text:
ཆིན་ལེ་ཆོན། ཨ་རིན་གྱིས་བསྒྱུར།
དཔེ་ཆ་ཅི་ཞིག་ཀློག་དགོས།
མཚམས་འདི་ནས་ཤེས་བྱ་ཇི་ལྟར་འཚོལ་བ་དང་དཔེ་ཀློག་ཇི་ལྟར་བྱེད་པའི་གནད་དོན་གླེང་བར་བྱ། དེ་ཡང་དཔེ་ཀློག་ལ་ལུའུ་ཞུན་དང་ཀྲོའུ་ཙུའོ་རེན་སྤུན་མཆེད་གཉིས་ཀྱིས་བསམ་ཡུལ་ལས་འདས་ཤིང་ནང་དོན་གྱིས་ཕྱུག་པའི་དཔེ་ཞིག་བླངས་ཡོད་དེ། ལུའུ་ཞུན་ན་རེ། དཔེ་ཀློག་ནི་ཤོ་རྩེ་བ་དང་འདྲ་ཞེས་ཟེར། དེ་ནི་དེ་རིང་གི་ཤོ་རྩེ་བར་དགའ་བའི་མི་དང་འདྲ་སྟེ། ཉིན་མཚན་རེ་རེར་དང་ཉིན་མཚན་འཕྲོར་མཐུད་ནས་བསྟུད་མུར་རྩེ་ཞིང་། མཚམས་རེར་སྤྱི་བདེ་མི་སྣས་བཟུང་ནའང་། གློད་བཀྲོལ་བཏང་རྗེས་མུ་མཐུད་དུ་ཤོ་རྩེ། དེ་ལས་ཤོ་རྩེ་བའི་ངོ་མཚར་ནི་ཤོ་སྦག་རེ་རེའི་འགྱུར་ལྡོག་སྣ་ཚོགས་ཤིང་།དཔེ་ཀློག་ཀྱང་དེ་དང་འདྲ་བར།ཤོག་གྲངས་རེ་རེའི་ངོས་སུ་རོལ་མྱོང་གི་བྲོ་བ་ཕུན་སུམ་ཚོགས་པ་ཡོད་པ་དེའོ།།དོན་དམ་པའི་ཤོ་རྩེ་མཁན་ཞིག་ཡིན་ཚེ་ཤོ་ཡི་རྒྱལ་ཕམ་ལ་སྣང་དོགས་མི་བྱེད་ཅིང་།གལ་ཏེ་སྒོར་མོའི་ཆེད་དུ་ཤོ་རྩེ་བ་ཡིན་ན་རྒྱན་པོ་འགྱེད་མཁན་ཁྲོད་ཀྱི“ཐ་མར”བརྩི། དེ་བས་རྒྱན་པོ་འགྱེད་མཁན་ནང་གི་ཤོ་རྩེ་མཁན་ནི་ཤོ་ཡི་ཆེད་དུ་ཤོ་རྩེ་བ་སྟེ།ཆེད་དུ་ཤོ་རྩེ་སར་སོང་ནས་དེའི་ཁྲོད་ཀྱི་བདེ་བ་རོལ་མྱོང་བྱེད་པ་དེ་ཡིན།དཔེ་ཀློག་ཀྱང་དེ་དང་འདྲ་སྟེ།དཔེ་ཀློག་གི་ཆེད་དུ་དཔེ་ཀློག་བྱེད་ཅིང་།ཁེ་ཕན་ལས་འདའ་འགོངས་བྱེད་དགོས།དེ་བས་དཔེ་ཀློག་དེ་ཡང་རྩེད་མོ་སྐྱིད་པོ་ཞིག་ཏུ་བསམ་ནས་དཔེ་ཀློག་གི་སྨྲ་བསམ་བརྗོད་འདས་ཀྱི་རོལ་མྱོང་གི་ཆ་དེ་སྙེག་པའོ།།ཀྲོའུ་ཙུའོ་རེན་གྱིས་ཀྱང་དཔེ་ཞིག་བཞག་ཡོད་དེ། “དཔེ་ཀློག་ནི་ཐ་མག་འཐེན་པ་དང་འདྲ”ཞེས་ཟེར། དུ་བ་འཐེན་པར་དགའ་བའི་མིས་ཁ་ཁོམ་ལག་ཁོམ་ཡིན་དུས་ད་གཟོད་དུ་བ་འཐེན་ནས་དུས་ཚོད་འཁྱོལ་ཐབས་བྱེད་ཀྱང་།དོན་དམ་པའི་དུ་བ་འཐེན་ཤེས་མཁན་གྱིས་དུ་བའི་དུད་སྤྲིན་ཀློང་གི་མཁའ་ན་གཡེང་བའི་ཚོར་བའི་ཁམས་དེ་འཚོལ་མུས།དཔེ་ཀློག་ཀྱང་དེ་བཞིན་ཏེ།བྲོ་བ་ཟད་ཀྱིས་མི་ཤེས་པའི་ཚོར་བའི་ཁམས་དེ་འདྲ་འཚོལ་བ་ཡིན།
རེད་ཀྱང་།ང་ཚོའི་སློབ་གསོ་སྟེ།སྒོས་སུ་སློབ་འབྲིང་སློབ་གསོའི་ཕམ་ཁ་ཆེ་ཤོས་ནི།འདི་ལྟ་བུའི་དོན་སྙིང་གིས་ཕྱུག་ཅིང་མི་རེ་རེས་ཡིད་སྨོན་བྱེད་དགོས་པ་ཞིག ད་ནི་ཁེ་ཕན་ཅན་དུ་གྱུར་ལ་ཨ་ཐང་ཆད་ཅིང་སློབ་མ་རྣམས་དཔེ་ཀློག་ལ་འཇིགས་སྐྲག་སྐྱེས་པ་ཞིག་ཏུ་བཏང་ཡོད་འདུགཁོ་བོས་བསམ་ན་སློབ་གྲོགས་ཚོའི་ཁྲོད་དུ་འདི་ལྟ་བུའི་མྱོང་ཚོར་ཡོད་སྲིད་དེ།དཔེ་ཆ་མཐོང་མ་ཐག་མགོ་ན་བ་དེ་རེད།གལ་ཏེ་ཁོ་བོ་ཡིན་ན་དཔེ་ཆ་མཐོང་མ་ཐག་དགའ་ཚོར་སྐྱེས་ཤིང་སེམས་སུ་བརྗོད་མི་ཤེས་པའི་སྤྲོ་སྣང་ཞིག་གིས་ཁྱབ་ཡོང་།སློབ་འབྲིང་སློབ་གསོས་ཆེས་དོན་སྙིང་གིས་ཕྱུག་པའི་དཔེ་ཀློག་དེ་ཆེས་བྲོ་བ་མེད་པའི་དཔེ་ཀློག་ཅིག་ཏུ་བཏང་ཡོད་ལ།འདི་ནི་ང་ཚོའི་སློབ་གསོའི་ཕམ་ཁ་ཆེ་ཤོས་དེ་རེད།ད་ལྟ་སློབ་གྲོགས་ཚོ་སློབ་མཐར་ཕྱིན་ཏེ་སློབ་ཆེན་དུ་ཞུགས་རྗེས།སློབ་འབྲིང་དུས་སྐབས་ཀྱི་གནོན་ཤུགས་དེ་འདྲ་དང་སྡུག་བསྔལ་ཁྲོད་ཀྱི་དཔེ་ཀློག་ལས་བཅིངས་འགྲོལ་གྱིས་དོན་དམ་པའི་བྲོ་བས་ཕྱུག་པའི་དཔེ་ཀློག་བྱེད་རྒྱུ་ཤིན་དུ་གལ་ཆེ།ཆེས་མ་མཐའ་ཡང་ཡིག་རྒྱུགས་ཀྱི་ཆེད་དུ་དཔེ་ཀློག་མི་བྱེད་པ་དེའོ།།དེས་ན་འདི་ནས་ཀུན་གྱིས་དོ་སྣང་བྱེད་པའི་གནད་དོན་ཞིག་ལ་འཕྲད་སོང་སྟེ།དཔེ་ཀློག་བྱེད་དོན་ཅི་ཡིན་ནམ་ཞེས་པ་དེ་རེད།དཔེ་ཀློག་ནི་རྩེད་མོ་སྐྱིད་པོ་ཞིག་དང་འདྲ་སྟེ།མིང་དུ་གྲགས་པའི་གཏན་ཚིགས་རིག་པ་བ་ཅིན་ཡུའེ་ལིན[2]ལགས་ཀྱིས་ལྷོ་ནུབ་མཉམ་འབྲེལ་སློབ་ཆེན་དུ་སློབ་ཁྲིད་བྱེད་སྐབས། ཐེངས་ཤིག་བུད་མེད་སློབ་གྲོགས་ཤིག་ཡར་ལངས་ཏེ།“སྐུ་ཞབས་ཅིན་ལགས། ཁྱོད་ཀྱི་གཏན་ཚིགས་རིག་པ་སྦྱངས་ན་ཕན་པ་ཅི་ཞིག་ཡོད་དམ། ཁྱོད་ཀྱིས་ཅིའི་ཕྱིར་གཏན་ཚིགས་རིག་པར་ཞིབ་འཇུག་བྱས་སམ”ཞེས་དྲིས་པར། ཅིན་ཡུའེ་ལིན་གྱིས་ཕྱིར་ལན་དུ།“རྩེད་འདོད་ཡོད་པའི་ཕྱིར་རོ”ཞེས་བཤད། དུས་དེར་ཅིན་སྐུ་ཞབས་ཀྱི་སྐད་ཆ་འདིར་སློབ་གྲོགས་རྣམས་ཀྱིས་ཉན་ཚེ་ཤིན་དུ་རྣ་ཐོས་གསར་བ་ཞིག་ཏུ་བསམས་མོད། དོན་དངོས་སུ།“རྩེད་འདོད་ཡོད་པའི་ཕྱིར”ཅེས་པས་དཔེ་ཀློག་དང་ཞིབ་འཇུག་ཅི་ཡོད་ཀྱི་གནས་ལུགས་བཤད་འདུག་གོ།
ད་དུང་གནད་དོན་ཞིག་ཡོད་དེ། དཔེ་ཆ་ཅི་ཞིག་ཀློག་དགོས་ཞེས་པ་དེ་རེད། དེ་ཡང་དཔེ་ཀློག་གི་ཁྱབ་ཁོངས་འདི་སློབ་གྲོགས་རྣམས་ལ་མཚོན་ན་ཆེས་དོན་དངོས་དང་ཆེས་བྱེ་བྲག་གི་གནད་དོན་ཞིག་ཡིན། དེར་སྐུ་ཞབས་ལུའུ་ཞུན་གྱིས་ཆེས་གནད་དུ་འཁེལ་བའི་སྐད་ཆ་ཞིག་བཤད་འདུག་སྟེ། “ན་གཞོན་རྣམས་ཀྱིས་སློབ་ཕྱིའི་དཔེ་ཆ་མང་དུ་ཀློག་དགོས”ཞེས་ཆེད་ལས་ཕྱི་རོལ་གྱི་དཔེ་ཆ་ཀློག་དགོས་པ་བསྟན་ཡོད། རིག་ཚན་སྦྱངས་མཁན་གྱིས་རྩིས་ཚན་ཕྱོགས་ཀྱི་དཔེ་ཆ་ཀློག་པ་དང་རྩིས་ཚན་སྦྱངས་མཁན་གྱིས་རིག་ཚན་ཕྱོགས་ཀྱི་དཔེ་ཆར་བལྟས་ཏེ། མི་གཞན་གྱིས་དེའི་ཕྱོགས་སུ་ཞིབ་འཇུག་ཅི་ཞིག་གནང་ཡོད་པར་རྒྱུས་ལོན་བྱས་པ་ཡིན་ན། མི་གཞན་དང་བྱ་དངོས་གཞན་ལ་ཆ་རྒྱུས་གཏིང་ཟབ་ཡོད་པར་འགྱུར། ཀྲོའུ་ཙུའོ་རེན་གྱིས་ཀྱང་། རང་ཉིད་ཀྱི་ལྟ་ཀློག་མཐོང་རྒྱ་བསྐྱེད་པའི་ཕྱིར་ཆེད་ལས་ཕྱི་རོལ་གྱི་དཔེ་མང་དུ་ཀློག་དགོས་པར་སྐུལ་འབོད་གནང་ཡོད།
དེས་ན་དཔེ་ཆ་ཅི་ཞིག་ཀློག་པ་ནི། དོན་གྱིས་རང་རྒྱུད་དུ་ཤེས་བྱའི་སྒྲོམ་གཞི་ཇི་ལྟར་ཇུས་འགོད་བྱ་རྒྱུའི་གནད་དོན་ཞིག་ཡིན། དེ་བས་སློབ་ཆེན་དུས་སྐབས་ནི་རང་ཉིད་མི་གང་འདྲ་ཞིག་བྱེད་པ་དེ་གཙོ་བོ་རང་རྒྱུད་དུ་ཤེས་བྱའི་སྒྲོམ་གཞི་གང་འདྲ་ཞིག་ཇུས་འགོད་བྱེད་པར་ཐུག་པས། ཀྲོའུ་ཙུའོ་རེན་གྱིས། “ང་ཚོའི་ཤེས་བྱ་དེ་ལྟེ་གནད་གཅིག་ལ་བསྐོར་བ་བརྒྱབ་ནས་ཡོད་དེ། རང་ངོ་ཟིན་པ་དེའོ”ཞེས་བཤད་མྱོང་། དེ་བས་རང་ངོ་ཟིན་པ་ལྟེ་གནད་ཀྱིས་ཤེས་བྱའི་སྒྲོམ་གཞི་ཇུས་འགོད་བྱེད་པ་ལ། ཀྲོའུ་ཙུའོ་རེན་གྱིས་ཕྱོགས་ལྔ་ནས་དཔེ་ཀློག་གི་རེ་བ་བཏོན་ཡོད་ཅིང་། དུས་ད་ལྟ་ཡང་ང་ཚོར་བློ་བསྐྱེད་མི་དམན་པ་ཐོབ་སྟེ། “གཅིག་ནི་རང་ཉིད་སྒེར་མི་ཞིག་ཡིན་པའི་ཆ་ནས། ངེས་པར་དུ་སྐྱེས་མཆེད་རིག་པ་དང་སེམས་ཁམས་རིག་པ། གསོ་རིག་གི་ཤེས་བྱར་བལྟ་དགོས། དེ་ལས་སྐྱེས་མཆེད་རིག་པ་སྟེ་མཚན་མ་རིག་པའི་སྐོར་གྱི་ཤེས་བྱར་ཐོག་མར་བལྟ་དགོས། གཉིས་ནི་འགྲོ་བ་མི་ཞེས་པ་ངོ་ཟིན་པའི་ཆེད་དུ་ངེས་པར་སྐྱེས་དངོས་རིག་པ་དང་སྤྱི་ཚོགས་རིག་པ། དམངས་སྲོལ་རིག་པ་དང་ལོ་རྒྱུས་རིག་པའི་ཕྱོགས་ཀྱི་ཤེས་བྱར་བལྟ་དགོས། གསུམ་ནི་མི་དང་རང་བྱུང་ཁམས་བར་གྱི་འབྲེལ་བར་རྒྱུས་ལོན་བྱེད་ཆེད། ངེས་པར་གནམ་རིག་དང་ས་ཁམས་རིག་པ། དངོས་ལུགས་རིག་པ། རྫས་འགྱུར་རིག་པ་སོགས་ཀྱི་ཤེས་བྱར་བལྟ་དགོས། བཞི་ནི་ཚན་རིག་གི་རྨང་གཞི་འཇོག་པའི་ཆེད་དུ། ངེས་པར་རྩིས་རིག་དང་མཚན་ཉིད་རིག་པའི་ཤེས་བྱར་བལྟ་དགོས། ལྔ་ནི་སྒྱུ་རྩལ་ལ་བློ་སྦྱོང་ཡོད་པའི་ཆེད་དུ། ལྷ་སྒྲུང་རིག་པ་དང་རྩོམ་རིག སྒྱུ་རྩལ་དང་སྒྱུ་རྩལ་རིག་པའི་ལོ་རྒྱུས་ལ་བལྟ་དགོས”སོ།། ཁོང་གིས་བཤད་པའི་ཕྱོགས་འདི་དག་ལས་ང་ཚོས་མི་རེ་ནས་ཉུང་མཐའ་ཡང་གཅིག་རེ་གཉིས་རེ་ཤེས་དགོས་ལ་བྱང་ཆུབ་པར་བྱ་འོས། ཀྲོའུ་ཙུའོ་རེན་གྱིས་བཏོན་པའི་རེ་བ་འདི་ང་ཚོས་བསྒྲུབ་མི་ནུས་པ་ཞིག་ལར་ནས་མ་རེད།
དཔེ་ཀློག་ལ་བློས་གཏོང་སྙིང་སྟོབས་ཡོད་དགོས།
ཁོ་བོས་ད་དུང་གནད་དོན་ཞིག་བཤད་དེ། དཔེ་ཀློག་དང་སློབ་སྦྱོང་ལ་བློས་གཏོང་སྙིང་སྟོབས་ཡོད་དགོས།ལོ་འདི་གར་ཚང་མས་བློས་གཏོང་སྙིང་སྟོབས་གླེང་བཞིན་མི་འདུག་མོད།ཁོ་བོ་སྒེར་ངོས་ཀྱི་ཉམས་མྱོང་ལྟར་ན་དོན་དམ་གྱི་དཔེ་ཀློག་དང་ཞིབ་འཇུག་བྱེད་པ་ལ་ངེས་པར་དུ་བློས་གཏོང་སྙིང་སྟོབས་ཡོད་དགོས།ཁོ་བོའི་སེམས་སུ་དྲན་བྱུང་བ་ཞིག་ནི།ཁོ་བོ་ཞིབ་འཇུག་སློབ་མར་ཞུགས་མ་ཐག་མཛུབ་སྟོན་དགེ་རྒན་ལྦང་ཡའོ་ལགས་ཀྱིས། “ཆིན་ལི་ཆོན། ཐོག་མར་ཁྱོད་ཀྱིས་རྩིས་ཤིག་རྒྱོབས།དུས་ཚོད་ནི་འཇལ་ཚད་ཡིན་ཏེ།མི་སུ་ཞིག་ཡིན་ཀྱང་ཉིན་གཅིག་ལ་དུས་ཚོད་ཉེར་བཞི་ལས་མེད་པས།རྒྱུན་ཤེས་འདི་སེམས་ལ་དམ་པོར་འཛིན་དགོས།ཁྱོད་ལའང་དེ་བཞིན་ཏེ་དུས་ཚོད་ཉེར་བཞི་མ་གཏོགས་མེད།གཙོ་བོ་ཁྱོད་ཀྱིས་དུས་ཚོད་ཉེར་བཞི་ཇི་ལྟར་བཀོད་སྒྲིག་བྱེད་མིན་དེ་རེད།གལ་ཏེ་འདིའི་ཕྱོགས་སུ་དུས་ཚོད་མང་པོ་སྤྱད་ན་གཞན་དེའི་ཕྱོགས་ཀྱི་མང་པོ་ཞིག་ཤོར་འགྲོ་བས།རང་ལ་ཐོབ་དགོས་ན་གཞན་དེ་ངེས་པར་བློས་གཏོང་དགོས།མ་གཏོགས་ཡོད་ཚད་འཐོབ་འདོད་ཀྱི་བློ་འཆང་མི་རུང”ཞེས་བཤད་མྱོང་། སྐད་ཆ་འདི་ཅུང་གོ་བདེ་བའི་ཚུལ་དུ་བཤད་ན།གནམ་འོག་གི་དོན་བཟང་ཡོད་ཚད་མི་གཅིག་གིས་བདག་འཛིན་བྱེད་མི་རུང་བ་དེའོ།།དེང་སྐབས་ན་གཞོན་པ་ཚོའི་ཆེས་ཆེ་བའི་གནད་དོན་ནི།དོན་བཟང་ཡོད་ཚད་རང་གཅིག་པུས་བདག་གིར་བྱས་ནས་སྣ་གཅིག་ཀྱང་ཕྱིར་ཤོར་བར་མི་འདོད་པ་དེ་རེད།གལ་ཏེ་ཁྱོད་ཀྱིས་སློབ་སྦྱོང་དང་ཞིབ་འཇུག་སྟེང་གྲུབ་འབྲས་ལེགས་པོ་ཞིག་ལེན་འདོད་ན།ངེས་པར་དུ་རང་ཉིད་ཀྱི་དུས་ཚོད་དང་སེམས་ཤུགས།ལུས་ཤུགས།ཀླད་ཤུགས་སོགས་མང་པོ་ཞིག་བློས་གཏོང་དགོས་ཤིང་།ཐ་ན་རྩེད་མོ་རྩེ་བ་དང་གཉིད་ཀྱི་དུས་ཚོད་ཀྱང་བློས་གཏོང་དགོས་པས།རང་ཉིད་ལ་ཡག་གཏོད་པའི་དུས་ཚོད་དེ་བས་ཀྱང་མེད།འོན་ཀྱང་རང་ཉིད་ལ་ཡག་གཏད་ནས་བསྡད་ན་དཔེ་ཀློག་གི་དུས་ཚོད་སྐར་ཆ་རེ་རེ་ཤོར་བཞིན་པའང་ཧ་ཅང་གོ་སླ་བའི་གནས་ལུགས་ཤིག་རེད།དུས་ཚོད་ཇི་ལྟར་བཀོད་སྒྲིག་བྱེད་པའི་ཐད་ལ།ཁོ་བོར་ཚད་གཞི་ཞིག་མེད་ཅིང་།ཁྱོད་ཀྱིས་ཡག་གཏོད་པ་དང་ཉིན་གང་བོར་རྩེད་མོར་གཡེང་ནའང་།དེ་ཡང་མི་ཚེའི་འཚོལ་སྙེག་ཅིག་ཡིན་པས།དེར་རིན་ཐང་ཅི་ཡང་མེད་ཅེས་ལབ་མི་རུང་།ཡིན་ཀྱང་ཁྱོད་ཀྱིས་བསམ་གཞིག་གསལ་བོ་གཏང་དགོས་པ་ནི།ཕྱོགས་འདི་ནས་དུས་ཚོད་མང་པོ་འཕྲོ་བརླག་བཏང་ན་ཕྱོགས་གཞན་དེར་གྱོང་གུད་ཐེབས་བཞིན་ཡོད་པའང་ཤེས་དགོས་ཏེ།ཁྱོད་ཀྱི་ཡག་གཏོད་པ་དང་རྩེད་མོར་གཡེང་བའི་དུས་ཚོད་མང་དྲགས་ན།དེས་ཁྱོད་ཀྱི་དཔེ་ཀློག་ལ་བར་ཆད་ཐེབས་པའང་སྨོས་ཅི་དགོས། གལ་ཏེ་དཔེ་ཆ་མང་ཙམ་ཀློག་འདོད་ན་ཚད་ལས་བརྒལ་བའི་རྩེད་མོར་གཡེང་བ་དང་དུས་ཚོད་མང་པོར་ཡག་མི་གཏོད་པ་ཤིན་དུ་གལ་ཆེ།
འདིའི་ཤུགས་སུ་དངོས་པོ་དང་བསམ་བློ་གཉིས་ཀྱི་འབྲེལ་བ་ཇི་ལྟར་ཐག་གཅོད་བྱེད་པའི་གནད་དོན་ཞིག་ལྷགས་ཏེ།དངོས་པོའི་ཕྱོགས་ནས་ཡིད་ཚིམ་དགོས་ཤིང་བསམ་བློའི་ཕྱོགས་ནས་ཀྱང་ཡིད་ཚིམ་དགོས་པ་ནི།གཞུང་ལུགས་ངོས་ཀྱི་བཤད་སྟངས་ཤིག་གམ།ཕུགས་བསམ་གྱི་རྣམ་པ་ཞིག་གམ།ཡང་ན་སྤྱི་ཚོགས་ཧྲིལ་བོའི་འཕེལ་རྒྱས་ཀྱི་ལུགས་མཐུན་ངོས་ནས་བཤད་པ་ཞིག་ལས།དོན་དངོས་ཀྱི་མི་སྒེར་གྱི་སྟེང་དུ་བབས་ན་མངོན་འགྱུར་བྱེད་པ་ཤིན་དུ་དཀའ།ཁོ་བོས་བལྟས་ན།མི་སྒེར་གྱི་ངོས་ནས་ཐོག་དང་པོར་དངོས་པོའི་རྨང་གཞི་འཇོག་དགོས་པར་འདོད་དེ།སྐུ་ཞབས་ལུའུ་ཞུན་གྱིས།དང་པོར་འཚོ་གནས་དང་།གཉིས་པར་ལྟོ་གོས།གསུམ་ནི་འཕེལ་རྒྱས་ཡིན་ཞེས་བཤད་མྱོང་།ཁོང་གིས་བཤད་པ་ཤིན་དུ་ཁ་གསལ་ཏེ།འཚོ་གནས་དང་ལྟོ་གོས་གཉིས་དངོས་པོའི་རྨང་གཞི་དང་།འཕེལ་རྒྱས་ནི་བསམ་བློའི་ཕྱོགས་སུ་གཏོགས།དེ་ཡང་དངོས་པོའི་འཚོ་ཚིས་ཀྱི་རྨང་གཞི་ཁག་ཐེག་མེད་པའི་ཆ་རྐྱེན་འོག་ཏུ།བསམ་བློའི་འཕེལ་རྒྱས་ཟེར་བ་གླེང་ཐུབ་པ་མིན།སྔོན་ཆད་ང་ཚོར་བཤད་སྲོལ་ཞིག་ཡོད་དེ།འདོད་ཆུང་ཆོག་ཤེས་བསྟེན་དགོས་ཟེར། དེ་ནི་མགོ་བསྐོར་གཏོང་བའི་གཏམ་ཡིན་པས་དེའི་གཡོ་འོག་ཏུ་མི་ཚུད་པར་གྱིས། གལ་ཏེ་འདོད་ཆུང་ཆོག་ཤེས་བསྟེན་རྒྱུ་ཟེར་ན་རང་ཉིད་ཀྱིས་དེ་ལྟར་བསྟེན་དང་།ངེད་ཅག་གིས་འདོད་ཆུང་ཆོག་ཤེས་བསྟེན་མི་ཐུབ་སྟེ།ང་ཚོར་མཚོན་ན་ཆེས་མ་མཐའི་འཚོ་བའི་རེ་བ་སྐོང་དགོས་ཤིང་།ད་དུང་བདེན་ཡོད་ཞུམ་མེད་ཀྱིས་རང་ཉིད་ཀྱི་དངོས་པོའི་ཁེ་ཕན་ཡང་སྲུང་སྐྱོབ་བྱེད་དགོས།
འོན་ཀྱང་ཁྱོད་ཀྱི་མ་མཐའི་དངོས་པོའི་ཁེ་དབང་ཁག་ཐེག་བྱེད་ཐུབ་སོང་བ་སྟེ། དཔེར་ན་ཁྱོད་ལ་སློབ་སྐྱོར་རོགས་དངུལ་ཐོབ་པ་དང་།ལྟོ་གོས་འཛོམས་པ།མ་ཟད་སློབ་ཁང་དང་ཉལ་ཁང་ཡང་བཀོད་སྒྲིག་གིས་ཁྱོད་ཀྱི་མ་མཐའི་འཚོ་བའི་ཆ་རྐྱེན་འཛོམས་སོང་ན།སློབ་གྲོགས་རྣམས་པས་ཀྱང་རང་ཉིད་ཀྱི་མི་ཚེ་ཇི་ལྟར་ཇུས་འགོད་དང་བཀོད་སྒྲིག་བྱེད་པར་བསམ་བློ་བཏང་ནས་རང་ཉིད་ཀྱི་མ་འོངས་པར་གྲ་སྒྲིག་ཨང་གསར་བྱེད་དགོས།གལ་ཏེ་ཁྱོད་ཀྱིས་བློ་གཅིག་སེམས་གཅིག་གིས་དངོས་པོའི་འཚོ་བ་བརྩོན་ལེན་བྱེད་བསམ་ནའང་མི་ཆོག་པ་མེད་མོད།ཁྱོད་ཀྱིས་བསམ་བློའི་ཕྱོགས་ནས་ཅི་ཞིག་འཐོབ་འདོད་ཀྱི་རེ་བ་མི་འཆང་བར་གྱིས།མ་ཟད་ད་དུང“ང་རང་སེམས་སྡུག་གིས་མནར་སོང”ལྟ་བུའི་སྐད་ཆའང་མི་ཤོད་པར་གྱིས། དེ་ལྟར་དངོས་པོའི་ལོངས་སྤྱོད་ཁོ་ན་མི་ཚེའི་དམིགས་འབེན་དུ་བཟུང་ནས་བརྩོན་ལེན་བྱས་པ་ཡིན་ན།ཁྱོད་ཀྱི་བསམ་བློའི་ཕྱོགས་ལ་གྱོང་གུད་ཐེབས་སྲིད་པ་ནི་གཞིར་བཞག་ཡིན།ཁོ་བོས་རང་ཉིད་ལའང་ཇུས་འགོད་བྱས་མྱོང་སྟེ།དང་པོར་ཁོ་བོའི་དངོས་པོའི་འཚོ་བ་དེ་ཆུ་ཚད་འབྲིང་ཙམ་དང་།རབ་ཡིན་ན་འབྲིང་ལས་ཅུང་ལེགས་པ་ཞིག་འདོད།དཔེར་ན་ཁོ་བོར་ཅུང་ཁོད་ཡངས་པའི་དཔེ་ཁང་ཞིག་དགོས་པའི་དབང་དུ་བཏང་ན།འདི་ནི་དཔེ་ཁང་གི་གནད་དོན་འབའ་ཞིག་མིན་པར་བསམ་བློའི་བར་སྟོང་གི་གནད་དོན་ཡིན།ཁོ་བོའི་རེ་བར་ཅུང་རྒྱ་ཆེ་བའི་ཁང་པ་ཞིག་ཡོད་པར་བསམ་ཞིང་།འདི་དང་ཁོ་བོའི་བསམ་བློའི་རང་དབང་གཉིས་ལྷན་གཅིག་ཏུ་སྦྲེལ་ཐུབ།འོན་ཀྱང་མ་མཐའི་འཚོ་གནས་ཀྱི་དངོས་པོའི་ཆ་རྐྱེན་འདི་དག་འཛོམས་རྗེས།ད་ནི་འདི་ལས་ལྷག་པའི་དངོས་པོའི་འདོད་བློ་ཡོད་མི་རུང་།གང་ལགས་ཤེ་ན།ཁོ་བོའི་རེ་བར་ཁོ་བོའི་བསམ་བློའི་འཚོ་བ་ཨང་དང་པོར་བཞག་ཡོད་པས་ཡིན།དེ་མིན་པར་ཁོ་བོས་མཉམ་གཅིག་ཏུ་དངོས་པོའི་འཚོ་བ་དང་བསམ་བློའི་འཚོ་བ་གཉིས་ཡང་རྩེར་འཕགས་པ་ཞིག་འདོད་མི་རུང་ཞིང་།རྒྱུ་ཅན་ཚོར་ཡང་བསྡུར་མི་རུང་།དེ་མིན་ན་ཁོ་བོའི་སེམས་པ་ནམ་ཡང་ལྷོད་ལ་འབབ་ཐུབ་མེད།དེའི་སྟབས་ཀྱིས་སློབ་གྲོགས་ཚོས་བསམ་བློ་ནན་མོ་གཏོང་དགོས་ཏེ།གལ་ཏེ་ཁྱོད་ཀྱིས་བསམ་བློའི་བརྩོན་ལེན་ཕྱོགས་སུ་ནུས་པ་འདོན་རྒྱུ་གཏན་འཁེལ་བྱས་ཚར་ན།ངེས་པར་དུ་དངོས་པོའི་བརྩོན་ལེན་ཕྱོགས་ནས་བློས་གཏོང་དགོས་ཤིང་།འོན་ཀྱང་དེའི་སྔོན་འགྲོའི་ཆ་རྐྱེན་ནི་མ་མཐའི་དངོས་པོའི་ཆ་རྐྱེན་ལ་ཁག་ཐེག་ཡོད་དགོས།དེ་ལྟར་མ་མཐའི་དངོས་པོའི་ཆ་རྐྱེན་འཛོམས་པའི་རྨང་གཞིའི་སྟེང་།ཁྱོད་ཀྱིས་ནུས་ཤུགས་རྩལ་སྤྲུགས་ཀྱིས་དངོས་པོ་གཞན་དག་བརྩོན་ལེན་བྱེད་མི་རུང་སྟེ།འདིའི་ཕྱོགས་སུ་ཁྱོད་ཀྱིས་ཕལ་བར་འཇོག་དགོས་ཀྱང་།དངོས་པོ་གང་ཞིག་འཐོབ་པར་གྱུར་ན་དངོས་པོ་གཞན་ཞིག་ཤོར་སྲིད་པ་འདི།ལུའུ་ཞུན་གྱི་སྒྲུང་ཐུང་ནང་གི་ཨQསྙིང་སྟོབས་ནི་མིན།མི་རྒྱུ་སྟོབས་ཅན་ལ་འཕྲད་ན་ཁོ་བོས་ཡིད་སྨོན་མི་བྱེད་ལ་མཐོང་ཆུང་ཡང་བྱ་མི་སྲིད་དེ།ཁོ་ཚོར་ཁོ་ཚོའི་རིན་ཐང་དང་ཁོ་ཚོའི་འཚོལ་སྙེག་ཡོད།གང་ལྟར་ཁྱོད་ཀྱིས་རྒྱུ་འབྲས་དྲང་སྲུང་གིས་འཚོལ་སྒྲུབ་བྱས་པའི་ངལ་རྩོལ་གྱི་འབྲས་བུ་དེར་ཁོ་བོས་བརྩི་བཀུར་བྱེད་སྲིད་མོད།འོན་ཀྱང་ཁོ་བོ་དང་ཁྱོད་གཉིས་མི་འདྲ་སྟེ།ཁོ་བོས་བརྩོན་ལེན་བྱེད་པ་ནི་བསམ་བློའི་སྙིང་སྟོབས་ཡིན་པས་སོ།།
ཁོ་བོས་འདིར་གླེང་བའི་བློས་གཏོང་སྙིང་སྟོབས་ནི་སྔོན་ཆད་ནང་བཞིན་རང་ལ་ཅི་ཡང་མི་མཁོ་བར་གཞན་དོན་གྱི་ཆེད་དུ་བློས་གཏོང་བ་དེ་འདྲ་ཞིག་ལ་གོ་བ་ཡང་མིན། ད་ལྟའི་ན་གཞོན་གྱི་ཆེས་ཆེ་བའི་གནད་དོན་དེ། རྒྱ་མཚོ་བཏུང་ཀྱང་མི་ངོམས་པ་ལྟ་བུ་ཞིག་ཆགས་འདུག་སྟེ། ཅི་ཞིག་ཡིན་ནའང་རང་ལ་འཐོབ་པར་རེ་ཞིང་། མ་ཟད་ད་དུང་ཡོད་ཚད་གཞན་ལས་ཁྱད་དུ་འཕགས་པར་འདོད་ཅིང་། ཅུང་ཙམ་ཞིག་ཐུགས་ཐོག་ཏུ་མ་སོང་ནའང་སྡུག་ར་ཚར་རྒྱུ་མེད་པ་ཞིག་བྱེད་ངེས། ཁོ་བོས་སློབ་གྲོགས་མང་པོ་ཞིག་ལ་འདི་ལྟ་བུའི་གནད་དོན་མངོན་སུམ་དུ་ཡོད་པ་མཐོང་མྱོང་ཞིང་། འདི་བཞིན་བྱས་ན་འགྲིག་པ་མ་རེད། འདི་ནི་ཁྱོད་ཀྱི་གདམ་གསེས་ལས་བྱུང་བ་ཡིན་པས། ཐོབ་ཟིན་ན་གཞན་ཞིག་ཤོར་འགྲོ་བ་བཤད་མ་དགོས་ཤིང་། ཤོར་ཟིན་ན་ད་གཟོད་ལྡོག་སྟེ་རང་ལ་འཐོབ་འོས་པ་འཐོབ་ངེས་སོ།།
སློབ་ཆེན་གྱི་བསམ་བློའི་ཉེན་ཚབས།
དེས་ན་འདི་ལྟ་བུའི་ལམ་ལུགས་བསྐྱར་འཛུགས་དང་། རིག་གནས་བསྐྱར་འཛུགས། རིན་ཐང་བསྐྱར་འཛུགས། འཚོ་བའི་བསྐྱར་འཛུགས་ཁྲོད། ཀྲུང་གོའི་སློབ་ཆེན་ནམ་ཡང་ན་ཀྲུང་གོའི་པེ་ཅིང་སློབ་ཆེན་གྱིས་འགན་འཁྲི་གང་འདྲ་ཞིག་འཁུར་དགོས་དམ། ལས་འགན་གང་འདྲ་ཞིག་ཡོད་དམ། ཡང་ན་སྙིང་སྟོབས་གང་འདྲ་ཞིག་དར་སྤེལ་གཏོང་དགོས་སམ། འདི་ནི་ང་ཚོས་དེ་རིང་བགྲོ་གླེང་བྱེད་དགོས་པའི་གནད་དོན་གཉིས་པ་དེ་ཡིན།
ཁོ་བོའི་རྒྱུས་ལོན་ནམ་ཡང་ན་ཁོ་བོའི་སློབ་ཆེན་གྱི་ཕུགས་བསམ་ངོས་ནས། སློབ་ཆེན་ལ་སློབ་ཆེན་ཟེར་དོན་ཕྱོགས་གཉིས་ཀྱི་བྱེད་ནུས་ཚང་དགོས་པར་འདོད་དེ། གཅིག་ནི་སྲོལ་རྒྱུན་རང་བཞིན་གྱི་བྱེད་ནུས་ཏེ། བསམ་བློ་རིག་གནས་དང་རིག་གཞུང་སྙིང་སྟོབས་ཀྱི་སྲོལ་རྒྱུན་རྒྱུན་འཛིན་དང་སྲུང་སྐྱོབ་བྱེད་པ་དེ་ཡིན། དེའི་རྐྱེན་གྱིས་སློབ་ཆེན་ནམ་སྒོས་སུ་པེ་ཅིང་སློབ་ཆེན་ལྟ་བུའི་སློབ་ཆེན་འདི་འདྲ་ཞིག་ལ་མཚོན་ན། དེ་ནི་མི་རིགས་ཤིག་གི་སྙིང་སྟོབས་མཚོན་པའི་གནས་མཆོག་ཅིག་ཡིན་འོས། དེ་མིན་སློབ་ཆེན་ལ་ད་དུང་གསར་བརྗེ་རང་བཞིན་གྱི་བྱེད་ནུས་ཀྱང་བདོག་སྟེ། དགག་གཞག་དང་གསར་གཏོད་ཀྱི་སྙིང་སྟོབས་རིགས་ཤིག་ཡོད་འོས་ཤིང་། སྤྱི་ཚོགས་འཕེལ་རྒྱས་ཀྱི་གྲུབ་ཚུལ་དང་། ད་ཡོད་ཀྱི་རིག་གནས་ཤེས་བྱའི་མ་ལག མ་ཟད་འགྲོ་མི་རང་སྟེང་ནས་ཀྱང་རྒྱུན་མི་ཆད་པར་ཕྱིར་རྟོག་དང་དོགས་སློང་། དགག་གཞག་བྱེད་པ་དང་ལྷན་དུ་གསར་གཏོད་བྱེད་ལ། འདི་ལྟར་བྱས་ན། ད་གཟོད་སློབ་ཆེན་ནི་བསམ་བློ་གསར་བ་དང་། རིག་གནས་གསར་བ། རིག་གཞུང་གསར་བའི་འབྱུང་ཡུལ་དུ་འགྱུར་ངེས། སྐད་ཆ་མདོར་བསྡུས་ཀྱིས་བཤད་ན། གཅིག་ནི་སྲོལ་རྒྱུན་འཛིན་སྐྱོང་སྟེ། མི་རིགས་ཀྱི་སྙིང་སྟོབས་དང་བསམ་བློ་རིག་གནས་ཀྱི་སྲོལ་རྒྱུན་རྒྱུན་འཛིན་བྱེད་པ་དང་། གཅིག་ནི་དགག་གཞག་གསར་གཏོད་དེ། བསམ་བློ་གསར་བ་དང་རིག་གནས་གསར་བ། རིག་གཞུང་གསར་བ་གསར་གཏོད་བྱེད་པའོ།། ང་ཚོས་ད་ལྟའི་བར་དུ་ཆེས་ཡང་རྩེའི་སློབ་ཆེན་ཞིག་བསྒྲུབ་དགོས་ཞེས་འུར་བརྒྱབ་པ་རེད། འོ་ན་ཆེས་ཡང་རྩེར་འཕགས་པའི་སློབ་ཆེན་ནི་གང་འདྲ་ཞིག་ཡིན་ནམ་ཞེ་ན། ཁོ་བོའི་འདོད་ཚུལ་ལ་ཆེས་ཡང་རྩེའི་སློབ་ཆེན་བསྒྲུབ་པར་ཚད་གཞི་གཉིས་ཡོད་དེ། གཅིག་ནི་མི་རིགས་ཀྱི་སྙིང་སྟོབས་རྒྱུན་འཛིན་བྱེད་སའི་རྟེན་གཞི་ཡིན་དགོས་ཤིང་། གཉིས་ནི་མི་རིགས་ཀྱི་བསམ་བློ་གསར་བ་དང་། རིག་གནས་གསར་བ། རིག་གཞུང་གསར་བའི་འབྱུང་ཡུལ་ཡིན་དགོས་པ་དེ་རེད།
འདི་ལྟར་སོང་ཚེ་པེ་ཅིང་སློབ་ཆེན་གྱི་ལོ་རྒྱུས་བཤད་དགོས་བྱུང་། ང་ཚོས་དུས་རྒྱུན་པེ་ཅིང་སློབ་ཆེན་གྱི་ལོ་རྒྱུས་སྟེང་འོད་སྟོང་འཕྲོ་བའི་དོན་དག་གཉིས་བྱུང་མྱོང་བར་སྨྲ་སྟེ། དོན་དག་དང་པོ་ནི་ལྔ་བཞི་རིག་གནས་གསར་བའི་ལས་འགུལ་གྱི་སྐབས་ཡིན་ལ། སྐུ་ཞབས་ཚའེ་ཡོན་ཕེ་ལགས་ཀྱིས་གཙོ་ཁྲིད་གནང་བའི་པེ་ཅིང་སློབ་ཆེན་དེ། དུས་སྐབས་དེའི་ཀྲུང་གོའི་ལྔ་བཞི་རིག་གནས་གསར་བ་དང་། དེང་རབས་རིག་གནས་གསར་བའི་འབྱུང་ཡུལ་ཡིན། དོན་དག་གཉིས་པ་ནི། ལྷོ་ནུབ་མཉམ་འབྲེལ་སློབ་ཆེན་གྱི་སྐབས་ཏེ། པེ་ཅིང་སློབ་ཆེན་དང་ཆིན་ཧྭ་སློབ་ཆེན། ནན་ཁའེ་སློབ་ཆེན་གྱི་སྲོལ་རྒྱུན་མ་ཉམས་དར་སྤེལ་བྱས་ཤིང་། མི་རིགས་དཀའ་སྡུག་ལ་འཕྲད་དུས། མི་རིགས་ཀྱི་སྙིང་སྟོབས་རྒྱུན་འཛིན་བྱེད་སའི་གནས་མཆོག་ཅིག་ཏུ་གྱུར་ཞིང་། ཆབས་ཅིག་བསམ་བློ་གསར་བ་དང་། རིག་གནས་གསར་བ། རིག་གཞུང་གསར་བའི་འབྱུང་ཡུལ་དུའང་གྱུར་རོ།། ང་ཚོས་ད་ལྟ་བལྟས་ན། ཆེས་ཕུལ་བྱུང་གི་ཚན་རིག་པ་དང་། རྩོམ་རིག་པ། བསམ་བློ་བ། མཚན་ཉིད་རིག་པ་བ་ཡོད་ཚད་ལྷོ་ནུབ་མཉམ་འབྲེལ་སློབ་ཆེན་གྱིས་གསོ་སྐྱོང་བྱས་པ་ཡིན་འདུག ཡིན་ཀྱང་སློབ་ཆེན་ཡོད་ཚད་འདི་ལྟ་བུའི་མཐོ་ཚད་ཅིག་ལ་བསླེབས་མི་ནུས་ཤིང་། ཐ་ན་པེ་ཅིང་སློབ་ཆེན་ཡིན་ནའང་། ནར་ཞར་འདི་འདྲའི་མཐོ་ཚད་ལ་བསླེབས་པ་ཤིན་དུ་དཀའ།
“སྲོལ་རྒྱུན་སྲུང་སྐྱོབ”དང“དགག་གཞག་གསར་གཏོད”བྱེད་ན། སློབ་ཆེན་གྱིས་ངེས་པར་དུ་དངོས་ཡོད་ལ་དོ་སྣང་བྱེད་དགོས་ཤིང་། ཆབས་ཅིག་དངོས་ཡོད་དང་བར་ཐག་ཅུང་ཙམ་ཞིག་བསྐྱུར་དགོས། དེ་རིང་འདི་ནས་གཙོ་བོ“བར་ཐག”གླེང་བར་བྱ། ཁོ་བོས་བལྟས་ན། སློབ་ཆེན་གྱིས་བར་ཐག་གཉིས་རྒྱུན་འཁྱོངས་བྱེད་འོས་ཏེ། གཅིག་ནི་དར་སྲོལ་ཆེ་བ་དང་སྤྱི་ཚོགས་ཀྱི་གོམས་སྲོལ་དཀྱུས་མ་དག་ལ་རྒྱང་བཀྱེད་དགོས་ཏེ། སློབ་ཆེན་གྱིས་མཚམས་རེར“མཁྲེགས་འཛིན”བྱེད་དགོས་པ་ལས། སྐབས་འཕྲལ་གྱི“དར་ཆེ་བ”འམ“དཔེ་གསར”གྱི་རྗེས་སུ་འབྲང་མི་རུང་། དེ་མིན་སློབ་ཆེན་གྱིས་ད་དུང་དངོས་ཡོད་ལའང་བར་ཐག་རྒྱུན་འཁྱོངས་བྱ་དགོས་ཏེ། ཆབ་སྲིད་དང་དཔལ་འབྱོར། བསམ་བློ། རིག་གནས། རིག་གཞུང་སོགས་འདུས་པའི་གནས་སྟངས་ལ་དགག་གཞག་གི་རྣམ་འགྱུར་འཛིན་དགོས།
དེ་ལྟར་སློབ་ཆེན་གྱིས་བར་ཐག་དེ་གཉིས་རྒྱུན་འཁྱོངས་བྱེད་པ་ལ། དེའི་འབྲེལ་གྱི་སྙིང་སྟོབས་ཤིག་ཀྱང་ཡོད་དགོས། ཁོ་བོས་བལྟས་ན། སློབ་ཆེན་ལ་སྙིང་སྟོབས་རིགས་གསུམ་ངེས་པར་ཡོད་དགོས་ཏེ། ཞི་དུལ། རྣམ་དག དམིགས་འབེན་ནོ།། དེ་ཡང་སྤྱི་ཚོགས་ཧྲིལ་པོ་ཟང་ཟིང་ལང་ལོང་དུ་གྱུར་དུས། སློབ་ཆེན་གྱི་དགེ་རྒན་དང་སློབ་མ་རྣམས་ཞི་དུལ་ཡིན་དགོས་ལ། སྤྱི་ཚོགས་ཧྲིལ་པོའི་ཁ་དབུགས་རུལ་སུངས་འདམ་རྫབ་ཁྲོད་ལྷུང་དུས། སློབ་ཆེན་གྱི་དགེ་རྒན་དང་སློབ་མ་རྣམས་ལུས་ངག་ཡིད་གསུམ་རྣམ་དག་ཡིན་དགོས། མ་ཟད་སྤྱི་ཚོགས་ཧྲིལ་པོ་མགོ་བདེ་སླ་བཅོས་སུ་འགྱུར་དུས་ཀྱང་། སློབ་ཆེེན་གྱི་དགེ་རྒན་དང་སློབ་མ་རྣམས་ལ་དམིགས་འབེན་གསལ་བོ་ཡོད་དགོས། ཡང་གཅིག་བཤད་ན། “རང་ལུས་རང་སྲུང”གི་ཐབས་ལ་འབད་ནས་རང་བདག་གི་སྙིང་སྟོབས་འདམ་གྱིས་མ་གོས་པ་ཞིག་བྱེད་དགོས་པ་དང་། ཆབས་ཅིག་ཆེས་མ་མཐའི་ཚད་གཞི་དང་རིག་གཞུང་གི་ཚད་གཞི། མི་བཅའ་བའི་ཚད་གཞི་སོགས་སྲུང་འཛིན་བྱེད་དགོས་པས། སློབ་ཆེན་ནི་ཕྱི་རོལ་ཡུལ་གྱི་ཤན་ཞུགས་མི་ཐེབས་པ་ཞིག་དང་། གནོན་ཤུགས་དང་བསླུ་བྲིད་གང་རུང་གི་དབང་དུ་མི་འགྱུར་བ་ཞིག་ཡིན་དགོས་ལ། ཡང་ན་སློབ་ཆེན་གྱིས་རང་དགར་མི་བསྐྱུར་བ་དང་། གཟུར་བཤོལ་མི་བྱེད་པ། རུང་བསྟུན་མི་བྱེད་པའི་ཆེས་མ་མཐའི་སྙིང་སྟོབས་ཤིག་སྲུང་འཛིན་བྱེད་དགོས་པས་ཡིན།
ཡིན་ཀྱང་ཁོ་བོས་དེ་རིང་བཤད་པ་འདི་དག་གཉིད་བཤད་དང་ཐག་ཉེ་སྟེ། གང་ལགས་ཤེ་ན། དངོས་ཡོད་ཀྱི་ཀྲུང་གོ་དང་དངོས་ཡོད་ཀྱི་སློབ་ཆེན་ཏེ། པེ་ཅིང་སློབ་ཆེན་འདུས་པའི་སློབ་ཆེན་དག་གོང་སྨྲས་དེ་དག་ལས་ཡོངས་སུ་ལྡོག་ཅིང་། དེ་ནི་སྤྱི་ཚོགས་ཟང་ཟིང་ཡིན་ན་སློབ་ཆེན་དེ་བས་ཟང་ཟིང་ཡིན་པ་དང་། སྤྱི་ཚོགས་རུལ་སུངས་ཡིན་ན་སློབ་ཆེན་དེ་བས་རུལ་སུངས་སུ་གྱུར་ཡོད་ལ། སྤྱི་ཚོགས་མགོ་བདེ་སླ་བཅོས་ཡིན་ན་སློབ་ཆེན་དེ་བས་མགོ་བདེ་སླ་བཅོས་སུ་གྱུར་ནས་དམིགས་འབེན་མེད་པར་ཆགས་ཡོད་པས་ཡིན། འདི་ནི་ང་ཚོས་ད་ལྟ་ངེས་པར་གདོང་གཏོད་དགོས་པའི་དོན་དངོས་ཡིན། ཁོ་བོས་བསམ་ན་དེང་གི་ང་ཚོའི་སློབ་ཆེན་དུ་ཆེས་འཇིགས་སུ་རུང་བའི་བསམ་བློའི་རླབས་རྒྱུན་གཉིས་ཁྱབ་བཞིན་ཡོད་དེ། དངོས་ཕན་རིང་ལུགས་དང་དོན་སྟོང་རིང་ལུགས[3]ཀྱི་བསམ་བློའི་རླབས་རྒྱུན་རེད། དེ་ཡང་དངོས་ཕན་རིང་ལུགས་ཟེར་བ་ནི་ཡོངས་སུ་མི་སྒེར་གྱི་ཁེ་ཕན་དབང་དུ་སོང་བ་སྟེ། དགོས་མཁོ་ཡོད་ན་སྒྲུབ་པ་དང་དགོས་མཁོ་མེད་ཚེ་གཏན་ནས་མི་སྒྲུབ་པ་དེ་རེད། དེའི་སྟབས་ཀྱིས་རང་བཞིན་གྱིས་དོན་སྟོང་རིང་ལུགས་ཕྱོགས་སུ་འགྲོ་བའང་ཆོས་ཉིད་ཡིན། དེ་ནི་དར་ཆེ་བའི་སྲོལ་དང་ཁེ་ཕན་རྐྱང་རྐྱང་ལས་གང་ལའང་ཡིད་མི་རྟོན་ཞིང་། གང་ལའང་བློ་གཏོད་མེད་པ། ཅི་ཞིག་ཡིན་ཀྱང་འདོར་ཕོད་པ་ཞིག་ལའོ།། དེ་ལྟར་དངོས་ཕན་རིང་ལུགས་དང་དོན་སྟོང་རིང་ལུགས་ཀྱིས་སློབ་ཆེན་ལ་མཇུག་འབྲས་ངན་པ་གཉིས་བསྐྱེད་པ་སྟེ། གཅིག་ནི་ཤེས་བྱ་དངོས་ཕན་ཅན[4]དུ་གྱུར་ནས། སྤྱི་ཚོགས་དངོས་ཡོད་དང་འབྲེལ་བ་མེད་པའི་ཤེས་བྱ་ཅི་རིགས་སློབ་ཆེན་གྱི་སྒོའི་ཕྱིར་བཀག་པ་སྟེ། སློབ་ཆེན་དགེ་རྒན་གྱིས་ཕྱིར་བཀག་ཅིང་སློབ་ཆེན་སློབ་མས་ཕྱིར་བཀག་པ་དེ་ཡིན། གཉིས་ནི་བསམ་བློའི་སྙིང་སྟོབས་མེད་པ་སྟེ། བསམ་བློའི་སྟེང་གི་རིན་ཐང་ཅི་ཡོད་བརྩོན་ལེན་དང་རྒྱུན་འཛིན་མི་བྱེད་པའོ།། ཁོ་བོས་བསམ་ན་འདི་ལྟ་བུའི་དངོས་ཕན་རིང་ལུགས་དང་དོན་སྟོང་རིང་ལུགས་ཀྱི་བསམ་བློའི་རླབས་རྒྱུན་འདི་ཡིས་ཤེས་བྱ་དངོས་ཕན་ཅན་དང་བསམ་བློའི་སྙིང་སྟོབས་ཉམ་རུལ་དུ་བཏང་བ་ཡིན་ལ། དེ་ནི་དེང་གི་སློབ་ཆེན་ནང་གི་ཆེས་ཆེ་བའི་ཉེན་ཚབས་གཉིས་རེད། དེ་བས་སློབ་གྲོགས་ཚོས་འདིའི་རིགས་ལ་དོགས་ཟོན་ནན་ཏུར་བྱེད་དགོས་ཤིང་། དེ་ལྟར་བྱས་ན་ད་གཟོད“རང་ལུས་རང་སྲུང”གི་ཐབས་སུ་འབད་པ་ཡིན།
ཕྱོགས་གཞན་ཞིག་ནི། སློབ་ཆེན་གྱི་དགག་གཞག་བྱེད་ནུས་དང་གསར་གཏོད་བྱེད་ནུས་ཀྱང་ཇེ་གཉོམ་དུ་སོང་སྟེ་ཐ་ན་རྩ་བ་ནས་ཤོར་འདུག ཁོ་བོས་བལྟས་ན། སློབ་ཆེན་དུ་དགེ་རྒན་ནི་ཤེས་ཡོན་ཅན་རྣལ་མ[5]ཡིན་འོས་ཤིང་། སློབ་ཆེན་ནང་གི་སློབ་མས་ཀྱང་རང་ཉིད་གསོ་སྐྱོང་གིས་ཤེས་ཡོན་ཅན་རྣལ་མར་འགྱུར་བར་བརྩོན་དགོས་པ་ཡིན། ཤེས་ཡོན་ཅན་རྣལ་མས་སྤྱི་པའི་ཁེ་ཕན་མཚོན་པ་ཡིན་པས། མི་རིགས་ཀྱི་རིག་གནས་དང་འགྲོ་མིའི་རིག་གནས་ཁྲོད་ཀྱི་ཡོངས་ཁྱབ་རང་བཞིན་གྱི་རིན་ཐང་དང་ཕུགས་བསམ། ད་དུང་མི་སྒེར་བའི་ཚུགས་ཐུབ་ཀྱི་བསམ་བློ་དང་རིག་གཞུང་རང་དབང་གི་བརྩོན་ལེན་དེ་རྒྱུན་འཛིན་བྱེད་དགོས་པ་ཡིན། སློབ་ཆེན་གྱི་འགན་འཁུར་གཙོ་བོ་དེ་རྒྱལ་ཁབ་ལ་མི་འཇོན་ནུས་ཅན་སྐྱེད་སྲིང་བྱེད་དགོས་པ་ལས། ཁེ་ཕན་ཚོགས་པ་ག་གེ་མོ་ཞིག་གི་འདུ་ཤེས་འཛིན་སྟངས་མཚོན་པ་ཁྱོན་ནས་མིན་ལ། དེ་བས་ཀྱང་རང་ཉིད་ཁེ་ཕན་ཚོགས་པ་ཞིག་ཏུ་འགྱུར་བར་སྔོན་འགོག་བྱ་དགོས། འདི་ལྟར་བྱས་ན་ད་གཟོད་སློབ་ཆེན་གྱིས་རང་ཉིད་ཀྱི་སློབ་ཆེན་སྙིང་སྟོབས་ཚུགས་ཐུབ་ཅན་དང་བསམ་བློའི་རིག་གཞུང་རང་དབང་ཅན་དུ་རྒྱུན་འཁྱོངས་བྱེད་ཐུབ། ཁོ་བོས་བསམ་ན། སློབ་ཆེན་གྱི་དགེ་རྒན་དང་སློབ་མར་རྩ་བའི་རང་གཤིས་ཤིག་དང་རྩ་བའི་སྤྱོད་ལམ་ཞིག་ཡོད་པ་ནི་ཚུགས་ཐུབ་སྟེ། སྙིང་སྟོབས་ཀྱི་ཚུགས་ཐུབ་དང་། རིག་གཞུང་། བསམ་བློ། སྦྱོར་བའི་ངོས་ཀྱི་ཚུགས་ཐུབ་ཡིན་དགོས་ཤིང་། འདི་ལྟ་བུ་ཞིག་ཡིན་ཚེ་ད་གཟོད་སྤྱི་གཞུང་ལ་དོ་ཁུར་གྱིས་དགག་གཞག་དང་གསར་གཏོད་བྱེད་སྲིད་ལ། ད་གཟོད་ངེས་པ་དོན་གྱིས་སྤྱི་ཚོགས་ལ་ཕན་པའི་བསམ་བློ་གསར་བ་དང་། རིག་གནས་གསར་བ། རིག་གཞུང་གསར་བ་གསར་གཏོད་བྱེད་ནུས།
འོན་ཀྱང་ཁོ་བོའི་ཕུགས་བསམ་འདི་ཡང་སྔར་བཞིན་དངོས་ཡོད་དང་བཀྱེད་ཡོད་དེ། རྒྱུ་མཚན་ནི་དེ་རིང་གི་སྤྱི་ཚོགས་ཀྱིས་སློབ་ཆེན་ནང་གི་དགེ་རྒན་དང་མཁས་པ།སློབ་མ་སོགས་ད་ལྟའི་གནས་བབ་འདིའི་སྲུང་སྐྱོབ་པ་དང་དག་འབུད་པར་འགྱུར་དགོས་པའི་རེ་བ་བཏོན་ཡོད་པས་ཡིན།ཁོ་བོས་སྔོན་ཆད་སྐུ་ཞབས་ལུའུ་ཞུན་གྱི་སྐད་ཆ་ཞིག་གཡར་ནས་དེ་རིང་གི་དགེ་རྒན་ཆེན་མོ་དང་སྒོས་སུ་རིག་ཚན་སྐོར་གྱི་དགེ་རྒན་ཆེན་མོ་ཚོ་བརྗོད་ཡོད་ཅིང་།དེའི་ནང་སློབ་ཆེན་པ་ཡང་འདུ་སྲིད།ལུའུ་ཞུན་གྱི་སྐད་ཆ་དེ་ནི་མོས་མཐུན(དེང་གི་སློབ་གསོའི་ལམ་ལུགས་ལ་སྲུང་སྐྱོབ་ལྟ་བུ)དང་འགྲེལ་བཤད(ཁྱོད་ཀྱི་རིག་གཞུང་གིས་གཞུང་ལུགས་འདི་ཅི་འདྲའི་ཡང་དག་རླབས་ཆེན་དུ་གསལ་བཤད་ཀྱིས་ལུགས་མཐུན་ཅན་དང་ཁྲིམས་མཐུན་ཅན་དུ་གཏོང་བ་ལྟ་བུ)། དྲིལ་བསྒྲགས།འཁྲབ་སྟོན་ཏེ་ཡིག་འབྲུ་བརྒྱད་དོ།།འདི་ནི་དེ་རིང་གི་སྤྱི་ཚོགས་ཀྱིས་སློབ་ཆེན་དགེ་རྒན་དང་སློབ་ཆེན་པར་བཏོན་པའི་རེ་བ་ཡིན་པ་མ་ཟད།ལམ་ལུགས་ཀྱི་རྒྱབ་སྐྱོར་ཡང་ཐོབ་ཡོད།གང་ལྟར་ཁྱོད་ཀྱིས་དང་ལེན་དང་མོས་མཐུན།འགྲེལ་བཤད།དྲིལ་བསྒྲགས།འཁྲབ་སྟོན་བྱས་པ་ཡིན་ན།ཁྱོད་ལ་ཅི་ཡང་འཐོབ་སྟེ།ཁང་པ་དང་ལས་གནས།གོ་གནས་ཡོད་ལ།ཁྱོད་ཀྱི་ཞིབ་འཇུག་ཀྱང་གཙོ་གནད་རིག་ཚན་དུ་འགྱུར་ངེས་ཤིང་།གཟེངས་རྟགས་ཀྱང་ལོན་ངེས།འོན་ཀྱང་ཁྱོད་ཀྱིས་མོས་མཐུན་དང་དྲིལ་བསྒྲགས།འགྲེལ་བཤད།འཁྲབ་སྟོན་མི་བྱེད་པ་ཡིན་ན་ཁྱོད་ལ་ཅི་ཡང་འཐོབ་ཏུ་མེད་དོ།།འདི་ལྟ་བུའི་ལམ་ལུགས་ཤིག་གི་བསླུ་བྲིད་འོག་ཏུ།སློབ་ཆེན་གྱི་དགེ་རྒན་ཆེན་མོ་དང་མཁས་པ་དག་གཞན་དབང་དུ་འགྱུར་ངེས་ཏེ།དང་ཐོག་ཅུང་འཚེར་སྣང་སྐྱེས་རུང་ཕྱིས་སུ་ཇེ་བདེ་ཇེ་སྐྱིད་དུ་སོང་བས་རིམ་གྱིས་གོམས་ལོབས་སུ་འགྱུར་བ་དང་།མཐའ་མར་རྩ་བ་ནས་གཞན་དབང་དུ་འགྱུར་བ་དེ་ཡིན།རེད་དེ་ཁོ་བོས་དེ་རིང་སྐད་ཆ་འདི་ལྟ་བུ་ཞིག་བཤད་ཐུབ་པ་ནི་ཁོ་བོས་ལས་འཁྱུར་ངལ་གསོ་བྱས་པས་ཡིན་ལ།གལ་ཏེ་ཁོ་བོ་ད་དུང་དགེ་རྒན་ཆེན་མོ་བྱས་ཡོད་པ་ཡིན་ན།འདི་ལྟ་བུའི་སྐད་ཆ་བཤད་པའི་སྤོབས་པ་མེད་ཀྱང་སྲིད།ང་ཚོས་གདོང་གཏད་པའི་གནད་དོན་འདི་ལམ་ལུགས་ཀྱིས་བཟོས་པ་རེད་མ་གཏོགས་མི་སྒེར་བའི་ཀུན་སྤྱོད་ཀྱིས་བཟོས་པ་ཞིག་ཁྱོན་ནས་མིན།དེ་ནི་སློབ་གསོའི་ལམ་ལུགས་ཀྱིས་སློབ་ཆེན་ཞིག་ལ་ཡོད་འོས་པའི་རང་དབང་ཚུགས་ཐུབ་ཀྱི་གསར་གཏོད་སྙིང་སྟོབས་ཤོར་དུ་བཅུག་པ་ཡིན་ཅིང་།འདི་ནི་ད་ལྟ་ང་ཚོས་འཁྲབ་སྟོན་བྱེད་དང་བྱེད་མུས་ཀྱི་སྙིང་སྟོབས་དང་བླ་སྲོག་ཡལ་བའི་སློབ་ཆེན་གྱི་སྐྱོ་གར་ཡིན་མོད།འོན་ཀྱང་སྐྱོ་གར་མང་པོ་ཞིག་དུས་དེ་རིང་གི་ངོས་ནས་སྐྱོ་གར་ཡིན་པའང་བརྗོད་དཀའ་སྟེ།གང་ལགས་ཤེ་ན།སྐྱོ་གར་གྱིས་ཁྱོད་ལ་ཡིད་སྐྱོ་རུ་འཇུག་མོད།ད་ནི་དེ་ལས་ལྡོག་སྟེ་དགོད་བྲོ་བ་ཞིག་ཏུ་གྱུར་འདུགདེ་བས་དེང་གི་སློབ་ཆེན་དུ་དེ་འདྲའི་དགོད་བྲོ་བའི་དོན་དག་མང་པོ་མཐོང་དུ་མཆིས།སློབ་གྲོགས་ཚོའང་དེའི་ནང་ཡོད་པས་ཁོ་བོ་དང་བསྡུར་ན་རང་བཞིན་གྱིས་མྱོང་བ་ཟབ།ཁོ་བོ་སློབ་གྲོགས་ཚོའི་མདུན་དུ་ལངས་ཐེངས་རེར་ངོ་གནོང་གི་འདུག་སྟེ།སློབ་ཆེན་དགེ་རྒན་གྱིས་གཞན་ལ་མིག་དཔེ་བྱེད་མི་ཐུབ་ལ།ཆེས་མ་མཐའི་སྲུང་བྱ་ཉག་གཅིག་པུ་དེ་ཡང་བསྲུང་མ་ནུས་ན།འདིས་སློབ་མར་ཤུགས་རྐྱེན་ངན་པ་བཟོ་སྲིད་པ་ནི་བཤད་ཅི་དགོས།
ལོ་འདི་གར་གོང་ནས་བཤད་པ་བཞིན་གྱི་དངོས་ཕན་རིང་ལུགས་དང་དོན་སྟོང་རིང་ལུགས་ཀྱི་བསམ་བློའི་རླབས་རྒྱུན་ཤུགས་དྲགས་ཤིང་། སློབ་ཆེན་སློབ་མའི་ཁྲོད་འདིའི་ཤུགས་རྐྱེན་ཤིན་དུ་ཆེ་བའི་རྒྱུ་མཚན་གཙོ་བོ་གཞན་ཞིག་ནི། ཚང་མས་མཐོང་བའི་སློབ་གྲྭའི་སློབ་གཙོ་དང་དགེ་རྒན་ཚོའི་ཁྲོད་རུལ་སུངས་ཀྱི་སྣང་ཚུལ་ཅི་རིགས་མང་ལ། འདིས་མཐའ་འཁོར་གྱི་སློབ་གྲོགས་ལའང་ཤུགས་རྐྱེན་ཐེབས་ནས་སློབ་མ་རང་ཉིད་ཀྱིས་ཀྱང་གང་ཅིར་ནན་ཏན་བྱེད་སྙིང་མེད་པར་ཡོད་ཚད་སྤང་སྲིད་པ་དེ་ཡིན། དེར་བརྟེན། ང་ཚོས་དེ་རིང་འདི་ནས་སློབ་ཆེན་གྱི་སྙིང་སྟོབས་ཤོར་བའི་སྐོར་བགྲོ་གླེང་གིས་སློབ་ཆེན་སྙིང་སྟོབས་དང་སྒོས་སུ་པེ་ཅིང་སློབ་ཆེན་གྱི་སྙིང་སྟོབས་བསྐྱར་འཚོལ་བྱེད་པ་འདི། སློབ་ཆེན་པ་རྣམས་དང་འབྲེལ་བ་ཏོག་ཙམ་མེད་པའི་གནད་དོན་ཞིག་མིན་པར། འདིར་སྡོད་པའི་སློབ་གྲོགས་རེ་རེའི་བསམ་བློའི་བདེ་ཐང་གི་འཚར་ལོངས་ལ་ཐད་ཀར་འབྲེལ་བ་ཡོད། ང་ཚོས་ངེས་པར་དུ་ལེགས་ཉེས་དབྱེ་འབྱེད་ཀྱིས་སློབ་ཆེན་ཞིག་ལ་ཡོད་འོས་པའི་ཚུགས་ཐུབ་ཀྱི་སྲོལ་རྒྱུན་སྲུང་སྐྱོབ་ཀྱི་སྙིང་སྟོབས་དང་རང་དབང་དགག་གཞག། གསར་གཏོད་འཛུགས་སྐྲུན་གྱི་སྙིང་སྟོབས་བརྩོན་ལེན་བྱས་པ་ཡིན་ན། ད་གཟོད་ཕན་ནུས་ཡོད་པའི་སྒོ་ནས་དངོས་ཕན་རིང་ལུགས་དང་དོན་སྟོང་རིང་ལུགས་ཀྱི་བསམ་བློའི་རླབས་རྒྱུན་འགོག་ཐུབ་ལ། རང་ཉིད་ཀྱང་ཚུགས་ཐུབ་ཀྱི་དེང་རབས་ཤེས་ཡོན་པ་དང་དེང་རབས་སྤྱི་དམངས་ཤིག་ཏུ་གསོ་སྐྱོང་བྱེད་ནུས། ཁོ་བོས་བསམ་ན། འདི་ནི་དེ་རིང་གི་པེ་ཅིང་སློབ་ཆེན་བཙུགས་ནས་ལོ་འཁོར་110འགོར་བར་རྗེས་དྲན་བྱེད་པའི་དོན་སྙིང་ཡིན་པར་བསམས་སོ།།
[2] ཅིན་ཡུའེ་ལིན།(金岳霖 1895—1984)ཀྲུང་གོའི་མཚན་ཉིད་རིག་པ་བ་དང་གཏན་ཚིགས་རིག་པ་བ། བརྩམས་ཆོས་སུ《ཤེས་བྱ་གླེང་བ》སོགས་ཡོད།
[3](实用主义,虚无主义)ཞེས་པ་བསྒྱུར།
[4](知识的实用化)ཞེས་པ་བསྒྱུར།
[5](公共知识分子)ཞེས་པ་བསྒྱུར།
(རྩོམ་ཡིག་འདི་ངེད་དྲ་བར་དབང་བས་གཞུང་སྒེར་གྱི་དྲ་ཚིགས་དང་འཕྲིན་སྟེགས་གཉེར་མཁན་ཚོས་གང་འདོད་དུ་འཁྱེར་མི་ཆོག)


c: text/html

text:
གསར་འགོད་པས་འཇོལ་རྫོང་ཁ་བ་དཀར་པོ་རྒྱལ་ཁབ་སྤྱི་གླིང་གསར་གདོད་གཉེར་སྐྱོང་ཚད་ཡོད་ཀུང་སི་ནས་ཤེས་རྟོགས་བྱུང་དོན། དཔྱིད་གསར་དུས་ཆེན་གྱི་སྐབས་སུ་ཁ་བ་དཀར་པོ་ན་ལྗོངས་ཁུལ་གྱིས་ས་ཁུལ་ཡུལ་སྐོར་ལྟ་སྐོར་བྱེད་སའི་སྒོ་འཛིན་ 20% མར་ཆག་པ། དུས་མཚུངས་སུ་ཀུང་སི་ཡིས་བདེ་འཇགས་ཀྱི་ཞབས་ཞུ་བྱེད་ཐབས་སྤྱད་དེ། བདེ་འཇགས། སྒྲིག་ལམ། སྤུས་ཚད། ཕན་འབྲས་བཅས་གཅིག་གྱུར་གྱི་དམིགས་འབེན་ལ་ཁག་ཐེག་བྱེད།
ཀུང་སི་ཡིས་《དུས་ཆེན་སྐབས་གྱི་བདེ་འཇགས་ཐོན་སྐྱེད་ཀྱི་མཁོ་བསྟུན་སྔོན་ཇུས》དངོས་སུ་བཏོན་པ་དང་བདེ་འཇགས་ཐོན་སྐྱེད་ཚོ་ཆུང་བཙུགས་ནས། ཉིན་བཞིན་རླངས་འཁོར་དང་འགྲོ་ལམ། ར་བསྐོར་དང་ངར་ལྕགས་ཀྱི་གདུང་འདེགས་འཕྲང་ལམ་སོགས་ལ་ཞིབ་བཤེར་བྱེད། ཉེན་ཁ་ཆེ་ས་དང་ལྗོངས་ཁུལ་གྱི་སྒོ་འབྱེད་མེད་པའི་ས་ཁོངས་སུ་འགོག་སྲུང་བྱ་ཐབས་དང་དྲན་སྐུལ་བྱང་བུར་འཛུགས་པ། འཁོར་ལོ་འཇོག་ཡུལ་དང་གདུང་འདེགས་འཕྲང་ལམ་ནས་བདེ་འཇགས་སྐོར་ཞིབ་མི་སྣ་གསར་སྣོན་བྱས། ཆུ་ཚོད་24རིང་གི་ལས་རེས་ཡག་པོ་བྱས། དུས་ཐོག་ཏུ་ཡུལ་སྐོར་བའི་བཞུ་ཚད་དང་འགུལ་རྣམ་ལ་ཁོང་དུ་ཆུད་པ་དང་ཆ་འཕྲིན་ཤར་བགྲོད་ལ་འགན་སྲུང་བྱེད་པ། ནན་ཏན་གྱིས་ཡུལ་སྐོར་ཞབས་ཞུ་དོ་དམ་བྱེད་ཤུགས་ཆེ་རུ་གཏོང་བ།
རྩོམ་སྒྲིག་པ། (ཚེ་དོན།)

robotstxt: allowed

filter: keep


text:
ཀྲུང་གོ་བོད་ཀྱི་དྲ་བའི་འཕྲིན། ཉེ་ཆར། ཀན་སུའུ་ཞིང་ཆེན་ཏང་ཨུའི་རྒྱུན་ཨུའམ་ཞིང་ཆེན་སྲིད་ཁྲིམས་ཨུའི་ཧྲུའུ་ཅི། ཞིང་ཆེན་སྤྱི་བདེ་ཐིང་གི་ཐིང་ཀྲང་མ་ཧྲི་ཀྲུང་གིས་ཞིང་ཆེན་སྲིད་ཁྲིམས་ཨུའི་རྟོག་ཞིབ་ཚན་ཆུང་ཁྲིད་དེ་ཀན་ལྷོ་ཁུལ་དུ་ཡོང་ནས་ཏང་གི་ཚོགས་ཆེན་བཅུ་དགུ་བའི་གཏན་འཇགས་སྲུང་སྐྱོང་དང་བདེ་འཇགས་འགན་སྲུང་བྱ་བར་རྟོག་ཞིབ་དང་མཛུབ་སྟོན་བྱས།
ཞིང་ཆེན་ཏང་ཨུའི་སྲིད་ཁྲིམས་ཨུའི་ཧྲུའུ་ཅི་གཞོན་པའམ་ཞིང་ཆེན་ཏང་ཨུའི་ལོག་ཆོས་འགོག་ཟོན་ཐག་གཅོད་གཞུང་སྒྲུབ་ཁང་གི་ཀྲུའུ་རེན་ཅིན་ཞང་མིང་དང་ཁུལ་ཨུའི་ཧྲུའུ་ཅི་ཡུས་ཁྲིན་ཧུའེ། ཁུལ་ཨུའི་རྒྱུན་ཨུའམ་ཁུལ་སྲིད་ཁྲིམས་ཨུའི་ཧྲུའུ་ཅི་སུང་ཀྲན་ཝུན། ཁུལ་དཔོན་གཞོན་པའམ་ཁུལ་སྤྱི་བདེ་ཅུས་ཀྱི་ཅུས་ཀྲང་ཕུའུ་ཁྲོན་ཧུང་བཅས་ཀྱིས་རྟོག་ཞིབ་བྱེད་པར་འགྲོ་རོགས་བྱས།
མ་ཧྲི་ཀྲུང་འཁོར་དང་བཅས་པ་སྔ་གཞུག་ཏུ་གཙོས་དང་ལིན་ཐན། རྨ་ཆུ། ཀླུ་ཆུ། བསང་ཆུ་བཅས་སུ་སོང་ནས། ཀན་ལྷོ་ཁུལ་གྱི་སྤྱི་བདེ་དང་ཕྱོགས་བསྡུས་བཅོས་སྐྱོང་གི་གཏན་འཇགས་སྲུང་སྐྱོང་དང“དྲ་མིག་ཅན+ཁྱིམ་བཅུའི་མཉམ་འབྲེལ་འགོག་ཟོན”སོགས་ཀྱི་བྱ་བར་རྟོག་ཞིབ་ཟབ་མོ་བྱས། ཁུལ་དང་རྫོང་གི་འགོ་ཁྲིད་པ་ དང་སྤྱི་བདེ་ཉེན་རྟོག་པ། རོང་འབྲོག་པ་མང་ཚོགས། གྲྭ་བཙུན། གཞི་རིམ་ལས་བྱེད་པ་དང་མཛའ་བརྩེ་ངང་གླེང་མོལ་བྱས་ཤིང་། ཁུལ་ཡོངས་ཀྱི་གཏན་འཇགས་སྲུང་སྐྱོང་དང་བདེ་འཇགས་འགན་སྲུང་བྱ་བའི་གནས་ཚུལ་རྒྱུས་ལོན་གསལ་བོ་བྱས་རྗེས། ཀན་ལྷོ་ཁུལ་གྱིས་ཏང་གི་ཚོགས་ཆེན་བཅུ་དགུ་བའི་གཏན་འཇགས་འགན་སྲུང་བྱ་བར་མཐོང་ཆེན་བྱས་པ་གནས་སུ་ཐོན་པ་དང་བྱེད་ཐབས་ནུས་ལྡན་ཡིན་ལ། བཀོད་སྒྲིག་ཞིབ་ཚགས་བཅས་ཡིན་པས། བྱ་བ་སོ་སོ་ཞིང་ཆེན་ཡོངས་ཀྱི་སྔོན་གྲས་སུ་བསླེབས་ཡོད་པར་བསམས།
མ་ཧྲི་ཀྲུང་གིས་རྟོག་ཞིབ་སྐབས་སུ་དྲག་སྤྲས་ཉེན་རྟོག་བཅའ་སྡོད་དམག་སྦྱོང་གཞི་ས་དང་། གཞི་རིམ་སྤྱི་བདེ་མངག་གཏོང་ཁང་བཅས་ཡུལ་དངོས་སུ་མི་དམངས་ཉེན་རྟོག་པ་དང་འགྲིམ་འགྲུལ་ཉེན་རྟོག་པ། དྲག་སྤྲས་ཉེན་རྟོག་དཔོན་དམག་བཅས་ལ་འཚམས་འདྲི་ཞུས་པ་དང་། མུ་མཐུད་དུ་དཀའ་ངལ་ལ་མ་འཛེམ་པར་དམག་འཐབ་བྱེད་པའི་སྤྱོད་པ་བཟང་བོ་རྒྱུན་འཁྱོངས་བྱས་ཏེ། ཏང་གི་ཚོགས་ཆེན་བཅུ་དགུ་བའི་བདེ་འཇགས་འགན་སྲུང་བྱ་བ་ནན་གྱིས་བསྒྲུབ་པ་དང་། བློ་ཐག་རྦད་ཆོད་ཀྱིས་ཀན་ལྷོ་བོད་ཁུལ་གྱི་སྤྱི་ཚོགས་བདེ་འཇགས་སྲུང་སྐྱོང་བྱ་དགོས་པའི་སྐུལ་མ་བཏང་།
མ་ཧྲི་ཀྲུང་གིས་སྔར་ལས་ལྷག་པར“དྲ་མིག་ཅན+ཁྱིམ་བཅུའི་མཉམ་འབྲེལ་འགོག་ཟོན”གྱི་བྱ་བ་ལེགས་པོར་བསྒྲུབ་པ་དང་། མགྱོགས་མྱུར་གྱིས་བྱ་བའི་ཁྲོད་ཀྱི་ཉམས་མྱོང་དང་བྱ་ཐབས་བཟང་བོ་ཕྱོགས་སྡོམ་བྱས་ནས་བསྐྱར་བཟོ་དང་ཁྱབ་གདལ་དུ་གཏོང་བ་རྣམ་པ་ཞིག་ཆགས་དགོས། མི་དམངས་སྤྱི་བདེ་ཉེན་རྟོག་པས་ནན་ཏན་གྱིས་འགན་འཁྲི་ལག་བསྟར་དང་བཀོད་འདོམས་པའི་དབང་གྲགས་མངོན་དགོས་ལ། མི་དམངས་ཀྱི་འཚོ་བའི་ཁྲིམས་མཐུན་ཁེ་དབང་སྲུང་སྐྱོབ་དང་མི་དམངས་མང་ཚོགས་བདེ་བར་གནས་ཤིང་ལས་ལ་བརྩོན་པར་འགན་སྲུང་བྱ་དགོས་པ་དང་། ཏན་ཏིག་གིས་སྤྱི་ཚོགས་བདེ་འཇགས་ཕྱོགས་བསྡུས་དོ་དམ་ལ་སྐུལ་འདེད་དང་། མི་རིགས་ཆོས་ལུགས་བྱ་བར་མཐོང་ཆེན་བྱས་ནས། མི་རིགས་མཐུན་སྒྲིལ་དང་ཆོས་ལུགས་དར་སྤེལ་གྱི་རྣམ་པ་རྒྱ་ཁྱབ་ཏུ་སྤེལ་བ་དང་། ཕྱོགས་ཡོངས་ནས་སྔོན་འགོག་ཚོད་འཛིན་དང་གནད་དོན་སེལ་བའི་བྱ་ཐབས་ལག་བསྟར་བྱས་ཏེ་ཁྲིམས་ལྟར་འབུར་ཐོན་གྱི་གནད་དོན་ཐག་གཅོད་བྱ་དགོས་ལ། ཁུལ་ཡོངས་ཀྱི་གོང་འོག་ཚང་མས་སྲིད་ཁྲིམས་བྱ་བ་ནན་གྱིས་བསྒྲུབ་པ་དང་གཏན་འཇགས་སྲུང་སྐྱོང་གི་བྱ་བ་དེ་མཐོ་ཚད་གསར་བ་ཞིག་ཏུ་བསླེབ་པ་དང་། སྤྱི་ཚོགས་འཆམ་མཐུན་གཏན་འཇགས་དང་ཏང་གི་ཚོགས་ཆེན་བཅུ་དགུ་བ་རྒྱལ་ཁའི་ངང་འཚོགས་པར་ཁོར་ཡུག་ལེགས་པོ་ཞིག་བསྐྲུན་དགོས་ཞེས་ནན་གྱིས་བསྟན།།
རྩོམ་སྒྲིག་པ། ཀླུ་མོ་མཚོ།


text:
སློབ་ཆུང་སྐབས་སུ་སྐར་གྲངས་ལས་དཔེ་ཀློག་གལ་ཆེ།
སྤེལ་དུས། ༢༠༡༤-༡༡-༠༩ ཡོང་ཁུངས། བོད་ལྗོངས་དྲ་བ། རྩོམ་པ་པོ། སྒྲོལ་མ།
སྤྱིར་ན། ལོ ༠ ནས ༦ བར་ནི་བྱིས་པའི་གོམས་གཤིས་ལེགས་པོ(བསམ་པ་དང་བྱ་བའི་ཀུན་སྤྱོད)ཆགས་པའི་གནད་འགག་གི་དུས་སྐབས་ཤིག་དང་། ཕྱོགས་གང་ཐད་ཀྱི་ནུས་པ་འཕེལ་རྒྱས་འབྱུང་བའི་གོ་སྐབས་ཡག་ཤོས་ཤིག་ཡིན་ལ། འདིའི་སྐབས་སློབ་སྦྱོང་གི་ནུས་པ་འཕེལ་རྒྱས་གཏོང་རྒྱུ་ནི་ཆེས་གལ་ཆེ་བའི་དོན་དག་ཅིག་ཡིན། དེ་ནི་དཔེ་ཀློག་གི་ནུས་པ་སྐྱེད་སྲིང་བྱེད་པ་བརྒྱུད་ནས་བརྒྱ་ཆའི ༩༠ དང་ཡང་ན་དེ་ལས་ལྷག་པ་འཕེལ་བར་བྱེད་ཐུབ།
འོན་ཀྱང་དཔེ་ཀློག་གི་ནུས་པ་ནི་ཆ་རྐྱེན་གཉིས་ཚང་བའི་འོག་འཕེལ་རྒྱས་སུ་གཏོང་ཐུབ། གཅིག་ནི་རྒྱུན་འཁྱོངས་བྱེད་པ་དེ་ཡིན་པ་དང་། ཉིན་རེར་དཔེ་ཀློག་གི་དུས་ཚོད་ངེས་ཅན་ཞིག་གཏན་ཁེལ་བྱེད་དགོས་ཤིང་། ཀློག་འདོད་ཡོད་དུས་ཀློག་པ་དང་ཀློག་འདོད་མེད་དུས་མི་ཀློག་པ་ཙམ་གྱིས་གོམས་གཤིས་ལེགས་པོ་དེ་ཆགས་མི་ཐུབ། གཞན་ཞིག་ནི་དཔེ་ཀློག་ཚད་ངེས་ཅན་ཞིག་བྱེད་དགོས་ལ། སྤྱིར་བཏང་དུ་བྱིས་པ་ཞིག་གི་དཔེ་ཀློག་གི་ཚད་ལ་ཡིག་འབྲུ་ཁྲི་ཚོ ༥༠ནས ༡༠༠ཡོད་ཚེ་ཆེས་ཐོག་མའི་དཔེ་ཀློག་གི་ནུས་པ་འབྱུང་སྲིད།
ལོ ༦ དང་ ༡༢ བར་ནི་དཔེ་ཀློག་གི་ནུས་པ(སློབ་སྦྱོང་གི་ནུས་པའི་རྨང་གཞི)འཕེལ་རྒྱས་ཆེན་པོ་འབྱུང་བའི་གོ་སྐབས་ཡག་ཤོས་ཤིག་ཡིན། ལོ་དྲུག་པོ་འདིའི་ནང་དཔེ་ཀློག་གང་མང་བྱས་ཏེ་དཔེ་ཀློག་གི་ནུས་པ་མཐོར་འདེགས་གཏོང་བ་ལས་གལ་ཆེ་བ་ཞིག་མེད། བྱིས་པ་ཞིག་གི་བློ་དང་རིག་པ་ནི་ས་བོན་དང་འདྲ་བར། ཆ་རྐྱེན་ངེས་ཅན་དང་ལྡན་ཚེ་ད་གཟོད་མྱུ་གུ་འབུས་ནས་ལེགས་པར་སྐྱེ་བར་བྱེད་ལ། དེ་ནི་དཔེ་ཀློག་རིགས་གང་མང་བྱེད་པ་དང་བསམ་གཞིགས་མང་པོ་བྱེད་པ་དེ་ཡིན།
སློབ་ཆུང་སྐབས་སུ་དཔེ་ཀློག་བྱས་པ་ལས་བྱིས་པའི་ལྷན་སྐྱེས་ཀྱི་ནུས་པ་དེ་འབྱེད་ཐུབ།
གལ་ཏེ་བྱིས་པ་ཞིག་གིས་དཔེ་ཆ་ལེགས་པོ་གཅིག་དང་། ཐ་ན་ཡིག་འབྲུ་ཁྲི་ཚོ ༡༠ ལས་བརྒལ་བའི་དཔེ་ཆ་ཞིག་ཀྱང་བཀླགས་མ་མྱོང་བར། དུས་ཚོད་མང་ཆེ་བ་ནི་སློབ་གྲྭའི་ཁྲིད་བྱ་དང་ལས་བྱ་མང་པོའི་ཐོག་ཏུ་བཏང་ཚེ། བྱིས་པ་དིའི་ལྷན་སྐྱེས་ཀྱི་བློ་དང་རིག་པ་ནི་ཆུད་ཟོས་སུ་བཏང་བ་ཁོ་ན་ལས་མ་འདས།
སྤྱིར་ན། ལོ་རིམ་དང་པོ་དང་གཉིས་པའི་སློབ་མའི་ལོ་གཅིག་གི་དཔེ་ཀློག་ཚད་ཡིག་འབྲུ་ཁྲི་ཚོ ༡༠༠ (སྤྱིར་བཏང་དུ་ཁྲི་ཚོ ༡༠༠ དང ༢༠༠ བར) ལས་ཉུང་མི་རུང་བ་དང་། གཉིས་པ་དང་གསུམ་པ་ནི་ལོ་རེར་ཡིག་འབྲུ་ཁྲི་ཚོ ༢༠༠ (སྤྱིར་བཏང་དུ་ཁྲི་ཚོ ༢༠༠ དང ༣༠༠ བར) ལས་ཉུང་མི་རུང་། བཞི་བ་དང་ལྔ་བ། དྲུག་པ་ནི་ལོ་རེར་ཡིག་འབྲུ་ཁྲི་ཚོ ༣༠༠ ལས་ཉུང་མི་རུང་། (སྤྱིར་བཏང་དུ་ཁྲི་ཚོ ༣༠༠ དང ༥༠༠ བར། དཔེ་ཀློག་ཚད་མང་པའི་བྱིས་པ་ལ་ལ་ཡིག་འབྲུ་ཁྲི་ཚོ ༡༠༠༠ གྱི་ཡན་ཆད་ལ་ཐོན་ཐུབ།)
ལོ ༦ ནས ༡༢ བར་གྱི་སློབ་ཆུང་སློབ་མས་སེམས་ཤུགས་གཙོ་བོ་སློབ་དེབ་དང་ལས་བྱའི་ཐོག་ཏུ་གཏོང་མི་རུང་། རྒྱུ་མཚན་ནི་སློབ་ཆུང་སློབ་དེབ་ཀྱི་ནང་དོན་རྐྱང་བ་དང་ཟབ་མོ་མེད་པ་དེས་བྱིས་པ་ཞིག་གི་བློ་རིག་འཕེལ་བར་ཕན་མི་ཐོག དཔེ་ཀློག་རིགས་གང་མང་བྱེད་པ་དང་། གནའ་དེང་རྒྱལ་ཁབ་ཕྱི་ནང་གི་བརྩམས་ཆོས་གྲགས་ཅན། རིག་གནས་ཤེས་བྱ་མང་པོ (སྐར་རྩིས་དང་། ས་ཁམས། ལོ་རྒྱུས། དངོས་ལུགས། རྫས་འགྱུར། སྐྱེ་དངོས། མཚན་ཉིད་རིག་པ། སྒྱུ་རྩལ་བཅས་ཀྱི་ཤེས་བྱ་ལྟ་བུ) སྦྱངས་ན་ད་གཟོད་བྱིས་པའི་བློ་རིག་དེ་མུ་མཐུད་དུ་བསྐྱེད་པར་བྱེད་ཐུབ་ལ། མཐར་འཕེལ་རྒྱས་ཀྱི་ནུས་པ་ཧ་ཅང་ཆེན་པོ་ཞིག་ཐོབ་ཐུབ།
བྱིས་པས་ཉིན་གང་བོར་སློབ་གྲྭ་ནས་སློབ་ཁྲིད་ཉན་པ་དང་། སྦྱངས་གཞི་འབྲི་བ། དགོང་མོའི་དུས་སུ་ད་དུང་ཡུན་རིང་ལ་ལས་བྱ་འབྲི་བ་བཅས་དུས་ཚོད་དང་སེམས་ཤུགས་མང་པོ་དེའི་རིགས་ལ་བཏང་བ་ནི་སློབ་མ་རང་ཉིད་ཀྱི་ནུས་པ་བསྐྱེད་པའི་ཐབས་ལམ་ལེགས་པོ་ཞིག་གཏན་ནས་མིན། དེ་ལས་དཔེ་ཀློག་རིགས་གང་མང་བྱས་ན་བཟང་། བརྩམས་ཆོས་གྲགས་ཅན་སོགས་བཀླག་ཚེ་མཐར་ཆུ་ཐིགས་བསགས་ནས་རྒྱ་མཚོ་བཞིན་རང་རྒྱུད་ལ་ཤེས་ཡོན་རྒྱ་ཆེན་པོ་འབྱོར་ཐུབ།
སློབ་ཆུང་སྐབས་ཀྱི་སྐར་གྲངས་ཀྱིས་སློབ་མ་ཞིག་གི་ཆུ་ཚད་མཚོན་མི་ཐུབ་ཟེར་དོན་ནི། བྱིས་པ་རྣམས་ཀྱིས་དུས་ཚོད་ཐམས་ཅད་སློབ་དེབ་དང་ལས་བྱའི་ཐོག་བཏང་ནས་དཔེ་ཀློག་མ་བྱས་པའི་རྐྱེན་ཡིན་ལ། སྐར་གྲངས་མཐོན་པོ་ཇི་འདྲ་བླངས་རུང་དཔེ་ཀློག་བྱས་པ་ཉུང་ཚེ་མ་འོངས་པའི་འཕེལ་རྒྱས་ལ་བགེགས་ངེས་ཅན་ཡོད་ངེས་རེད།
དཔེ་ཀློག་གི་ནུས་པས་མདུན་ལམ་ཐག་གཅོད་བྱེད་ཐུབ།
དཔེ་ཀློག་བྱས་པ་ཉུང་བའི་སྐྱོན་ཆ་དེ་དམའ་འབྲིང་སྐབས་ནས་ཕྱིར་མངོན་ཐུབ། དམའ་འབྲིང་གི་དགེ་རྒན་ཡོངས་ཀྱིས་སྣང་ཚུལ་ཡ་མཚར་བ་དེ་ཤེས་ལ། སློབ་ཆུང་སྐབས་སུ་དུས་ཚོད་དང་སེམས་ཤུགས་ཚང་མ་བཏང་སྟེ་སྐར་གྲངས་མཐོན་པོ་ལེན་པར་བརྩོན་པའི་བྱིས་པ་དེ་དག་དམའ་འབྲིང་དུ་ཐོན་ཚེ་ཆུ་ཚད་མགྱོགས་མྱུར་སྒོས་ཞན་པར་འགྲོ་བ་དང་། སློབ་སྦྱོང་བྱེད་མི་ཤེས་པ། སུན་སྣང་སྐྱེས་པ་ཞིག་ཏུ་འགྱུར་འགྲོ། དེ་ལས་ལྡོག་སྟེ། དཔེ་ཀློག་མང་པོ་བྱས་ནས་ལྟ་རྒྱ་དང་ཐོས་རྒྱ་ཡངས་པའི་སློབ་མ་དེ་དག་གིས་སྐར་གྲངས་མཐོན་པོ་ལེན་པ་དང་། ནུས་པ་ལྷག་ཏུ་ལྡན་པ་ཞིག་ཏུ་འགྱུར་འགྲོ། མཐོ་འབྲིང་དུ་སྣང་ཚུལ་འདི་དེ་བས་ཀྱང་ཚབས་ཆེན་ཡིན་ལ། སྐར་གྲངས་ཁོ་ན་མིན་པར་ལས་གང་ཞིག་བྱེད་ཐུབ་པའི་ནུས་པ་ལྡན་མིན་གྱི་ཐོག་ནས་བར་ཁྱད་ལྷག་པར་གསལ་བའི་སྒོ་ནས་མངོན་པ་རེད།
ཁྱིམ་བདག་མང་པོ་ཞིག་གིས་སློབ་ཆུང་སྐབས་སུ་བྱིས་པའི་སྐར་གྲངས་ལ་དོ་སྣང་ཆེན་པོ་བྱེད་པ་དང་། དགེ་རྒན་གྱིས་རྟག་ཏུ་གླེང་བའི་སྐར་གྲངས་དེ་དག་གིས་སེམས་རྨོངས་བར་བྱས་ནས། བྱིས་པས་དུས་ཚོད་ནི་དཔེ་ཀློག་དང་རྩེད་མོ་ནང་དུ་གཏོང་བར་འཐད་ཀྱིན་མེད་ལ། དེ་ནི་དུས་ཚོད་ཆུད་ཟོས་སུ་གཏོང་བ་ཡིན་པར་བསམ་ཡོད། རྗེས་སུ་བྱིས་པའི་འཚར་ལོངས་ཀྱི་གོ་རིམ་ཁྲོད་དུ་ནུས་པས་མི་འདང་བ་དང་། ལྷག་པར་དུ་སློབ་འབྲིང་འགྲིམ་སྐབས་ཡར་ཐོན་བྱུང་མ་ཐུབ་ཚེ། ཁོ་ཚོས་བྱིས་པ་ལ་འཁང་ར་གང་མང་བྱེད་པ་ལས། དེ་ནི་རང་གི་སྐྱེད་སྲིང་བྱེད་ཐབས་མ་འགྲིག་པའི་དབང་གིས་བྱིས་པའི་སྐར་གྲངས་དང་བློ་རིག་འཕེལ་བར་བཀག་འགོག་བཟོས་པ་ཡིན་པ་ནི་ཤེས་ཀྱིན་མེད།
སློབ་ཆུང་གི་སྐབས་སུ་ངེས་པར་དུ་བྱིས་པར་སྐར་གྲངས་ཁོ་ནར་བརྩོན་ལེན་བྱེད་དུ་མི་འཇུག་པར་བློ་བདེ་བག་ཕེབས་ངང་སློབ་སྦྱོང་བྱེད་དུ་འཇུག་རྒྱུ་གལ་ཆེ་ལ། བྱིས་པའི་མ་འོངས་པའི་འདུན་ལམ་ཡག་པོ་ཞིག་གི་ཆེད་དུ་གྲ་སྒྲིག་གང་ལེགས་བྱེད་དགོས། དེ་ནི་མེ་ཏོག་དང་འདྲ་བར། སློབ་ཆུང་ནི་མེ་ཏོག་གི་གང་བུ་འཛུགས་པའི་དུས་སྐབས་དང(རྨང་གཞི་འདིང་བ)དམའ་འབྲིང་ནི་གང་བུ་བཞད་གྲབས་ཡོད་པའི་སྐབས། (འཕེལ་རྒྱས་ལ་བརྩོན་པ) མཐོ་འབྲིང་ནི་མེ་ཏོག་ལྷམ་མེར་བཞད་པའི་སྐབས (མཐོ་རྒྱུགས་ལ་བརྩོན་པ) དང་། སློབ་ཆེན་ནི་དེ་ལས་ཀྱང་ལྷག་པའི་འཕེལ་རྒྱས་ཀྱི་གོ་རིམ་གསར་བ་ཞིག་ཡིན། ཕ་མ་ཡིན་ཕྱིན་རྒྱང་རིང་ལ་དམིགས་ནས་བྱིས་པའི་མ་འོངས་པའི་འཕེལ་རྒྱས་ཆེན་པོ་དང་མདུན་ལམ་ཡག་པོའི་ཆེད་དུ། སློབ་ཆུང་གི་སྐབས་སུ་བྱིས་པའི་སྐར་གྲངས་ཁོ་ནར་བརྩོན་ལེན་མི་བྱེད་པར། གཞན་རྨང་གཞི་འདིང་བ་དང་ཕྱོགས་གང་ཐད་ཀྱི་ནུས་པ། གོམས་གཤིས་ལེགས་པོ་སྐྱེད་སྲིང་བྱེད་པར་འབད་ནས་བྱིས་པའི་མི་ཚེ་གང་བོར་ཕན་ཐོགས་པར་རོགས་བྱེད་དགོས།
ཁ་བྱང་ཕྱི་མོ། སློབ་ཆུང་སྐབས་སུ་སྐར་གྲངས་ལས་དཔེ་ཀློག་གལ་ཆེ།
(རྩོམ་འགན་པ། སྒྲོལ་ཚེ།)སྐར་མདས་ཕབ་བཤུ་བྱས།
རྩོམ་ཡིག་འདི་ཐེངས། 465 བཀླགས་འདུག


text:
ལོ་ངོ་བཅུ་གྲངས་གོང་། ཕྲན་གྱིས་བོད་ཀྱི་ལོ་གསར་སྐོར་ལ་ཞིབ་འཇུག་བྱས་ཏེ། “ཕ་ཡུལ་ཤེས་བྱའི་བང་མཛོད་”ནང་རྩོམ་ཡིག་ཅིག་སྤེལ་བ་ཡིན། རྩོམ་ཡིག་དེ་ཕྱིས་སུ་“བོད་ཀྱི་དུས་ཆེན་”ཞེས་པའི་དཔེ་དེབ་ནང་བཀོད་ཡོད། རྩོམ་ཡིག་དེའི་ནང་། “ལོ་གསར་”ཞེས་པའི་ཐ་སྙད་དེ་དང་། “ལོ་ཏོག་”ཅེས་པའི་ཐ་སྙད་བར་འབྲེལ་བ་ཡོད་ཚུལ་བྲིས་ཡོད།
༡༽ ལོ།
སྔོན་མ་གངས་སྐྱིད་དུ། བོད་ཀྱི་གཞུང་ཞབས་རྙིང་གྲས་བཀའ་ཟུར་ཞེ་བོ་བློ་བཟང་དར་རྒྱས་ལགས་ཀྱིས། ཤེས་རིག་ལས་ཁུངས་ཀྱི་ཁྱབ་ཁོངས་སློབ་གྲྭའི་འགོ་འཛིན་དང་དགེ་རྒན་ཚོར་སྔར་སྲོལ་ཡིག་སྲོལ་རྣམ་གཞག་ངོ་སྤྲོད་གནང་སྐབས། ༸གོང་ས་སྐུ་ཕྲེང་བཅུ་གསུམ་པ་ཆེན་པོའི་བཀའ་རྩའི་ནང་གི་“གཉིས་ལོ་དྲང་བཞག་”ཅེས་པའི་ཚིག་དེ་དྲངས་ཏེ་འགྲེལ་བཤད་གནང་། ཁོང་གིས་“གཉིས་ལོ་དྲང་བཞག”གི་“གཉིས”ནི། ཕྱོགས་ཁག་གཉིས་ཀྱི་“གཉིས་”ལ་གོ་དགོས་པ་དང་། “ལོ་”ནི་ཚོང་ཟོག་ལྟ་བུ་ཡིན་ན། ཚོང་ཟོག་དང་དེའི་རིན་དོད་གཉིས་ཀྱི་རིན་ཐང་མཚུངས་པའམ་མཉམ་པར་གོ་དགོས། དཔེར་ན་རྟ་ཞིག་བཙོངས་པར་ཆ་བཞག་ན། དེའི་རིན་དོད་དུ་“བོང་བུ་”གཅིག་སྤྲད་ན། བོང་བུ་གཅིག་གིས་རྟ་གཅིག་ལ་“ལོ་”གི་མ་རེད། བོང་བུ་གསུམ་གྱིས་རྟ་གཅིག་ལ་“ལོ་”གི་རེད། “གཉིས་ལོ་”ཞེས་པ་ཕྱོགས་གཉིས་ཀར་ལོ་པ་སྟེ། ཕྱོགས་གཉིས་ཀར་འཚམས་པར་གོ་དགོས་ཞེས་གསུངས། “ལོ་”ལ་ཁོང་གིས་གསུངས་པའི་གོ་དོན་དེ་ལས་གཞན་པའི་གོ་བ་གཞན་ཞིག་ཀྱང་ཡོད་པ་ནི། བཟའ་ལོ་བ་དང་། བཟའ་མི་ལོ་བ་ཞེས་པའི་སྐབས་ཀྱི་“ལོ་”དེ་རེད། དེ་ནི་ཚིག་གཞན་གྱིས་བཤད་ན། “བཟའ་རུང་བ་”དང་“བཟའ་མི་རུང་བ་”ཞེས་པའི་དོན་དང་གོ་དོན་གཅིག་པ་རེད།
༢༽ ལོ་ཏོག
གོང་གསལ་འགྲེལ་བཤད་ལས་མཐོང་ཐུབ་པ་ལྟར་“ལོ”ནི་དངོས་པོ་གཉིས་ཀྱི་རིན་ཐང་ངམ་གནས་བབས་མཉམ་པའམ་མཚུངས་པར་སྟོན་པའི་བྱ་ཚིག་གཅིག་ཡིན་པ་མ་ཟད། རུང་བ་དང་མི་རུང་བ་སྟོན་པའི་ཚིག་ཅིག་ཀྱང་ཡིན་པ་གསལ་པོ་རེད། དེ་འདྲའི་བྱ་ཚིག་ལས། “ལོ་ཏོག་”ཅེས་པའི་ཚིག་དེ་བྱུང་བར་ཚོད་དཔག་བྱས་ཆོག་པ་ཞིག་རེད། དེ་ཡང་ལོ་རེར་བཟའ་ལོ་པ་དང་བཟའ་མི་ལོ་བའི་སྐྱེ་དངོས་མང་པོ་ཞིག་གི་ནང་ནས་བཟའ་ལོ་བ་དང་། དེའི་ནང་ནས་ཀྱང་རྩེ་ཕུད་དམ་ཏོག་ལྟ་བུ་ནི་འབྲུ་རིགས་ཡིན་པས། ལོ་ཏོག་ཅེས་བཏགས་པར་སྲིད་ལ། ཞིང་པ་ཚོས་དབྱར་དགུན་སྟོན་དཔྱིད་བཞིར་དཀའ་ལས་བརྒྱབ་པའི་ངལ་རྩོལ་ལ་ལོ་བའམ་འཚམས་པའི་འབྲས་བུ་རྩ་བ་དང་། སྡོང་པོ། ཡལ་ག་སོགས་མང་པོ་ཐོན་པའི་ནང་གི་རྩེ་ཕུད་དམ་ཏོག་ལྟ་བུ་ནི། གྲོ་དང་ནས། སྲན་མ་སོགས་འབྲུའི་རིགས་རྣམས་ཡིན་པས། དེ་ཚོར་ལོ་ཏོག་ཅེས་བཏགས་པ་སྲིད་དོ།།
༣༽ ལོ་གསར།
རྒྱ་གར་རྒྱ་ནག་སོགས་ས་བབས་དམའ་ཞིང་། ཚ་དྲོད་ཆེ་ས་དང་མི་འདྲ་བར། བོད་ཀྱི་ཡུལ་སྤྱིའི་ས་བབས་མཐོ་ཞིང་། གནམ་གཤིས་གྲང་བས། དབྱར་དགུན་སྟོན་དཔྱིད་བཞིའི་ཡུན་གཅིག་ལ། ལོ་ཏོག་ཐེངས་གཅིག་ལས་འདེབས་མི་ཐུབ་ཅིང་། དེ་འདྲའི་ལོ་ཏོག་འདེབས་པ་དང་བསྡུ་བའི་དུས་ཀྱི་འཁོར་ལོ་གཅིག་ལ་་“ལོ་གཅིག་”ཅེས་འབོད། ད་ལོའི་ལོ་ཏོག་རྣམས་བརྔ་བསྡུ་ཟིན་ནས་ལོ་ཏོག་གསར་པ་འདེབས་ལས་ཀྱི་འགོ་འཛུགས་དུས། ལོ་ཏོག་གི་ཕུད་གྲོ་སོ་ཕྱེ་མར་དང་ཆང་སོགས་གྲ་སྒྲིག་གིས། དཀོན་མཆོག་མཆོད་ཅིང་ཡུལ་སྡེ་ཧྲིལ་པོ་དགའ་སྟོན་ལ་རོལ་བའི་བྱེད་སྒོ་རྒྱ་ཆེན་པོ་ཞིག་བྱེད་པ་དེ་ལ“ལོ་གསར་”ཟེར་ཞིང་། དེ་ནི་“ལོ་ཏོག་”གསར་དུ་འདེབས་པའམ། ལོ་ཏོག་འདེབས་པའི་དུས་ཚིགས་གསར་པ་ཞིག་ཡིན་པའི་ཆ་ནས་“ལོ་གསར་”ཞེས་བཏགས་པར་སྙམ། དེའི་དན་རྟགས་ཤིག་ནི། དབུས་གཙང་ཁུལ་དུ་སྤྱིར་བཏང་ལོ་གསར་ཚེས་གསུམ་ཉིན། ན་ཚོད་ལོངས་པའི་རྟ་བོང་ལ་སྒ་གསར་དུ་རྒྱག་པ་དང་། མཛད་སྒོ་གཟབ་རྒྱས་དང་བཅས་ཞིང་གི་རོལ་གསུམ་ཙམ་རྨོས་ཏེ། མིང་བཀྲ་བཟང་བའི་བྱིས་པ་ཞིག་གིས་རོལ་ནང་སོན་གཏོར་སྲོལ་ད་ལྟའང་མ་ཉམས་པར་ཡོད་པ་དེ་རེད།། །།


text:
ངས་ངོ་ཤེས་པའི་ཨོག་སུ་སྤོར་(Oxford)སློབ་ཆེན་གྱི་བོད་ཡིག་དགེ་རྒན་ཚེ་རིང་དོན་གྲུབ།
སྦྲ་རིགས་ཐོགས་མེད།
ཕྱི་ལོ་༢༠༡༨ ཟླ་༤ ཚེས་༢༧ ཉིན་གྱི་ཞོགས་པར། བོད་རིག་པ་སློབ་གླིང་འགན་འཛིན་ཀྱིས་ཛ་དྲག་གློག་འཕྲིན་ཞིག་འབྱོར་འདུག “རྒན་ཚེ་རིང་དོན་གྲུབ་ལུན་གྲོན་ནས་ཨོག་སུ་སྤོར་སློབ་ཆེན་དུ་འཆད་ཁྲིད་ལ་ཕེབས་སྐབས། ལམ་བར་དུ་རླངས་འཁོར་དོན་རྐྱེན་བྱུང་ནས། ད་ལྟ་རང་སྨན་ཁང་དུ་ཁྱེར་འདུག” ཟེར། སྐབས་དེར། ཕལ་ཆེར་ཛ་དྲག་དེ་འདྲ་ཡིན་རྒྱུ་མ་རེད་བསམ་སོང་། ཞིབ་འཇུག་རྩོམ་ཡིག་ཅིག་གི་འཕྲོ་སྐྱོང་བཞིན་ཡོད་མོད། ཉིན་དེར་སེམས་པ་ཟང་ཟིང་དུ་གྱུར་ཏེ་གཏན་ནས་བདེ་ལ་འབབ་མ་ཐུབ། ཉིན་གུང་རྗེས་སུ། བསྐྱར་དུ་གློག་འཕྲིན་ཞིག་འབྱོར་འདུག “རྒན་ཚེ་རིང་ལགས། སྨན་ཁང་དུ་མྱུར་སྐྱོབ་བྱེད་མ་ཐུབ་པར་སྐུ་གཤེགས་སོང་” ཟེར། ཐོག་མར་རང་གི་མིག་ལའང་ཡིད་མི་ཆེས་པ་ལྟ་བུ་ཞིག་བྱུང་། “གཏམ་ངན་པ་དེ་ཚོ་བདེན་ཤས་ཆེ་” ཟེར་བ་ཅི་མ་བདེན། མི་ཚེ་གང་བོར་བོད་ཀྱི་ལས་སྒོ་ཆེ་མ་ཆུང་གསུམ་ལ་ལྷག་བསམ་རྣམ་དག་གིས་ཕྱག་ལས་གནང་མྱོང་ཞིང་། འདས་པའི་ལོ་ངོ་བཅུ་དྲུག་རིང་ཨོག་སུ་སྤོར་སློབ་ཆེན་གྱི་བོད་སྐད་ཡིག་གི་སྲོག་ཤིང་གནང་མཁན། རྒན་ལགས་ཁོང་། དགུང་ལོ་༦༦ སྟེང་མི་ཡུལ་འདི་ནས་ང་ཚོ་དང་གཏན་དུ་ཁ་གྱེས་འདུག
ཕྱི་ལོ་༢༠༡༥ ལོའི་ཟླ་གཉིས་པར། བདག་ཨིན་ཡུལ་དུ་སློབ་སྦྱོང་བྱེད་པར་སླེབས་པ་ཡིན། ལོ་དེའི་བོད་ཀྱི་ལོ་སར་སྐབས་སུ། ངས་རྒན་ཚེ་རིང་དོན་གྲུབ་ལགས་ཐོག་མར་ངོ་ཤེས་བྱུང་། སྐབས་དེར། ཕན་ཚུན་ངོ་སྤྲོད་རེ་བྱས་པ་ཙམ་ལས་རྒྱུས་ལོན་མ་བྱུང་། རྗེས་སུ། གློག་ཀླད་ཆེད་མཁས་ཨ་ཁུ་སྨོན་ལམ་ལགས་ཨིན་ཡུལ་དུ་ཕེབས་སྐབས། རྒན་ཚེ་རིང་ལགས་ཀྱི་ནང་དུ་ཁྲིད་དགོས་བྱུང་། དེ་ནས་བཟུང་། རྒན་ཚེ་རིང་དོན་གྲུབ་ལ་འགྲོགས་འདྲིས་དང་རྒྱུས་མངའ་གཉིས་ཀ་ཆེ་རུ་ཕྱིན། རྒན་ཚེ་རིང་ལགས། བོད་མདོ་སྨད་ཤར་ཁོག་གི་གྲོང་གསེབ་ཅིག་ཏུ་སྐྱེས་ཤིང་ཆུང་དུས་ནས་རྒྱ་གར་དུ་སླེབས་པ་ཞིག་ཡིན་འདུག ཁོང་ཇི་ལྟར་རྒྱ་གར་དུ་སླེབས་ཚུལ་མ་ཤེས་ཀྱང་། ཕལ་ཆེར་ཁོང་ནང་མི་སྤུན་མཆེད་ཀྱིས་ཁྲིད་འོང་བ་ཞིག་ནི་མིན་པ་འདྲ། ཁོང་གིས་ལོ་རབས་བདུན་ཅུ་བ་དང་བརྒྱད་ཅུའི་སྟོད་དུ་རྒྱ་གར་གྱི་བོད་སློབ་ཁག་ཏུ་སློབ་སྦྱོང་གནང་འདུག ང་ཕྱི་ལོ་༢༠༠༢ ལ་རྒྱ་གར་དུ་སླེབས་ནས་སུ་ཇ་སློབ་གྲྭར་སློབ་སྦྱོང་བྱས་པ་ཡིན། སྐབས་དེའི་ལྟོ་སྐྱ་གོས་ཧྲུལ་གྱི་འཚོ་བ་དེ། ད་ལྟ་ཕྱིར་དྲན་བྱས་ན་གནའ་གཏམ་ལྟ་བུ་ཞིག་ཡིན་པར་བསམ་ན། ཕ་ཡུལ་དང་ནང་མིར་ཁ་བྲལ་བའི་ཚེ་རིང་དོན་གྲུབ་གྱི་ལོ་རབས་བདུན་ཅུའི་སྐབས་ཀྱི་རྒྱ་གར་ནང་གི་འཚོ་བ་ག་འདྲ་ཞིག་ཡིན་པ། ཕལ་ཆེར་ང་ཚོའི་མིག་ལམ་དུ་འཆར་ཐུབ་པ་ཞིག་རེད། འོན་ཀྱང་། དབུ་སྐྲ་རིང་བོ་བསགས་ཤིང་རྐང་རྣམ་དུང་ཆེན་ཁ་གྱོན་མཁན། ཕོ་སར་ཚེ་རིང་དོན་གྲུབ་གྱིས་སློབ་སྦྱོང་མཐར་ཕྱིན་པ་བྱས་འདུག་པ་མ་ཟད། རྗེས་སུ་མི་ལོ་བཅུ་ཙམ་ལ་བོད་ཁྱིམ་སློབ་གྲྭའི་དགེ་ཆེའི་འགན་བཞེས་འདུག ཕལ་ཆེར་བོད་མདོ་ཁམས་གཉིས་ཀྱི་གསར་འབྱོར་བའི་ཁྲོད་དུ་བོད་ཁྱིམ་གྱི་གོ་གནས་མཐོན་པོ་འཛིན་མྱོང་མཁན་ཉུང་ཤས་ཤིག་ཡོད་པའི་ཁྲོད་ཀྱི་གཅིག་ཁོང་ཡིན།
ཕྱི་ལོ་༡༩༨༧ ལོར་ཨིན་ཡུལ་དུ་ཕེབས། ལུན་གྲོན་རྒྱལ་སྤྱིའི་ཨིན་ཡིག་སློབ་གྲྭ་རུ་ཆེད་ལས་ཨིན་ཡིག་དགེ་རྒན་གྱི་ཕྱག་ལས་གནང་ཞོར། བོད་ཀྱི་ཐེབས་རྩ་དང་ཚོགས་སྡེ་གང་མང་ལ་ཞབས་ཞུ་ཞུས་འདུག ཕྱི་ལོ་༢༠༠༡ ནས་ཨོག་སུ་སྤོར་སློབ་ཆེན་དུ་ཆེད་ལས་བོད་ཡིག་དགེ་རྒན་དུ་ཕེབས་པ་རེད། ལོ་རབས་བདུན་ཅུའི་ནང་གི་བོད་མི་གསར་འབྱོར་བའི་ཁྲོད་དུ། ཁོང་ལྟ་བུའི་བོད་ཨིན་གཉིས་ཀྱི་ཤེས་ཚད་མཐོན་པོ་ཅན་མང་བོ་མེད། ཁོང་གིས་རྩོམ་ཡིག་དང་སྙན་ངག དངོས་བཤུས་གློག་བརྙན་སོགས་གང་མང་སྐོར་གྱི་ཆེད་ལས་ཡིག་སྒྱུར་མཁན་གནང་མྱོང་བ་མ་ཟད། བོད་ཀྱི་བརྡ་རྙིང་དང་གཏམ་དཔེའི་སྐོར་ལའང་ཁོང་གིས་དེབ་རྒན་ལོངས་པ་ཞིག་ཕྱོགས་བསྒྲིགས་གནང་འདུག དེ་བཞིན། ཁོང་བོད་ཀྱི་ལོ་རྒྱུས་དང་རི་མོའི་སྒྱུ་རྩལ་ཕྱོགས་ལའང་དབྱིངས་ཆེན་པོ་ཡོད་མཁན་ཞིག་རེད། ལོ་སྔོན་མར། རྒན་ལགས་ངེད་གཉིས་ཀྱིས་སྦ་བཞེད་ཀྱི་བརྡ་རྙིང་ཁ་ཤས་ཀྱི་གོ་དོན་སྐོར་ལ་ཆུ་ཚོད་གཅིག་ལྷག་བགྲོ་གླེང་བྱས་པ་དྲན།
རྒན་ཚེ་རིང་དོན་གྲུབ་ལགས། སེམས་པ་བཟང་ཞིང་གཤིས་ཀ་འཇམ། ལུན་གྲོན་གྱི་བོད་རིགས་ཁོང་ངོ་ཤེས་མཁན་ཚང་མས། རྒན་ལགས་ཞེས་ཧ་ཅང་བརྩེ་མཐོང་ཆེན་པོ་གནང་བཞིན་འདུག དེ་བཞིན། རྒན་ཁོང་གཏམ་ཀུ་རེ་ལ་ཡང་ཧ་ཅང་དགའ་མཁན་ཞིག་རེད། ཨོག་སི་སྤོར་སློབ་ཆེན་གྱི་བོད་ཀྱི་ལོ་སར་སྐབས་རྟག་པར་ཁོང་གིས་མགོ་ཁྲིད་དང་། མདོ་འཛིན་པ། རོལ་གཞས་གཏོང་མཁན་སོགས་ཚང་མ་གཅིག་ལྕོགས་གནང་ཀི་ཡོད། མཚམས་རེར་སློབ་ཕྲུག་ཚོ་དང་མཉམ་དུ་འུར་འདྲ་ལངས་ནས་ཞབས་བྲོ་འཁྲབ་ཅིང་གླུ་གཞས་གཏོང་བ་སོགས་ཀྱང་བྱེད། ད་དུང་། ཁོང་ལ་མི་ལོ་བཞི་བཅུ་ལྷག་ལ་ལུས་དང་གྲིབ་མ་བཞིན་དུ་འགྲོགས་པའི་ཨ་ཅག་གཤིས་བཟང་ཞིག་དང་། སྙིང་ནང་གཅེས་པའི་བུ་མོ་གཉིས་དང་བུ་གཅིག་བཅས་ཡོད། ཁོང་གི་ལས་གྲོགས་ཚོས། “ཨ་ཅག་སྒྲོལ་དཀར་ལགས། རྒན་ཚེ་རིང་དོན་གྲུབ་གྱི་རྔ་མ་རེད་” ཅེས། མཚམས་རེར་ཀུ་རེའང་རྩེད་བཞིན་ཡོད། རྒན་ལགས་གང་དུ་ཕེབས་ན། ཨ་ཅག་སྒྲོལ་དཀར་ཡང་དེར་སླེབས་ནས་ཡོད་ཅིང་། རྒན་ལགས་ཀྱི་དགོད་སྒྲ་གང་དུ་ཡོད་ན། ཨ་ཅག་སྒྲོལ་དཀར་གྱི་འཛུམ་མདངས་ཀྱང་དེ་ན་ཡོད། ན་ནིང་། ནོར་ཝེར་བོད་རིག་པའི་འཚོགས་འདུར་ཕེབས་མྱོང་མཁན་ཚོས། གཅིག་བྱས་ན། ཁོང་ཁྱོ་ཤུག་གཉིས་ཀྱང་སྐབས་དེར་ཕེབས་ཡོད་པ་དོ་སྣང་བྱུང་ཡོད་སྲིད།
མདོར་བསྡུས་ན། རྒན་ཚེ་རིང་དོན་གྲུབ་ལགས་ནི། མི་ལོ་དྲུག་ཅུའི་སྐྱབས་བཅོལ་གྱི་ལོ་ཟླ། མགོ་ནས་མཇུག་བར་བརྒྱུད་མྱོང་བའི་ང་ཚོའི་མི་རབས་རྒན་པ་ཚོའི་གྲས་ཀྱི་གཅིག་ཡིན་ལ། ཁོང་ནི་བོད་མི་ཡུལ་གྱར་བ་མང་ཆེ་བ་དང་འདྲ་བར། སྐྱབས་བཅོལ་ནས་སྐྱབས་བཅོལ་དུ་འགྲོ་དགོས་བྱུང་ཡང་། རུས་པ་ལྕགས་ལས་སྲ་ཞིང་སྒལ་ཚིགས་རི་ལས་མཐོ་བའི་ང་ཚོའི་མི་རབས་རྒན་པ་ཚོའི་གྲས་ཀྱི་གཅིག་ཀྱང་ཡིན། ད་དུང་། ཁོང་ནི་མི་ཚེ་ས་མཐའ་རུ་རྫོགས་ཀྱང་རྣམ་ཤེས་མཐོ་སྒང་ལ་ལོག་ཡོད་པའི་མི་ཡུལ་གྱི་འབྲོང་རྒོད་ཅིག་ཀྱང་ཏན་ཏན་ཡིན་ངེས།།
༢༠༡༨ /༠༥ /༠༡


text:
༄༅།། བོད་ཀྱི་དེང་རབས་རྩོམ་རིག་གི་སྤྲོས་བརྗོད་བྱེད་སྟངས་སྐོར་གླེང་བ།
[ནང་དོན་གནད་བསྡུས།] མི་གང་དང་གང་ཞིག་གི་འཚོ་བའི་གོ་རིམ་དང་ནང་དོན་དག་གང་དང་གང་ཞིག་ལ་འགྱུར་ལྡོག་བྱུང་བའི་གོ་རིམ་ཡི་གེའི་རྣམ་པར་སྤེལ་ནས་བརྗོད་པ་ལ་སྤྲོས་བརྗོད་ཟེར། སྤྲོས་བརྗོད་ཀྱི་བྱེད་ལས་ནི་ཡུལ་མཚམས་སྦྱོར་བྱེད་པ་དང་། མི་སྣ་མཚམས་སྦྱོར་བྱེད་པ་དང་། དོན་དག་གི་གོ་རིམ་ངོ་སྤྲོད་བྱེད་པ་དང་། མྱོང་ཚོར་མཚམས་སྦྱོར་བྱེད་པ་དང་། གླེང་མོལ་རྩོམ་ལ་སྒྲུབ་བྱེད་འགོད་པ་སོགས་ཡིན་ལ། ནང་གསེས་སུ་རིམ་བརྗོད། ལྡོག་བརྗོད། གསབ་བརྗོད། མཉམ་བརྗོད་བཅས་བཞི་ཡོད་དོ།།
[གནད་འགག་མིང་བརྡ།] རིམ་བརྗོད། ལྡོག་བརྗོད། གསབ་བརྗོད། མཉམ་བརྗོད།
དང་པོ། སྤྲོས་བརྗོད་ཀྱི་གོ་དོན་དང་བྱེད་ལས།
མི་གང་དང་གང་ཞིག་གི་འཚོ་བའི་གོ་རིམ་དང་དོན་དག་གང་དང་གང་ཞིག་ལ་འགྱུར་ལྡོག་བྱུང་བའི་གོ་རིམ་དེ་ཡི་གེའི་རྣམ་པར་སྤེལ་ནས་བརྗོད་པ་ལ་སྤྲོས་བརྗོད་ཟེར་བ་དང་། དེ་ནི་མི་སྣ་དང་ཁོར་ཡུག་དོན་དག་སོགས་མཚམས་སྦྱོར་བྱེད་པ་ལ་གོ་ནའང་ཆོག་པ་ཡིན། སྤྲོས་བརྗོད་ལ་ཆ་མཚོན་ན། རྩོམ་མཁན་གང་དང་གང་ཞིག་གིས་བརྗོད་པར་འདོད་པའི་དོན་དག་དང་བསམ་བློ། ལྟ་བ་དང་ལངས་ཕྱོགས་གང་དང་གང་ཞིག་ཡི་གེའི་རྣམ་པར་སྐབས་ཆེས་རྒྱུགས་ཆེ་བའི་བརྗོད་ལུགས་ཤིག་ཡིན་ལ། དོན་གྱི་བྱུང་བ་བརྗོད་པའི་བརྩམས་ཆོས་ལ་སྤྲོས་བརྗོད་གཙོ་བ་མ་ཟད། གླེང་མོལ་རྩོམ་ཡིག་དང་། མཚམས་སྦྱོར་རྩོམ་ཡིག ཡིད་ཀྱི་འགྱུར་བ་མཚོན་པའི་བརྩམས་ཆོས་སོགས་ཀྱང་སྤྲོས་བརྗོད་ཟེར་བའི་བརྗོད་སྟངས་འདི་དང་གཏན་ནས་འབྲལ་ཐབས་མེད། རྩོམ་པའི་ལས་ལ་ཞུགས་པའི་ཉམས་མྱོང་ལྟར་ན། སྤྲོས་བརྗོད་ཀྱི་བྱེད་ལས་ནི་ཡུལ་མཚམས་སྤྱོར་བྱེད་པ་དང་། མི་སྣ་མཚམས་སྦྱོར་བྱེད་པ་དང་། དོན་དག་གི་གོ་རིམ་ངོ་སྤྲོད་བྱེད་པ་དང་། མྱོང་ཚོར་མཚམས་སྦྱོར་བྱེད་པ་དང་། གླེང་མོལ་རྩོམ་ཡིག་ལ་སྒྲུབ་བྱེད་འགོད་པ་དང་། རྟོགས་དཔྱོད་སྙན་ཞུ་སོགས་ཀྱི་སྐབས་སུ་གནས་ཚུལ་དང་བྱ་བའི་གོ་རིམ་ངོ་སྤྲོད་བྱེད་པ་རྣམས་སོ།།
སྤྲོས་བརྗོད་ཟེར་བའི་རྗོད་བྱེད་ཚིག་གི་བརྗོད་ལུགས་འདི་ཉིད་ཀྱི་བྱེད་ལས་ནི་གཤམ་གསལ་ལྟར།
གཅིག ཡུལ་མཚམས་སྤྱོར་བྱེད་པ།
རྩོམ་ཡིག་ཁྲོད་དུ་ཡུལ་གྲུ་ཞིག་གི་གནས་ཚུལ་མདོར་བསྡུས་ནས་མཚམས་སྦྱོར་བྱེད་སྐབས། ཀློག་པ་པོ་རྣམས་ཀྱིས་ཡུལ་གྲུ་དེ་ཉིད་ཀྱི་གནས་ཚུལ་ཕྱོགས་ཡོངས་ནས་རྟོགས་དགོས་ན། ཡུལ་གྲུ་དེའི་ལོ་རྒྱུས་དང་གནས་ཚུལ་ངོ་སྤྲོད་མི་བྱེད་ཐབས་མེད་ཡིན། རྩོམ་ཡིག་ཁྲོད་དུ་མིའམ་ཁོར་ཡུག་ངོ་སྤྲོད་རྙོག་དྲ་མེད་པ། འཛིན་པར་བདེ་བ་ཞིག་བྱེད་ན་སྤྲོས་བརྗོད་ཀྱི་ཐབས་ལ་མི་བརྟེན་ཀ་མེད་ཡིན། དཔེར་ན། སྒྲུང་རིང་《སྲིན་པོ་གཡུ་རྔོག་དང་ཉི་མ་ལྷ་ས》ཞེས་པར་ཇག་པ་ལམ་ཉལ་ཞེས་པའི་དེའུ་འབུར་དེ་དང་སྲིན་པོ་གཡུ་རྔོག་ཞེས་པའི་གནས་རི་ཆེན་པོ་དེ་གཉིས་ངོ་སྤྲོད་བྱེད་སྐབས་སྤྲོས་བརྗོད་ཀྱི་ལམ་ནས་འདི་ལྟར་བརྗོད་ཡོད།
“ཨ་ཕྱི་སྒྲོལ་མ་ཡོད་སའི་དེའུ་འབུར་ཆུང་ཆུང་དེ་ལ་ཇག་པ་ལམ་ཉལ་ཟེར་ཞིང་། བྲག་དམར་ཁྱུང་མགོན་གྱི་ནང་འཁོར་ཞིག་གཉན་ཆེན་ཐང་ལྷའི་མངའ་ཁོངས་སུ་ཇག་ལ་འགྲོ་སྐབས། ལམ་ནས་གཉིད་དེ་ནམ་ལངས་པས་ཡུལ་འདིར་གཏན་དུ་ལུས་པར་བཤད། ཇག་པ་ལམ་ཉལ་ནས་ལྷོ་ཕྱོགས་སུ་སྤྱི་ལེ་གསུམ་ཙམ་ལ་སོང་ན་སྐད་གྲགས་ཆེ་བའི་རྡོ་དཀར་གཙང་པོ་ཡོད་པ་དང་། གཙང་བོའི་ཕ་རོལ་གྱི་རྩ་བ་ནགས་དང་རྩེ་མོ་བྲག་ལས་གྲུབ་པའི་རི་རབ་འཇིགས་ཡེར་བ་དེ་ལ་སྲིན་པོ་གཡུ་རྔོག་ཟེར། རི་བོའི་མགུལ་ན་སུལ་དཀར་མེ་ཏོག་དཀར་ལམ་མེར་འདུག་པས་རྒྱང་ལྟ་བྱས་ན་གོས་དར་དཀར་པོ་ཞིག་འཕྲེད་དུ་འཐེན་པ་དང་ཀུན་ནས་མཚུངས། ཡུལ་མི་རྣམས་ཀྱི་བཤད་སྒྲོས་ལྟར་ན། དེ་ནི་ཡིད་བཞིན་ནོར་བུས་སྲིན་པོ་གཡུ་རྔོག་ཆོས་འོག་ཏུ་འཛུད་སྐབས་གནས་བདག་གཏུམ་པོ་དེ་ལ་གནངས་པའི་ཕྱག་དར་རེད།”①
གཉིས། མི་སྣ་མཚམས་སྦྱོར་བྱེད་པ།
དོན་གྱི་བྱུང་བ་བརྗོད་པའི་རྩོམ་ཡིག་ལ་མཚོན་ན། བཀོད་འབྲི་ལ་བརྟེན་ནས་དོན་དག་གི་གོ་རིམ་བརྗོད་པ་དང་མི་སྣའི་སྣང་བརྙན་གསར་སློང་བྱེད་པ་ནི་ཆེས་གལ་ཆེ་བ་ཞིག་ཡིན་མོད། མི་སྣ་སྐོར་ཞིག་ནི་ཐད་ཀར་མཚམས་སྦྱོར་བྱ་དགོས་པའི་སྐབས་ཀྱང་ཡོད་དེ། གནས་ཚུལ་འདི་འདྲར་འཕྲད་ན་མི་སྣ་དེ་དག་སྤྲོས་བརྗོད་ཀྱི་ཐབས་ལ་བརྟེན་ནས་ཡི་གེར་བཀོད་དེ་རྩོམ་ཡིག་ཁྲོད་ལ་མི་འདྲེན་ཐབས་མེད་ཡིན། དཔེར་ན། སྒྲུང་འབྲིང་《སྲིན་པོ་གཡུ་རྔོག་དང་ཉི་མ་ལྷ་ས》ཞེས་པར་སྲིན་པོ་གཡུ་རྔོག་འབོད་པའི་གནས་བདག་དེ་ཉིད་ངོ་སྤྲོད་བྱེད་སྐབས། སྤྲོས་བརྗོད་ཀྱི་ལམ་ནས་འདི་ལྟར་བརྗོད་ཡོད། “སྲིན་པོ་གཡུ་རྔོག་ནི་སྔོན་དུས་རྒྱ་གར་གྱི་མུ་སྟེགས་པའི་སློབ་དཔོན་ཆེན་པོ་ཞིག་ཡིན་ལ། དཔལ་ནཱ་ལེནྡྲའི་ལྷོ་སྒོ་སྲུང་བའི་གྲུབ་ཆེན་དང་རྩོད་པ་བྱས་ཏེ་ཕམ་པ་ན། རེ་ཐག་ཆད་པའི་ངང་ནས་སྨོན་ལམ་ལོག་པ་ལན་དགུར་བཏབ་སྟེ་ཆུ་ལ་ལྕེབས་པས། རྣམ་ཤེས་རིམ་བཞིན་བོད་ལ་འཁྱམ་སྟེ་རི་བོ་འཇིགས་ཡེར་བ་དེའི་གནས་བདག་ཏུ་གྱུར། ཁོས་ཤ་འཁོན་བླངས་ཏེ་སེམས་ཀྱི་སྟོང་ཆ་དེ་བསྐངས་ཆེད། གནས་རིའི་ཉེ་འཁོར་དུ་མི་ཡི་འགྲོ་བ་གནས་མི་ཐུབ་པ་མ་བྱས་པ་མ་ཟད། གཅན་གཟན་རི་དྭགས་རྣམས་ཀྱང་གནས་གཞན་ལ་དེད། རྗེས་སུ་སློབ་དཔོན་པདྨ་འབྱུང་གནས་བོད་ལ་ཕེབས་ཏེ་ནག་ཕྱོགས་ཀྱི་གཞི་བདག་གཏུམ་པོ་རྣམས་དང་འདྲེ་སྲིན་བདུད་རིགས་མ་ལུས་དམ་ལ་འདོགས་དུས། སྲིན་པོ་གཡུ་རྔོག་ནི་གནས་སྐབས་སུ་འདུལ་བའི་དུས་ལ་མ་བབ་པས་དེ་ལྟར་བསྐྱུར་བ་ན། ཁོའི་ང་རྒྱལ་དང་ཁེངས་དྲེགས་སྔར་ལས་ཇེ་ཆེར་ཕྱིན་ཏེ། ལྷ་སྲིན་སྡེ་བརྒྱད་བྲན་ལ་བཀོལ་ནས་ཉེ་འཁོར་ལ་ཆར་ཐིགས་གཅིག་ཀྱང་མི་ལྷུང་བར་བྱས་པས། ཡུལ་དེ་ངེས་པ་དོན་པ་དོན་གྱི་མྱ་ངན་ཐང་ཞིག་ཏུ་བསྒྱུར། དེ་ནས་ལོ་བརྒྱ་ཕྲག་འགའ་འགོར་བའི་རྗེས་སུ། གྲུབ་པའི་དབང་ཕྱུག་ཆེན་མོ་མཁའ་ལྡིང་ཨོ་རྒྱན་འཕྲིན་ལས་འཇིགས་མེད་ཆོས་ཀྱི་རྡོ་རྗེ་མཆོག་རྒྱ་ནག་རི་བོ་རྩེ་ལྔར་གནས་སྐོར་ལ་ཕེབས་སྐབས། ཡུལ་དེའི་གནས་བབ་མངོན་སུམ་དུ་མཐོང་བས་སྤྱན་ཆབ་དབང་མེད་དུ་ཤོར་སོང། ཁོང་གིས་འགྲོ་བ་ཀུན་གྱི་བདེ་སྔུག་ལ་དམིགས་ཏེ་རི་བོ་རྩེ་ནས་ཕྱི་བལྟས་དམག་གི་བཙན་རྫོང་དང་། ནང་བལྟས་རྒྱལ་པོའི་ཕོ་བྲང་དང་གཉིས་སུ་མེད་པའི་ལབ་རྩེ་ཆེན་པོ་ཞིག་བསྟད་ནས་སྲིན་པོ་གཡུ་རྔོག་ཞི་བའི་ཐབས་ཀྱིས་ཆོས་འོག་ཏུ་བཀོད་པ་ན། སྲིན་པོ་གཡུ་རྔོག་ལ་མཆོད་བཀུར་བྱེདམཁན་ཐོག་མ་བྱུང་བས། དགའ་སྣང་དང་བཅས་རྗེས་སུ་གནས་རིའི་ཉེ་འཁོར་ནས་མི་ཡི་འགྲོ་བ་གནས་ཆོག་པ་དང་། མཁའ་ལྡིང་ཚང་གིས་ཉེ་འཁོར་ནས་དགོན་སྡེ་བཏབ་སྟེ་སངས་རྒྱས་བསྟན་པ་བསྐྱངས་ན་དམིགས་གསལ་དང་ཀུ་ཡངས་ཡོད་པར་དམ་བཅའ་བྱས་མོད། ཉེ་འཁོར་བ་རྣམས་ཀྱིས་གནས་བདག་གཞན་ལ་མཆོད་པ་བྱེད་པ་དང་། ནུབ་ཕྱོགས་ཀྱི་དགོན་སྡེ་རྣམས་ལ་མཇལ་སྐོར་བྱས་ན་བགེགས་དང་བར་ཆད་བཟོ་བ་ཡིན་པར་བཤད། མཁའ་ལྡིང་ཡིད་བཞེན་ནོར་བུས་རང་གི་སྐུ་ཕྲེང་རིམ་བྱོན་ལ་ཁོ་རང་མཆོད་ཆོག་པ་ཡང་ཡང་གསུངས་མོད། གཞི་བདག་གདུག་རྩུབ་ཅན་དེའི་བློ་ཁ་གཏན་ནས་བསྒྱུར་ཐབས་མེད་པས། སྤྱན་ཆབ་འདོན་བཞིན་ཆིབས་གོང་ལ་བུད་དེ་རི་བོ་རྩེ་ལྔའི་ཕྱོགས་ལ་གོམ་ཁ་བསྒྱུར།།①
གསུམ། དོན་དག་གི་གོ་རིམ་ངོ་སྤྲོད་བྱེད་པ།
དོན་དག་གང་དང་གང་ཞིག་ཡིན་རུང་། དེ་ལ་ཐོག་མར་ཇི་ལྟར་བྱུང་བ། བར་དུ་ཇི་ལྟར་འགྱུར་བ། མཐའ་འབྲས་ཅི་ཞིག་སྨིན་པ་བཅས་ཀྱི་གོ་རིམ་ཞིག་ཡོད་ངེས་ཡིན། དེར་བརྟེན། རྩོམ་མཁན་རྣམས་ཀྱིས་དོན་དག་ངོ་སྤྲོད་བྱེད་སྐབས། དོན་དག་དེ་བྱུང་དུས་དང་། བྱུང་ཡུལ་དང་། བྱུང་རྐྱེན་དང་། གོ་རིམ་དང་། མཐའ་འབྲས་དང་བཅས་པ་སྤྲོས་བརྗོད་ཀྱི་ཐབས་ལམ་བརྒྱུད་ནས་ངོ་སྤྲོད་བྱས་ན། ཀློག་པ་པོ་རྣམས་ཀྱིས་དོན་དག་དེ་ཡི་མགོ་མཇུག་བར་གསུམ་གཅིག་ཀྱང་མ་ལུས་པར་ཡོང་ས་སུ་རྟོགས་ཐུབ་པ་ཡིན། དཔེར་ན། སྒྲུང་རིང《ནས》ཞེས་པར་སྔགས་འཆང་པདྨ་ཁྲོ་རྒྱལ་ལ་ནས་འབྲུ་ལྷ་སྐུ་ཅན་ཞིག་ཡོད་པ་དེ་རྐུན་མ་དུ་མས་འཕྲོག་རྗེས། རྐུན་མ་རྣམས་རླངས་འཁོར་ལ་བསྡད་དེ་གྲོང་ཁྱེར་ཕྱོགས་བྲོས་པ་ཡིན་ལ། རྐུན་མ་འབྲོ་བ་དང་བྲོས་པའི་རྗེས་སུ་ཆག་སྒོ་བྱུང་བའི་དོན་དག་གི་གོ་རིམ་དེ་བྱུང་རིམ་བཀོད་འབྲི་ལ་བརྟེན་ནས་མཚམས་སྦྱོར་བྱས་ན་གཏམ་ལྷག་མང་པོ་ཞིག་བརྗོད་དགོས་པས། རྩོམ་མཁན་གྱིས་སྤྲོས་བརྗོད་ཟེར་བའི་བརྗོད་ལུགས་ལ་བརྟེན་ནས་འདི་ལྟར་བྲིས་ཡོད།
“ཇག་རྐུན་དེ་དག་ལ་ཕམ་ཁ་བྱུང་ངམ། འོ། མ་གཞིར་ཁོ་ཚོ་ཆག་སྒོ་འདི་འདྲ་དག་དང་འཕྲད་བྱུང་། ཇག་རྐུན་དེ་དག་གིས་སྔགས་འཆང་པདྨ་ཁྲོ་རྒྱལ་གྱི་ནས་འབྲུ་གཉིས་ཀ་འཕྲོག་རྗེས། མྱུར་མོར་རླངས་འཁོར་ལ་བསྡད་དེ་གྲོང་ཁྱེར་ཆེན་མོའི་ཕྱོགས་ལ་བྲོས་པ་ཡིན་མོད། རྐྱང་རྒོད་གཤོང་ཆེན་དང་ཨ་ཆེན་གྲམ་དཀར་གཉིས་ཀའི་ས་མཚམས་ལ་སླེབས་སྐབས། རླངས་འཁོར་གྱི་འཕྲུལ་འཁོར་ལ་ཆག་སྐྱོན་བྱུང་སྟེ་ཁ་ལོ་སྒྱུར་ཐབས་མེད་པས། དེར་ཡོད་ཐམས་ཅད་འུ་ཐུག་སྟེ་རླངས་འཁོར་དེད་ནས་མདུནལ་སོང་བ་ཡིན། ཁོ་ཚོས་མདའ་རྟོང་ཉག་ཆེན་རྒྱབ་ལ་བསྐྱུར་ཏེ་ཨ་ཆེན་གྲམ་དཀར་ཚུར་རོལ་གྱི་ཤུར་ལམ་ལ་ཞུགས་པ་ན། རླངས་འཁོར་རང་ཤུགས་ཀྱིས་མདུན་ལ་འགྲོ་བས་ཤུགས་ཀྱིས་འདེདམི་དགོས་མོད། གཞུང་ལམ་གྱི་སྐྱོག་མཚམས་ཤིག་ནས་སྒོག་ཐག་གློ་བུར་དུ་ཆད་པ་ན། རླངས་འཁོར་ལ་ཁ་ལོ་སྒྱུར་བཞིན་ཡོད་པའི་ཁ་ཆེ་གཞོན་ནུ་དེ་རླངས་འཁོར་དང་ལྷན་དུ་རི་ངོས་ནས་ཐུར་ལ་རྦབ་ཏུ་གྲིལ་སོང་། འཕྲོ་ལུས་རྣམས་ཀྱིས་མུན་པའི་ཁྲོད་དུ་རི་ངོས་ཀྱི་རྡོག་ལམ་ཡང་མི་མཐོང་བས། ལམ་འགྲམ་ནས་གཡས་རྒྱུག་གཡོན་རྒྱུག་བྱེད་བཞིན་ཉི་མར་མི་སྒུག་ཐབས་མེད་བྱུང་། ནམ་གསལ་རྗེས། ཁོ་ཚོས་རླངས་འཁོར་གྱི་འགྲིལ་ལམ་དེད་དེ་ཐུར་ལ་སོང་བ་ན། རི་ངོས་ནས་ལྕགས་ལེབ་ཀར་ཀོར་དང་ཁྲག་ཐིག་ཀར་ཀོར། རུས་པ་དམ་དུམ་འགའ་ལས་ཅི་ཡང་མ་མཐོང་ལ། ཁོ་ཚོ་ལུང་བའི་མཐིལ་ལ་སླེབས་པ་ན། རླངས་འཁོར་གྱི་འཁོར་ལོ་བཞི་ནི་ལྕགས་གཏུན་དུ་མས་ལྷན་དུ་སྦྲེལ་འདུག་རུང་། ཐུར་ལ་གྲིལ་ཏེ་ལུང་བའི་མཐིལ་ལ་སླེབས་འདུག་པ་མཐོང་བྱུང་། རྣམ་པ་འཇིགས་སུ་རུང་བ་དེ་མཐོང་ལམ་ལ་སོན་པ་ན། ཚེ་རིང་རྣམ་རྒྱལ་གྱིས་སྔགས་པས་མཐུང་བཏང་སོང་སྙམ་སྟེ་ལུས་ཀུན་ཡོངས་སུ་སྦྲིད་ནས་རེ་ཞིག་ལ་གོམ་སྟབས་སྒྱུར་ཐབས་མེད་པར་གྱུར། དྲན་པ་ཅུང་ཟད་སོས་རྗེས། ཁོ་རང་འཇིགས་སྐྲག་ཆེན་པོ་དང་བཅས་ཁྱིམ་ལ་ལོག་པ་ན། རང་གི་ཕ་མ་ཁྱིམ་མི་ཐམས་ཅད་བདེ་འཚམ་ཡིན་པས་ཡིད་སེམས་ཅུང་ཟད་བདེ་སོང་། མཚན་མོ་དེའི་ཕྱི་ཉིན་ཁོ་ཚོ་ཆག་སྒོ་བྱུང་ཡུལ་ནས་སོ་སོར་གྱེས་སྐབས། ཁ་ཆེ་རྒན་པོས་ནས་འབྲུ་གཅིག་དང་ཚེ་རིང་རྣམ་རྒྱལ་གྱིས་ནས་འབྲུ་གཙིག་བཟུང་སྟེ། གསོལ་ཁང་གཉེར་མཁན་གྱི་ས་ནག་ཚོང་གཉེར་མཁན་ལ་འབྲེལ་གཏུག་བྱས་པ་ན། མཉམ་དུ་ནས་འབྲུ་བ།ཉིས་ཀ་བཙོངས་ཏེ་སྒོར་མོ་བགོ་བའི་ཁ་དན་བྱས་ཡོད། འོན་ཏེ་ཚེ་རིང་རྣམ་རྒྱལ་གཏན་འབེབས་བྱས་པའི་གནས་ལ་སོན་སྐབས། ཁ་ཆེ་རྒན་པ་དེ་ད་དུང་སླེབས་མེད་ལ། གསོལ་ཁང་གཉེར་མཁན་གྱིས་མཚན་མོ་གསོལ་ཁང་སྲུང་སྐབས་སོལ་རླངས་ཀྱིས་བསད་སོང་། ཚུལ་དེ་མཐོང་བ་ན། ཚེ་རིང་རྣམ་རྒྱལ་གྱིས་ཆག་སྒོ་ད་དུང་མཇུག་མ་རྫོགས། སྔར་སྲོལ་ཇི་བཞིན་གསང་སྟབས་ཀྱིས་བསྡད་ན་རང་ལ་ཆག་སྒོ་ཅི་འབྱུང་མི་ཤེས། མྱུར་བ་མྱུར་བུར་སྔགས་འཆང་པདྨ་ཁྲོ་རྒྱལ་གྱི་མདུན་ལ་ བཅར་ནས་འགྱོད་བཤགས་བྱ་དགོས་སྙམ་ནས་ཁྱིམ་ལ་ལོག་པ་ན། ཉིན་མོར་ལུག་ཁྱུར་སྤྱང་ཀི་བརྒྱུགས་ཏེ་ར་ལུག་བདུན་ཅུ་ལྷག་བསད་འདུག ཆག་སྒོ་དེས་ཚེ་རིང་རྣམ་རྒྱལ་འགོག་ག་ལ་ཐུབ་སྟེ་མི་ཐུབ་མོད། ཆུང་མས་བཞོན་མ་འཇོ་སྐབས་རྒྱབ་ཕྱོགས་ནས་གཡག་གིས་བརྡུངས་ཏེ་གཅིན་སྐྱག་གཉིས་ཀ་ལམ་གཅིག་བྱས་འདུག་པས། གནས་སྐབས་སུ་སྔགས་པ་བསྐྱུར་ཏེ་ཆུང་མ་སྨན་ཁང་ལ་མི་ཁྲིད་ཐབས་མེད་བྱུང་།①”ལྟ་བུའོ།།
བཞི། མྱོང་ཚོར་མཚམས་སྦྱོར་བྱེད་པ།
མྱོང་ཚོར་སྤྲོས་བརྗོད་ཀྱི་ལམ་ནས་མཚམས་སྦྱོར་བྱེད་པ་དེ་སྙན་ངག་དང་ལྷུག་རྩོམ་གཉིས་ལ་རྒྱུགས་ཆེ་བའི་ཚིག་གི་བརྗོད་ལུགས་ཤིག་ཡིན་ལ། འདི་ལྟར་བརྗོད་ན་ཀློག་པ་པོས་རྩོམ་མཁན་གྱི་དགའ་སྤྲོ་ཆགས་སྡང་ཉམས་སུ་མྱངས་པ་དང་བསྟུན་ནས། སྒྱུ་རྩལ་གྱི་ལོངས་སྤྱོད་འདྲ་མིན་སྣ་ཆོགས་ཉམས་སུ་མྱངས་ཆོག དཔེར་ན། སྐུ་ཞབས་ཤིས་ཆུང་གི་ལྷུག་རྩོམ《ཆར་རྗེས་ཀྱི་ཞོགས་པ》ཞེས་པར་ཆར་བའི་རྗེས་ཀྱི་ཚོར་བ་དེ་སྤྲོས་བརྗོད་ཀྱི་ལམ་ནས་བརྗོད་པ་གཤམ་གསལ་ལྟར།
སྦྲང་ཆར་ཐེངས་ཤིག་བབས་རྗེས། ཡོད་ཚད་སྣུམ་ཤིག་ཤིག་ཏུ་གྱུར།
ཞོགས་པའི་མཁའ་དབུགས་ནི་ཨ་མའི་ནུ་ཞོ་ཇི་བཞིན། ཞིམ་མངར་གྱི་བྲོ་བས་ང་རང་བཟི་བར་བྱས། མེ་ཏོག་གི་འགྲམ་པར་ཆགས་པའི་དྭངས་གསལ་གྱི་སྨེ་བ་རེ་རེས། དགའ་མའི་མིག་ཟུང་གི་བརྩེ་མདངས་ཇི་བཞིན། རྣོ་ངར་གྱི་ཟུར་མདའ་འཕངས་པས། ངའི་སེམས་གཏིང་དུ་འཁྱིལ་བའི་སྤྲོ་བ་ལྷོག་ལྷོག་ཏུ་གཡོས། སྦྲང་ཆར་ཐེངས་ཤིག་བབས་རྗེས། ཡོད་ཚད་སྣུམ་ཤིག་ཤིག་ཏུ་གྱུར། ཞོགས་པའི་མཁའ་དབུགས་ནི་ཨ་མའི་ནུ་ཞོ་ཇི་བཞིན། ཞིམ་མངར་གྱི་བྲོ་བས་ང་རང་བཟི་བར་བྱས།། མེ་ཏོག་གི་འགྲམ་པར་ཆགས་པའི་དྭངས་གསལ་གྱི་སྨེ་བ་རེ་རེས། དགའ་མའི་མིག་ཟུང་གི་བརྩེ་མདངས་ཇི་བཞིན། རྣོ་ངར་གྱི་ཟུར་མདའ་འཕངས་པས། ངའི་སེམས་གཏིང་དུ་འཁྱིལ་བའི་སྤྲོ་བ་ལྷོག་ལྷོག་ཏུ་གཡོས①།
ལྔ། གླེང་མོལ་ལ་སྒྲུབ་བྱེད་འགོད་པ།
གླེང་མོལ་རྩོམ་ཡིག་ལ་གླེང་མོལ་དང་གནས་ལུགས་བརྗོད་རྒྱུ་གཙོ་རུང་། གླེང་མོལ་རྩོམ་ཡིག་ལ་དོན་དག་བྱེ་བྲག་པ་མང་པོ་སྒྲུབ་བྱེད་དུ་འདྲེན་དགོས་པ་དང་། དོན་དག་བྱེ་བྲག་པ་དེ་དག་ནི་སྤྲོས་བརྗོད་ཀྱི་ཐབས་ལམ་བརྒྱུད་ནས་མཚམས་སྤྱོར་བྱ་དགོས། དཔེར་ན། དགེ་འདུན་ཆོས་འཕེལ་གྱི་《རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ་》དུ། སིདྒལའི་དགེ་སློང་ཐམས་ཅད་ནི་རང་ལུགས་མཆོག་ཏུ་འཛིན་པ་དང་། གཞན་ལུགས་ཐམས་ཅད་ཧྲིལ་གྱིས་འདོར་བ་དེ་དོན་དག་ཕྲན་བུ་དུ་མ་སྤྲོས་བརྗོད་བྱས་ཏེ་ངོ་སྤྲོད་བྱས་པ་གཤམ་གསལ་ལྟར།
སྤྱིར་སིངྒལའི་དགེ་སློང་དེ་ཀུན་རང་ལུགས་ཁོ་ན་མཆོག་ཏུ་འཛིན་བྱེད་ཅིང་། གཞན་ལུགས་ལེགས་ཉེས་གང་ཡིན་ཡང་དབྱེ་བསལ་མེད་པར་ཧྲིལ་གྱིས་འདོར། འོན་ཀྱང་ཐེག་པ་ཆེན་པོའི་ཆ་ལ་མོས་པ་ཙམ་ནི་མང་། དབུ་མའི་རྩ་བ་བློ་ལ་ཡོད་པ་འགའ་ཡང་འདུག ལོངས་སྐུ་སོགས་རྒྱ་ཆེ་བའི་རྣམ་གཞག་གཞན་ནི་མུ་སྟེགས་ཀྱི་ཚངས་པ་ཆེན་པོའི་འདྲ་གབ་སྟེ་བཤད་པ་ཡིན་སོགས་ཟེམ ལྷག་མེད་ཀྱི་བེམ་རིག་རྒྱུན་ཆད་པ་ལ་གོ་བ་ཟབ་ཅིང་ཉོག་པ་ཞིག་བྱེད་རྒྱུ་འདུག དགྲ་བཅོམ་པ་ལས་བྱང་ཆུབ་སེམས་དཔའ་ལྷག་བྱ་བ་དེ་མུ་སྟེགས་ཀྱི་རྒྱལ་རིགས་རྣམས་ཀྱི་ངག་སྒྲོས་ཡིན་ཟེར། གཞན་ཡང་། ཕལ་ཆེ་བ་རྣམས་ཀྱིས་དཀོན་མཆོག་བརྩེགས་པའི་མདོ་དང་། རྡོ་རྗེ་མོའི་བུ་པ་དག་གིས་སྒྱུ་མ་དྲ་བའི་རྒྱུད་བརྩམས་སོ་སོགས་ཐོ་རིང་པོ་ཞིག་ཡོད་ཀྱང་། ཁྱེད་རྣམས་འཁོན་ཀ་གཏུག་པར་མི་འདོད་པས་འདིར་མ་བཀོད། ཐོ་དེའི་མཇུག་ཏུ། དེ་ལྟ་མོད་ཀྱི་བདེ་བར་གཤེགས་པའི་བསྟན་པའི་སྙིང་བོ་ཙམ་ནི་དེ་ཀུན་གྱི་ཁྲོད་ན་མ་ཉམས་པར་བཞུགས་ཤིང་། ལྷག་པར་གངས་རི་པའི་སྡེ་རྣམས་ཀྱིས་འདོན་པའི་སྡེ་སྣོད་གསུམ་ནི། སངས་རྒྱས་རང་གི་ཞལ་ནས་གསུང་བ་དག་དང་ཚིག་དོན་གཉིས་ཀའི་ཆ་ནས་ཤིན་ཏུ་འདྲ་བ་ཡིན་ནོ་སོགས་བྲིས་སོ། གངས་རི་པ་དེ་གནས་བརྟན་སྡེ་པ་ལས་གྱེས་པར་སློབ་དཔོན་ལེགས་ལྡན་གྱིས་གསུང་པས་ཁོང་རྣམས་ཀྱི་མདོ་དང་། གནས་བརྟན་པ་དག་གི་མདོ་ནི་འདོན་པ་མཐུན་པར་ངེས་པས། འདྲ་ཚུལ་ཡང་དོན་ལ་དེ་བཞིན་པར་འདུག་གོ། ཁོང་རྣམས་ལ་ཉན་ཐོས་སྡེའམ། ཐེརབཏསྟེ་གནས་བརྟན་སྨྲ་བར་འབོད་པ་ལས་ཧིནཡཱན་ཏེ་ཐེག་དམན་དུ་བོས་ན་འབར་དུའོངས། མིང་དེ་སྐད་སུས་བཏགས། འོ་ན་སངས་རྒྱས་ལའང་སྟོན་པ་དམན་པར་སྨྲོས་ཤིག་སོགས་ཟེར། ལྷག་པར་ཡང་རྡོ་རྗེ་ཐེག་པ་ནི་ཡ་ང་བའི་གནས་ཤིག་ཏུ་བརྩི་པཉྩམཀར་སྟེ་མ་ཡིག་ལྔ་བ་ཞེས་འབོད། ངས་བོད་ན་བུ་སྟོན་དང་། རྗེ་ཙོང་ཁ་པ་ལྟ་བུའི་དགེ་སློང་ཡང་སྔགས་ལ་མོས་སྨྲས་པས་རྣ་བར་མ་སོང་བ་བྱེད་ཀྱིན་འདུག དགེ་སློང་ཞིག་མི་ལ་རས་པའི་ལོ་རྒྱུས་ཐོས་ནས་ཁོ་དགེ་བསྙེན་བཟང་པོ་ཞིག་ཡིན་འདུག་སྙམ་ནས་མོས་པ་དགའ་རབ་འདུག་པ་ལ། ངས་ཁོ་ཡང་གསང་སྔགས་པ་ཡིན་སྨྲས་པས་གཏམ་གྱི་འཕྲོ་ཡང་མི་མཉན་པར་ལངས་ཏེ་སོང་། མ་ཡིག་ལྔར་བསྡུས་པའི་བཤད་པ་དེ་འདྲ་རང་རེའི་རྒྱུད་ན་ནི་ཡོད་པར་མ་མཐོང་ལ། མུ་སྟེགས་ཀྱི་རྒྱུད་དུ་ནི་ངེས་པར་དུསྣང①།
དྲུག རྟོག་དཔྱོད་སྙན་ཞུ་སོགས་ཀྱི་སྐབས་སུ་གནས་ཚུལ་དང་བྱ་བའི་གོ་རིམ་ངོ་སྤྲོད་བྱེད་པ།
རྟོགས་དཔྱད་སྙན་ཞུ་ལས་རྟོགས་དཔྱད་བྱས་པའི་དོན་དག་གང་དང་གང་ཡིན་པ་དེ་ཡི་གནས་ཚུལ་བརྗོད་དགོས་པ་དང་། བྱ་བ་ཕྱོགས་བསྡོམས་ལས་བྱ་བ་ཅི་ཞིག་ལས་པ་དེ་ངོ་སྤྲོད་བྱས་པ་བརྒྱུད་ནས། ཉམས་མྱོང་ངོ་སྤྲོད་དམ་གནད་དོན་རྗེན་པར་འདོན་བཞིན་ཡོད་ན། རྟོགས་དཔྱོད་སྙན་ཞུ་ཡིན་ན་འདྲ། བྱ་བ་ཕྱོགས་བསྡོམས་ཡིན་ན་ཆོག སྤྲོས་བརྗོད་ཀྱི་ཐབས་ལ་བརྟེན་ནས་སྐབས་སུ་བབ་པའི་དོན་དག་ཕྲན་བུ་མང་པོ་ངོ་སྤྲོད་བྱེད་པའི་ཞོར་དུ། དེ་ལ་དབྱེ་ཞིབ་རབ་དང་རིམ་པ་བྱེད་དགོས་པ་ན། སྤྲོས་བརྗོད་དང་གཏན་ནས་འབྲལ་ཐབས་མེད་དོ།
གཉིས་པ། སྤྲོས་བརྗོད་ཀྱི་དབྱེ་བ།
རྩོམ་པའི་ལས་ལ་འཇུག་སྐབས། བརྫོད་དོན་ལ་ལ་རྒྱས་བཤད་བྱེད་པ་དང་། དོན་དག་ལ་ལ་བསྡུས་བཤད་བྱེད་པ། དོན་དག་ལ་རྒྱས་བསྡུས་སྤེལ་མར་བརྗོད་དགོས་པ་ན། སྤྲོས་བརྗོད་ལ་བརྗོད་སྟངས་མི་འདྲ་བ་གསུམ་བྱུང་། དེ་དག་ནི་བསྡུས་པའི་སྤྲོས་བརྗོད་དང་རྒྱས་པའི་སྤྲོས་བརྗོད་དང་། རྒྱས་བསྡུས་སྤེལ་མ་རྣམས་སོ།།
གཅིག བསྡུས་པའི་སྤྲོས་བརྗོད།
སྤྲོས་བརྗོད་སྐབས་ཀྱི་བསྡུས་བཤད་ནི་མི་སྣའི་གནས་ཚུལ་ལམ། དོན་དག་གི་གོ་རིམ་ལམ། ཁོར་ཡུག་གི་རྣམ་པ་དེ་ཚིག་ཐུང་ཞིང་དོན་གསལ་བའི་སྒོ་ནས་མཚམས་སྦྱོར་བྱས་ཏེ། ཀློག་མཁན་ལ་གོ་བ་རགས་རིམ་ཙམ་སྟེར་བའི་ཚིག་གི་བརྗོད་སྟངས་ཤིག་ལ་ཟེར་བ་ཡིན། དཔེར་ན། མཁས་དབང་དགེ་འདུན་ཆོས་འཕེལ་གྱི《རྒྱལ་ཁམས་རིག་པས་བསྐོར་བའི་གཏམ་རྒྱུད་གསེར་གྱི་ཐང་མ》ཤེས་པར་སིདྒལ་མཚམས་སྦྱོར་བྱེད་སྐབས། ཐོག་མར་ཡུལ་གྲུ་དེའི་རྣམ་པ་སྤྱི་དེ་བསྡུས་པའི་སྤྲོས་བརྗོད་ཀྱི་ཐབས་ལ་བརྟེན་ནས་ངོ་སྤྲོད་འདི་འདྲ་བྱས་ཡོད།
དེ་ལ་རྒྱ་གར་གྱི་གླིང་ཟུར་གསུམ་སོག་གའི་དབྱིབས་ཅན་གྱི་མཆུ་རིང་པོ་ལྷོ་ཕྱོགས་སུ་བསྟན་པའི་སྣེ་དང་ཉེ་བར་མངྷུར་སྟེ་སྦྲང་རྩིའི་ཡུལ་དང་། དེའི་ཤར་ལྷོའི་ངོས་ནས་ས་ལག་ཆེན་པོ་ཞིག་རྒྱ་མཆོའི་དབུས་སུ་བརྐྱངས་པ་ལ་མནྡཡ་ཟེར། སྤྱིར་ཡུལ་འདི་སྙན་ངག་མེ་ལོང་དུ་བཤད་པའི་ཙོལའི་ཡུལ་གྱི་ཆར་གཏོགས། ས་ལག་དེའི་མཐའ་ཟད་ནས་ལྕགས་ཟམ་ཤིན་ཏུ་རིང་པོ་ཞིག་གིས་རམེཤརཱའི་གླིང་དང་སྦྲེལ། དེར་གླིང་མཐའ་ཟད་པའི་སྒང་བརྒྱུད་མཚོ་འོག་ཏུ་ཤོར་བའི་རྐྱེན་གྱིས་རྒྱ་མཆོའི་དཀྱིལ་ན་ཕར་ལ་རླབས་ཆེན་པོའི་གདེངས་ཀ་སྐྱ་ཐལ་ལེ་བ། ངོ་མཚར་ཞིང་འཇིགས་སུ་རུང་བ་ཞིག་སྣང་ཞིང་། རང་རེའི་ལོ་རྒྱུས་འགར་ཡང་འདི་བཤད། འདི་མུ་སྟེགས་ཀྱི་སྒྲུང་ནས་བཤད་པའི་སྤྲེའུའི་ཟམ་པའི་ཤུལ་ཡིན་སྐད།
གཉིས། རྒྱས་པའི་སྤྲོས་བརྗོད།
སྤྲོས་བརྗོད་སྐབས་ཀྱི་རྒྱས་བཤད་ནི་མི་སྣའི་གནས་ཚུལ་ལམ། དོན་དག་གི་གོ་རིམ་ལམ། ཁོར་ཡུག་གི་རྣམ་པ་དེ་ཕྲ་ཞིང་ཞིབ་པའི་སྒོ་ནས་མཚམས་སྦྱོར་བྱས་ཏེ། ཀློག་མཁན་ལ་གོ་བ་ཞིབ་ཆ་ཅན་ཞིག་བསྟེར་བའི་ཚིག་གི་བརྗོད་སྟངས་ཤིག་ལ་ཟེར་བ་ཡིན། དཔེར་ན། སྒྲུང་གཏམ《ནས》ཞེས་པའི་ནང་གི་མི་སྣ་གཙོ་བོ་སྔགས་འཆང་བདྨ་ཁྲོ་རྒྱལ་གྱིས་སྒྲུབ་ཕུག་ཅིག་ཏུ་ཉམས་ལེན་བྱེད་བཞིན་ཡོད་པའི་སྐབས་སུ། ཇག་རྐུན་འགའ་ཡོང་ནས་ཁོ་རང་བཀྱིགས་ཏེ་རལ་བའི་ནང་ན་ཡོད་པའི་ནས་འབྲུ་ལྷ་སྐུ་ཅན་དེ་འཕྲོག་སོང་། རྩོམ་མཁན་གྱིས་དོན་དག་མཚམས་སྦྱོར་བྱེད་སྐབས་སྤྲོས་བརྗོད་ཀྱི་ཐབས་ལམ་བརྒྱུད་ནས་འདི་ལྟར་རྒྱས་བཤད་བྱས་ཡོད།
ཁ་སང་ཕྱི་དྲོ། ཅི་ཡིན་འདི་མེད་པའི་འཚུབ་ཆ་ཞིག་གིས་སྔགས་འཆང་བདྨ་ཁྲོ་རྒྱལ་གྱི་ཡིད་སེམས་ལ་མངའ་དབང་བསྒྱུར་ཏེ། ཅི་ལྟར་བྱས་རུང་སེམས་པ་བདེ་ལ་ཕབ་མི་ཐུབ། ལྷག་པར་མུན་རུབ་སྟེ་ནམ་སྟོད་ནས་ནམ་སྨད་ལ་སླེབས་རུང་། སེམས་ཀྱི་འཚུབ་ཆ་ཡ་མཚར་དེ་གཏན་ནས་སྤངས་ཐབས་བྲལ་བ་ན། གཉིད་ནི་ནམ་མཁའི་མཐོངས་སུ་ཡལ་པའི་འཇའ་རིས་དང་མཚུངས་པས། ཁོ་རང་འུ་ཐུག་སྟེ་སངས་རྒྱས་སྨན་བླ་སྒོམ་བཞིན་འཚུབ་ཆ་དེ་ལ་གཞའ་བ་ཡིན། སྐབས་ཤིག་ལ། ཡིད་སེམས་ཅུང་ཟད་བདེ་ལ་བཀོད་པ་དང་བསྟུན་ནས། སྨན་བླ་གཙོ་འཁོར་དང་བཅས་པ་ཨ་ཡིག་ལྗང་ཁུ་ཞིག་ཏུ་གྱུར་ཏེ་ཁོ་རང་གི་སྤྱི་གཙུག་ནས་ལུས་ལ་ཐིམ་པ་དང་། ལུས་ཀྱི་འབགས་བཙོག་དང་དྲི་མ་མ་དག་པ་ཐམས་ཅད་ཝུ་བ་དང་སྤྲིས་མའི་རྣམ་པར་གྱུར་ཏེ་ཕྱི་ལ་ལུད་བཞིན་པའི་སྐབས་སུ་ཐོག་མར་མི་ཞིག་འཇབ་ནས་གམ་ལ་སླེབས་པའི་ཆོར་སྣང་བྱུང་བ་དང་། དེའི་རྗེས་སུ་མི་གཉིས་འཇབ་ནས་ནང་ལ་སླེབས་པ་འདྲ་ལ། མི་གཅིག་གི་ལུས་སྟེང་ན་སྔོ་ཚོད་ཀྱི་དྲི་མ་ཁྱད་པར་བ་ཞིག་བརྡོལ་ཡོང་། འོན་ཏེ་ཁོ་རང་གིས་ཡིད་སེམས་རྣལ་ལ་ཕབ་སྟེ་སྒོམ་ལ་ཞུགས་ནས་བསྡད་པ་ན། མི་གསུམ་གྱིས་གློ་བུར་དུ་ཁོ་རང་ས་ལ་མནན་ཏེ་རྐང་ལག་ཐམས་ཅད་རྒྱབ་ལ་བཀྱིགས་པ་དཔ། མི་གཞན་ཞིག་གིས་མྱུར་སྟབས་ཀྱིས་རལ་བའི་ནང་གི་ཤེལ་སྒྲོམ་ཆུང་ཆུང་དེ་བླངས་སོང་། སྐབས་དེར། སྔགས་འཆང་བདྨ་ཁྲོ་རྒྱལ་གྱིས་རྩལ་དགུ་བཏོན་ནས་འཕག་པའི་ཞོར་ལ་ཀི་རྒྱངས་ཡང་ཡང་བྱས་པ་ན། མི་ཞིག་གིས་རལ་བའི་རལ་ཐུམ་བླངས་ནས་ཁོ་རང་གི་ཁ་ནང་ལ་དམ་པོར་བརྫངས་རྗེས། མྱུར་མོར་གཅིག་རྗེས་གཅིག་གིས་དེདནས་སྒྲུབ་ཕུག་ཕྱི་ལ་བྲོས་སོང་། ཁོས་ངན་སྔགས་བཟླས་ནས་ཇག་རྐུན་དེ་དག་བསྒྲལ་དགོས་བསམས་མོད། ལྕེ་ནི་རལ་ཐུམ་གྱིས་མནན་ཏེ་གཏན་ནས་འགུལ་མི་ནུས། ཁོས་མདུད་པ་ཞིག་མདུད་ནས་རྐུན་འཆིང་རྒྱག་དགོས་སྙམ་མོད། ལག་གི་ཕྲེང་བའང་གང་ན་ཡོད་པ་མི་ཤེས་པས། ཇག་རྐུན་དེ་དག་གིས་ས་ལ་ཇི་ལྟར་བསྒྱེལ་ཡོད་ན་དེ་ལྟར་འདུག་པ་ལས་ཐབས་གཞན་མ་རྙེད།①
གསུམ། རྒྱས་བསྡུས་སྤེལ་མ།
རྩོམ་མཁན་གྱིས་དོན་དག་གང་ཞིག་སྤྲོས་བརྗོད་བྱེད་སྐབས། བརྗོད་དོན་ལེགས་པར་སྟོན་པའི་དགོས་མཁོ་དང་བསྟུན་ནས། དོན་དག་དེ་ལས་ཚན་པ་སྐོར་ཞིག་རྒྱས་བཤད་དང་ཚན་པ་སྐོར་ཞིག་བསྡུས་བཤད་བྱེདབཞིན་ཡོད་ལ། རྒྱས་བཤད་དང་བསྡུས་བཤད་འདྲེས་མར་སྤེལ་བའི་བརྫོད་ལུགས་འདི་ལ་སྤེལ་མ་ཟེར་བ་ཡིན། རྒྱས་བསྡུས་སྤེལ་མར་བརྗོད་ལུགས་འདི་ནི་ཧ་ཅང་རྒྱུགས་ཆེ་བ་ཞིག་ཡིན་ལ། མཚན་གཞིའི་དཔེར་བརྗོད་ནི་གཤམ་གསལ་ལྟར།
ཉིན་འདི་དག་གི་ནང་དུ། གཡང་ལུང་སྡེ་བའི་ཁོར་ཡུག་ཀུན་ཏུ་སྐད་ཆ་མི་འདྲ་བ་གཉིས་རླུང་ལྟར་གཡུགས་ཏེ་མི་ཚང་མའི་སྐད་ཆའི་མགོ་རྩོམ་བྱེད་ཀྱི་གླེང་གཞིར་གྱུར་འདུག དོན་གཅིག་ནི་དབང་ལྡན་རྡོ་རྗེ་སྡེ་བའི་ནང་དུ་ཡོང་སྟེ་སྡེ་བའི་ནང་དུ་ཚོང་ཁང་ཞིག་འཛུགས་བཞིན་ཡོད་པ་དེ་ཡིན་ཞིང་། དོན་ཅིག་ཤོས་ནི་ཉེ་ལམ་གོང་རིམ་ནས་དབུལ་སྐྱོབ་ཀྱི་སྒོར་མོ་འབོར་ཆེན་ཞིག་བྱིན་ཏེ་ཐོན་ལ་ཉེ་ཚུལ་དང་སྡེ་བས་ད་དུང་གཡག་སྐམས་ཤིག་གི་ཆེད་དུའགྲོ་སྒོར་བཏང་བ་དེ་རེད།
དེ་བས་ནམ་རྒྱུན་ངོ་མདོག་ཐལ་ལྟར་གྱུར་པའི་འཚོ་བ་དཀའ་ངལ་ཡོད་པའི་ཁྱིམ་ཚང་གི་མིའི་གདོང་ལ་སླར་ཡང་སྣུམ་བྱུགས་པ་ལྟར་གྱུར་ཏེ་མགོ་འཕང་ཇེ་མཐོར་གྱུར་པ་དང་སྐད་གདངས་ཇེ་སྦོམ་དུ་གྱུར། ཉིན་རྒྱུན་དབྱུག་དུམ་རྗེས་སུ་དྲུད་ནས་ཁྱིམ་ཚང་དག་གི་རུ་ཁ་ཉུལ་བའི་ཡོན་ཏན་ཡང་སྔོན་དང་མི་འདྲ་བར་གདོང་ལ་ཐ་ཆད་དང་ཁྱད་གསོདཀྱི་འཛུམ་ཞིག་ལངས་ནས“ཨེ་གོ ད་ཐེངས་གོང་མ་ཚང་གིས་ང་ཚོ་འབྱོར་མེད་དག་ལ་དབུ་སྐྱོབ་ཀྱི་སྒོར་མོ་བྱིན་འདུག་ཟེར་བཞིན“འབྱོར་མེད”ཅེས་པའི་མིང་དེ་ཅི་འདྲའི་རླབས་ཆེན་ཞིག་ཡིན་པ་ལྟར་བྱེད་ཅིང་། སྐབས་རེར་ཁྱིམ་ཚང་རེའི་གོ་ཁར་སྐྱིལ་ཀྲུང་གིས་བསྡད་དེ་ངར་ངར་ངང་“ཇི་འདྲ་རེད། ད་ལྟའི་གོང་མ་འདི་ཚང་ང་ཚོ་འབྱོར་མེད་ཚོའི་ཕ་མ་ལྟ་བུ་མ་ཡིན་ནམ། ཕྱུག་པོ་ཚོས་སྔུག་ཅི་འདྲ་མྱངས་ཀྱང་འདི་ལྟར་སྟེར་མཁན་མེད་ཨང་། ཧ་ཧ་ཧ……ཞེས་ཧ་ཅང་ཡིད་ཚིམས་པའི་སྐད་ཀྱིས་ཧབ་དགོད་བྱས་པ་ན་ཚང་མས་ཀྱང་དེ་འཕྲལ་རྣམ་འགྱུར་གཞན་ཞིག་འཛིན་པར་བྱེད། འོན་ཀྱང་ཁོ་ལ་མཚོན་ན་དེ་ནི་ཧ་ཅང་དོན་སྙིང་ལྡན་པའི་ཀུ་རེ་ཞིག་ཡིན་པར་སྣང་།
ཕྱི་དྲོ་ཞིག་ལ་ཡོན་ཏན་གྱིས་སླར་ཡང་དབྱུག་དུམ་དྲུད་ནས་ཨ་ཁུ་གཡང་རྒྱལ་ཚང་ལ་ཐོན་བྱུང་། ཡིན་ན་ཡང་ད་ཐེངས་ཁོ་ཡོང་སྟེ་ཐོག་མར་གླེང་བའི་ཚིག་ནི“མེད”དང“སྐྱིས”ཞེས་པ་མ་ཡིན་པས“ཨེ་གོ”དང“ཨེ་ཤེས”ཞེས་པ་དེ་རེད། དེའང་མ་འགྱངས་པའི་སྔོན་དུ་སྡེ་དཔོན་རྡོ་རྗེས་ཁྱིམ་ཚང་རེ་ནས་ནས་དང་ཕྱེ་ཀ་ཏོ་ར་གང་རེ་བསྡུ་རུ་བཅུག་སྟེ་ཁོ་ཚང་ལ་བྱིན་པ་རེད། ཉིན་འདིར་ཨ་ཁུ་གཡང་རྒྱལ་དགོན་པར་ཨ་ལགས་ཁོ་ཚང་ལ་ནམ་ཕེབས་ཞུ་རུ་སོང་བས་ཤུལྭ་དུ་ཨ་ནེ་ལྷ་སྒྲོན་གཅིག་པུ་མ་གཏོགས་མེད། ཡོན་ཏན་གོ་ཁའི་ཡར་སྒྱེད་དུ་སྐྱིལ་ཀྲུང་གིས་བསྡདདེ་ལུས་ལ་སྟོབས་ཤུགས་ཤིག་རྒྱས་ཏེ“ང་ཚོའབྱོར་མེད་དག་ལ་དབུལ་སྐྱོབ་ཀྱི་སྒོར་མོ་སྟེར་རྒྱུ་རེད་ཟེར་བ་ཅི་ཙམ་ཡོད་པ་ཨེ་ཤེས”ཞེས་དྲིས་བྱུང་།
ཨ་ནེ་ལྷ་སྒྲོན་གྱིས་ཅི་མི་སྙམ་པའི་ངང་ནས་“མུག་སྐྱོབ་ཟེར་རམ”ཞེས་ཁ་ནས་ཤོར “ཅི་ཟེར”ཡོན་ཏན་དེ་འཕྲལ་མི་དགའ་བར་གྱུར་ཏེ“ངས་དབུལ་སྐྱོབ་ཟེར་བ་ཡིན”པོར་བཤད། “འོ། རེད། རེད།” ཨ་ནེ་ལྷ་སྒྲོན་གྱིས་དེ་འཕྲལ“ངས་ཀྱང་མ་ཤེས། ཚང་མས་དེ་འདྲ་ཞིག་ཟེར་བ་མ་གཏོགས་་་་་་་་”ཟེར བ་དང་འདང་ཞིག་བརྒྱབ་ནས“ངོ་མ་གོང་མ་འདི་ཚང་དྲིན་ཆེན་རེད སྔོན་ཆད་འདི་ལྟར་སྟེར་མཁན་ཞིག་གང་ན་ཡོད”ཅེས་བཤད།
“དེ་ལོས་ཡིན།” སྐབས་དེར་ཡོན་ཏན་གྱི་གདོང་ལ་སླར་ཡང་ངའོ་སྙམ་པའི་ཉམས་ཤིག་མངོན་བཞིན་སྔོན་ཆད་ང་ཚོ་འབྱོར་མེད་ཡིན་པ་རེད། སྤྱི་ཚོགས་རྙིང་བའི་ནང་ངའི་ཕ་རྒན་གྱིས་ཁ་མ་སོས་པར་ཇག་པ་བྱས། གོང་མ་འདི་ཚང་ཡོང་བས་ང་ཚོ་འབྱོར་མེད་ཡར་ལངས་བྱས་ཤིང་ཕྱུག་པོ་ཚང་མར་འཐབ་རྩོད་བྱས་པ་རེད།” སྐབས་དེར་ཁོ་ཡིད་ཚིམས་པ་ལྟར་ཁྲེལ་མེད་ཀྱི་འཛུམ་ཞིག་ལངས་ནས་“འོ་ལེ། སྲིད་ཇུས་ངས་ཤེས་པ་རེད། དང་པོར་སྤྱིའི་ལམ་ཕྱོགས་རེད། དེའི་རྗེས་ནས་མཆོང་སྐྱོད་ཆེན་མོ་རེད། དེའི་རྗེས་ནས་མི་དམངས་ཀུང་ཧྲེ་བཙུགས་པ་རེད། དེའི་རྗེས་ནས་གཙང་ཕྱགས་བཞིའི་ལས་འགུལ།། དེའི་རྗེས་ནས་རིག་གནས་གསར་བརྗེ་ཆེན་པོ་ཡོང་སྟེ་་་་”ཁོས་དེ་ལྟར་ཟེར་བཞིན་མུ་མཐུད་དུ་རྒྱས་བཤད་བྱེད་གྲབས་བྱེད་སྐབས་ཨ་ཁུ་གཡང་རྒྱལ་ཁྱིམ་ནང་དུ་འཛུལ་ཡོང་བས། ཡོན་ཏན་ལ་མཚོན་ན་སྤྲོ་སྣང་ལྡན་པའི་སྐད་ཆ་དེའི་མཇུག་མི་བསྡུ་ཀ་མེད་བྱུང་། ཨ་ནེ་ལྷ་སྒྲོན་གྱིས་དེ་མུར་ཨ་ལགས་ཀྱིས་ཅི་ཞིག་གསུང་ཚུལ་དྲིས①།
གསུམ་པ། སྤྲོས་བརྗོད་བྱེད་སྟངས།
སྤྲོས་བརྗོད་ཀྱི་ཐབས་ལམ་བརྒྱུད་ནས་དོན་དག་གང་དང་གང་ཞིག་མཚམས་སྦྱོར་བྱེད་སྐབས། བརྗོད་བྱ་དོན་དག་རིལ་པོ་གཅིག་ལས་གང་ཞིག་ལ་སྔོན་ལ་བརྗོད་པ་དང་། གང་ཞིག་བར་ནས་བརྗོད་པ། གང་ཞིག་མཇུག་ཏུ་བརྗོད་པ་ལ་གོ་རིམ་ཞིག་ཡོད་དགོས་དེ། གལ་སྲིད་སྔ་ཕྱི་ཡོངས་སུ་འཁྲུགས་པ་ན་བརྗོད་བྱའི་དོན་ཡང་འཁྲུགས་སྲིད་པས། ཀློག་པ་པོའི་ཡིད་ལ་ཅི་ཡང་ངེས་མི་སྲིད། དོན་དག་གང་ཞིག་སྤྲོས་བརྗོད་ཀྱི་ངོ་སྤྲོད་བྱེད་ལུགས་ལ་ནང་གསེས་སུ་དབྱེ་ན་བཞི་ཡོད་དེ། རིམ་བརྗོད། ལྡོག་བརྗོད། གསབ་བརྗོད། མཉམ་བརྗོད་རྣམས་སོ།།
གཅིག རིམ་བརྗོད།
རྩོམ་མཁན་གྱིས་རྩོམ་ཡིག་གི་བརྗོད་བྱར་གྱུར་པའི་དོན་དག་གང་དང་གང་ཞིག་ཡི་གེའི་རྣམ་པར་སྤེལ་ནས་མཚམས་སྦྱོར་བྱེད་སྐབས། དོན་དག་དེ་ཉིད་ཐོག་མར་ཇི་ལྟར་བྱུང་བ་དང་། བར་དུ་ཇི་ལྟར་འགྱུར་བ། མཇུག་འབྲས་ག་འདྲ་སྨིན་པའི་དུས་ཚོད་ཀྱི་གོ་རིམ་དེ་གཞིར་བཟུང་ནས་རིམ་པ་བཞིན་དུ་བརྗོད་པ་ལ་རིམ་བརྗོད་ཟེར་བ་དང་། འདི་ནི་རྩོམ་ལུས་མི་འདྲ་བའི་བརྩམས་ཆོས་མང་པོར་ཆེས་རྒྱུགས་ཆེ་བའི་བརྗོད་སྟངས་ཤིག་ཡིན། དཔེར་ན། སྐུ་ཞབས་དོན་གྲུབ་རྒྱལ་གྱི་སྒྲུང་གཏམ་གྲགས་ཅན《སྤྲུལ་སྐུ》ལ་ཆ་མཚོན་ན། སྤྲུལ་སྐུ་རྫུན་མ་ཞིག་གིས་ཨ་ཁུ་ཉི་མ་གཙོ་བྱས་པའི་སྡེ་མི་རྣམས་ལ་མགོ་གཡོགས་མགོ་སྐོར་བཏང་བའི་དོན་དག་དེ་དུས་ཚོད་ཀྱི་གོ་རིམ་དང་བསྟུན་ནས་བརྗོད་ཡོད་ལ། བརྗོད་ལུགས་འདི་ནི་རིམ་བརྗོད་ཀྱི་ཁོངས་སུ་གཏོགས་པ་ཡིན།
གཉིས་པ། ལྡོག་བརྗོད།
རྩོམ་མཁན་གྱིས་རྩོམ་ཡིག་གི་བརྗོད་བྱར་གྱུར་བའི་དོན་དག་གང་དང་གང་ཞིག་ཡི་གེའི་རྣམ་པར་སྤེལ་ནས་མཚམས་སྦྱོར་བྱེད་སྐབས། ཐོག་མར་དོན་དག་དེ་ཉིད་ཀྱི་མཇུག་འབྲས་སམ་གྲུབ་ཆ་ཆེས་གལ་ཆེ་བ་ཞིག་སྔོན་ལ་བརྗོད་པ་དང་། དེའི་རྗེས་སུ་དོན་དག་དེ་ཉིད་ཐོག་མར་ཛི་ལྟར་བྱུང་བ་དེ་མཚམས་སྦྱོར་བྱེད་པའི་བརྗོད་སྟངས་ལ་ལྡོག་བརྗོད་ཟེར་བ་ཡིན་ཏེ། ཡིད་འཇོག་བྱེད་དགོས་པ་ཞིག་ནི། དོན་དག་གང་དང་གང་ཞིག་གི་མཇུག་འབྲས་ནི་ཡ་ང་བའམ་ཡིད་འཕྲོག་པ་ཞིག་ཡིན་ན། ཐོག་མར་དོན་དག་དེ་ཡི་མཇུག་འབྲས་བརྗོད་དེ་ཀློག་མཁན་རྣམས་གསལ་འདེབས་གང་ལེགས་བྱེད་པ་དང་། དེའི་རྗེས་ལ་དོན་དག་དེ་ཉིད་ཇི་ལྟར་བྱུང་བའི་གོ་རིམ་དེ་བརྗོདན། མི་སེམས་བརྩམས་ཆོས་ཕྱོགས་ལ་འགུགས་པའི་ཐད་ལ་ནུས་པ་ཆེན་པོ་ལྡན་མོད། དོན་དག་ཡོད་ཚད་ནི་ལྡོག་བརྗོདཀྱི་ཐབས་ལ་བརྟེན་ནས་མཚམས་སྦྱོར་བྱས་ན་དགེ་མཚན་ཆེན་པོ་མེད་དོ། དཔེར་ན། ཆབ་བྲག་རྡོ་རྗེ་ཚེ་རིང་གི་སྒྲུང་གཏམ་《ཆག་སྒོ》ཡི་བརྗོད་བྱ་གཙོ་བོ་ནི་རླངས་འཁོར་ཁ་ལོ་བ་དོན་གྲུབ་ཧྲུའུ་ཅིའི་བཀའ་བཞིན་ཁོ་དང་འགྲོགས་ནས་འབྲོག་ཁྱིམ་ཞིག་ལ་ལུག་འདྲུད་པར་སོང་བ་དང་། སླར་ལོག་སྐབས་ཧྲུའུ་ཅིས་ལམ་སྐེད་ནས་མུན་རུབ་པར་དོགས་ཏེ་དོན་གྲུབ་ལ་རླངས་འཁོར་མྱུར་མོར་སྐོར་པར་བསྐུལ་བ་ན། དོན་གྲུབ་ཀྱིས་ཀྱང་དཔོན་པོའི་ངག་བཞིན་རླངས་འཁོར་ལ་ཁ་ལོ་བསྒྱུར་པས། ལམ་སྐེད་ནས་བྱིས་པ་ཆུང་ཆུང་ཞིག་རླངས་འཁོར་གྱིས་བསད་པའི་ཆག་སྒོ་བྱུང་བ་དེ་ཡིན་མོད། རྩོམ་པ་པོས་སྒྲུང་གཏམ་དེ་ཉིད་རྩོམ་སྐབས། བརྗོད་བྱའི་དོན་གྱི་མཐའ་འབྲས་ཏེ་དོན་གྲུབ་ཀྱིས་སྤྱི་བདེ་ཁང་ན་ངོས་ཟིན་ཡི་གེ་འབྲི་བཞིན་ཡོད་པ་རྩོམ་གྱི་མདུན་ལ་བཀོདཔ་དང་། ཆག་སྒོ་ཇི་ལྟར་བྱུང་བའི་གོ་རིམ་དེ་མཐའ་འབྲས་ཀྱི་རྗེས་ལ་བཀོད་ཡོད་པ་ལྟ་བུའོ།།
གསུམ། གསབ་བརྗོད།
རྩོམ་མཁན་གྱིས་རྩོམ་ཡིག་གི་བརྗོད་བྱར་གྱུར་བའི་དོན་དག་གང་དང་གང་ཞིག་ཡི་གེའི་རྣམ་པར་སྤེལ་ནས་མཚམས་སྦྱོར་བྱེད་སྐབས། སྐབས་སུ་བབ་པའི་དོན་དག་གཙོ་བོ་དེ་བརྗོད་ནས་ཚད་ངེས་ཅན་ཞིག་ལ་སླེབས་སྐབས། དེ་ཉིད་བརྗོད་མཚམས་བཞག་སྟེ་དེ་དང་འབྲེལ་བ་པའི་དོན་དག་གཞན་ཞིག་བརྗོད་པ་དང་། དེའི་རྗེས་སུ་སླར་ཡང་གོང་གི་དོན་དག་དེ་མུ་མཐུད་དུ་བརྫོད་པའི་བརྗོད་ལུགས་ཤིག་ལ་གསབ་བརྗོད་ཟེར་བ་ཡིན། གསབ་བརྗོད་ཀྱི་བརྗོད་ལུགས་འདི་ལ་མཆོན་ན། ཁ་གསབ་བྱས་པའི་ཁག་དེ་ཡིས་བརྩམས་ཆོས་ཀྱི་བརྗོད་བྱ་སྤྱིའམ་ཁག་ཅིག་ལ་གསལ་བཤད་ཀྱི་ནུས་པ་འདོན་པ་ཡིན། དཔེར་ན། སྐུ་ཞབས་དོན་གྲུབ་རྒྱལ་གྱི་སྒྲུང་གཏམ་གྲགས་ཅན《སྤྲུལ་སྐུ》ཞེས་པར་ཨ་ཁུ་ཉི་མ་མཚམས་སྦྱོར་བྱེད་པའི་ཐབས་ལ་བརྟེན་ནས་རྩོམ་མགོ་བཟུང་རྗེས། གསབ་བརྗོད་ཀྱི་ཐབས་ལ་བརྟེན་ནས“ཨ་ཁུ་ཉི་མ་ནི་ལོ་བཅུའི་ཐོག་ཏུ་ཆོས་སྒོར་འགྲིམས་ནས་བན་དེ་བྱས་མྱོང་། ཁོང་གི་བློ་རིག་པ་རྣོ་རྒྱུ་མེད་ན་ཡང་། བླ་མའི་བཀའ་ལ་འགལ་བའི་གཏམ་དང་སྦྱོར་བ་མེད་ཅིང་། སྡོམ་ཁྲིམས་རྣམས་ཀྱང་ལེགས་པར་སྲུང་ཐུབ་པས་བླ་མའི་ཐུགས་ཀྱི་བན་དེ་འདང་ཅན་ཞིག་རེད། ཕོ་ལོ་དྲུག་གསུམ་བཅོ་བརྒྱད་དུ་སོན་པའི་ལོ་དེར། ཨ་ཁུ་ཉི་མའི་ཨ་ཕ་ནད་ཀྱིས་མནར་ཏེ་འཇིག་རྟེན་མི་ཡུལ་དང་བྲལ་སོང་། ཁྱིམ་ན་ཨ་མ་གཅིག་པུ་ལས་མེད་པའི་ཕྱིར། ཨ་མས་ཀྱང་བླ་མ་ལ་དགོངས་པ་ཞུས་པ་བཞིན་གནང་སྟབས། ཨ་ཁུ་ཉི་མས་རབ་བྱུང་གི་ཚུལ་དོར་ནས་འཇིག་རྟེན་གྱི་ཁྱིམ་ཐབས་འཛིན་དགོས་བྱུང་།”①ཞེས་ཨ་ཁུ་ཉི་མའི་ལོ་རྒྱུས་ཐུང་ཐུང་ཞིག་བརྗོད་པ་ན། ཀློག་པ་པོ་ཡི་སེམས་ལ་ཨ་ཁུ་ཉི་མའི་སྣང་བརྙན་གསལ་པོ་ཞིག་འཕོས་ཡོང་བ་མ་ཟད། མི་སྣ་གཙོ་བོ་དམ་པའི་ཆོས་སྒོར་འགྲིམས་མྱོང་བ་དང་ཆོས་དད་ཆེ་བ་གཉིས་ལ་བརྟེན་ནས། སྤྲུལ་སྐུ་རྫུན་མ་དེ་ཉིད་ཨ་ཁུ་ཉི་མ་ཚང་ལ་ཡོང་ནས་གཡོ་ཇུས་སྣ་ཚོགས་བཤམས་པ་དང་མི་རྣམས་གཡོ་འོག་ཏུ་ཚུད་པ་ན། བརྩམས་ཆོས་ཀྱི་བརྗོད་དོན་ལ་བདེན་ཁ་མི་འཆོར་བའི་དགེ་མཚན་ལྡན་པར་གྱུར།
བཞི། མཉམ་བརྗོད།
དུས་གཅིག་ལ་ཡུལ་མི་གཅིག་པ་ནས་བྱུང་བའི་དོན་དག་གི་གོ་རིམ་དེ་མཚམས་སྦྱོར་བྱེད་པའི་བརྗོད་སྟངས་ལ་མཉམ་བརྗོད་ཟེར་བ་ཡིན་ཏེ། བརྗོད་བྱའི་དོན་དག་གང་དང་གང་ཡིན་པ་དེ་ཡི་གེའི་རྣམ་པར་སྤེལ་སྐབས། ཐོག་མར་དོན་དག་ཕྲན་བུ་ཞིག་བརྗོད་པ་དང་། དེའི་རྗེས་སུ་དོན་དག་ཕྲན་བུ་གཞན་ཞིག་བཀོད་དེ་ཕན་ཚུན་བསྣོལ་བའི་སྒོ་ནས་བརྗོད་ཆོག་པ་ཡིན་ལ། འདི་ལྟར་བརྗོད་དོན་ཡི་གེར་སྤེལ་བའི་བརྩམས་ཆོས་རྣམས་ལ་མཚོན་ན། ཡུལ་གཅིག་ནས་བྱུང་བའི་དོན་དག་དེ་ནི་དུས་ཚོད་ཀྱི་གོ་རིམ་ལྟར་བརྗོད་ཡོད་པ་ན་རིམ་བརྗོད་དུ་གཏོགས་པ་དང་། དུས་གཅིག་ལ་ཡུལ་མི་གཅིག་པ་ནས་བྱུང་བའི་དོན་དག་རྣམས་ཕན་ཚུན་བསྣོལ་ནས་བརྗོད་པ་ན་མཉམ་བརྗོད་དུ་གྱུར་བ་ཡིན། ཪྙོག་དྲ་ཆེ་ཞིང་ཁེབས་རྒྱ་ཆེ་བའི་དོན་དག་རྣམས་ནི་འདི་ལྟར་ཡི་གེའི་རྣམ་པར་སྤེལ་ནས་བརྗོད་ན། ཀློག་པ་པོས་དོན་དག་དེ་གསལ་ཆ་ཡོད་པ་དང་འཁྲུགས་པ་མེད་པར་རྟོགས་ཐུབ་པ་ཡིན། དཔེར་ན། སྐུ་ཞབས་དོན་གྲུབ་རྒྱལ་གྱི་སྒྲུང་འབྲིང་གྲགས་ཅན《སད་ཀྱིས་བཅོམ་པའི་མེ་ཏོག》ཅེས་པ་ལ་ཆ་མཆོན་ན། བརྗོད་བྱ་ནི་ཚེ་རིང་དང་རིག་ཡག ལྷ་སྐྱིད་སོགས་ཀྱི་ཪྙོག་དྲ་རང་བཞིན་ལྡན་པའི་འབྲེལ་བ་དེ་ཡིན་མོད། རྩོམ་པ་པོ་རྩོམ་པའི་ལས་ལ་འཇུག་སྐབས། ཪྙོག་དྲ་དེ་ཐོག་མར་ཇི་ལྟར་བྱུང་བ། བར་དུ་ཇི་ལྟར་འགྱུར་བ། མཐའ་འབྲས་སྨིན་པ་དམིགས་སུ་བཟུང་སྟེ་དུས་ཚོད་ཀྱི་གོརིམ་ལྟར་མ་བརྗོད་པར། མི་སྣ་གཙོ་བོ་རྣམས་ལས་མི་སྣ་གཅིག་ལོགས་སུ་བཀར་ཏེ། “ཆེ་རིང་གི་སྐད་ཆ”དང་། “རིག་ཡག་གི་འཕྲུལ་སྣང་།” “ལྷ་སྐྱིད་ཀྱི་སྡུག་བསྔལ།” “ཕུན་ཆོགས་ཀྱི་གོ་རྟོགས།”ཚེ་རིང་གི་བསམ་ཚུལ་བཅས་པ་ཚན་པ་རེ་རེའི་ཁ་བྱང་བྱས་ཏེ། དུས་གཅིག་ལ་བྱུང་བའི་དོན་དག་རྣམས་མི་སྣ་གཅིག་གི་འཚོ་བའི་བརྒྱུད་རིམ་དང་བསྟུན་ནས་སོ་སོར་བགོས་ཏེ་བརྗོད་ཡོད་ལ། འདི་ལྟར་བརྗོད་ན་བྱུང་རིམ་ཕུན་སུམ་ཆོགས་པ་དང་མི་སྣའི་གཤིས་ཀ་ལེགས་པར་མཆོན་པ་ལ་དགེ་མཚན་ཆེན་པོ་ལྡན་པ་ཡིན།
ལྔ། གསལ་འདེབས་ཕྲན་བུ།
རྩོམ་ཡིག་གི་བརྗོད་སྟངས་ལ་རིམ་བརྗོད་དང་། ལྡོག་བརྗོད་དང་། གསབ་བརྗོད་དང་། མཉམ་བརྗོད་བཅས་རིགས་བཞིར་དབྱེ་བ་ནི། རྩོམ་ཡིག་རིལ་པོ་གཅིག་ལ་གཞིགས་ནས་བཤད་པ་ཡིན་ལ། བརྗོད་དོན་ཡོངས་སུ་རྫོགས་པའི་རྩོམ་ཡིག་ཀུན་ལ་ཆ་མཆོན་ན། རིམ་བརྗོད་སོགས་བརྗོད་སྟངས་གཅིག་ལ་བརྟེན་ནས་བརྗོད་དོན་ཡོངས་སུ་རྫོགས་པར་བརྗོད་འདུག་པ་གཅིག་ཀྱང་མེད་པས། འདིར་རིམ་བརྗོད་ཅེས་པ་སོགས་ནི་བརྗོད་སྟངས་གཙོ་བོ་དེ་ལ་དམིགས་ནས་བརྗོད་པ་ཡིན། དེ་མིན། ལྡོག་བརྗོད་ལ་མཚོན་ན་དོན་དག་གི་གོ་རིམ་ཡོངས་སུ་ལྡོག་ནས་གང་དྲན་ཡི་གེར་བཀོད་པའི་དོན་ཕྲན་བུ་མང་པོའི་ཚོགས་པ་ཞིག་མིན་ལ། བརྗོད་བྱའི་དོན་དག་གི་མཇུག་འབྲས་རྩོམ་ཡིག་གི་མདུན་ལ་བཀོད་རྗེས། དོན་དག་དེ་ཇི་ལྟར་བྱུང་བའི་གོ་རིམ་ནི་རིམ་བརྗོད་ཀྱི་ཐབས་ལ་བརྟེན་ནས་བརྗོད་ཡོད་པ་དང་། གསབ་བརྗོད་ཀྱི་བརྗོད་སྟངས་ཁོ་ནར་བརྟེན་ནས་རྩོམ་ཡིག་ཅིག་འབྲི་ཐབས་གཏན་ནས་མེད་ལ། དེ་ནི་དོན་དག་གི་གོ་རིམ་བརྗོད་སྐབས་གསལ་བཤད་ཀྱི་ནུས་པ་འདོན་པར་ནུས་པའི་བརྗོད་སྟངས་ཤིག་ཡིན་པ་དང་། མཉམ་བརྗོད་ལ་མཚོན་ན་ཡུལ་མི་གཅིག་པ་ནས་དུས་གཅིག་ལ་བྱུང་པའི་དོན་དང་དུས་གཅིག་ལ་བྱུང་བའི་དོན་དག་གཙོ་གནད་མི་འདྲ་བའི་སྒོ་ནས་སོ་སོར་བརྗོད་བཞིན་ཡོད་རུང་། དོན་དག་བྱེ་བྲག་གཅིག་བརྗོད་སྐབས་རིམ་བརྗོད་དམ་ལྡོག་བརྗོད་ཀྱི་བརྗོད་སྟངས་ལ་བརྟེན་ནས་བརྗོད་བཞིན་ཡོད།
རྩོམ་པ་པོ་ངོ་སྤྲོད།
བཀྲ་བྷ། (1963- )སྐྱེས་ཡུལ་མཚོ་སྔོན་ཞིང་ཆེན་གུང་ཧོ་རྫོང། ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་སློབ་གླིང་གི་དགེ་རྒན་ཆེན་མོ་གཞོན་པ་ཡིན།
① བཀྲ་བྷ། 《སྲིན་པོ་གཡུ་རྔོག་དང་ཉི་མ་ལྷ་ས》 2000ལོའི་《སྦྲང་ཆར》དེབ་དང་པོ། ཤོག་ངོསllན་གསལ།
①བཀྲ་བྷ། 《 སྲིན་པོ་གཡུ་རྔོག་དང་ཉི་མ་ལྷ་ས》 2000ལོའི་《སྦྲང་ཆར》དེབ་དང་པོ། ཤོག་ངོསllན་གསལ།
①བཀྲ་བྷ། (ནས)་2009ལོའི(སྦྲང་ཆར་དེབ་དང་པོ། ཤོག་ངོས86ན་གསལ།
① ཤིས་ཆུང། 《ཆར་རྗེས་ཀྱི་ཞོགས་པ》 1995ལོའི《སྦྲང་ཆར》དེབ་དང་པོའི་ཤོག་ངོས59ན་གསལ།
①དགེ་འདུན་ཆོས་འཕེལ། (དགེ་འདུན་ཆོས་འཕེལ་གྱི་གསུང་རྩོམ)པོད་གཉིས་པ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས1990ལོར་པར་དུ་བསྐྲུན། ཤོག་ངོས25-27ན་གསལ།
① བཀྲ་བྷ།《 ནས》 2009ལོའི(སྦྲང་ཆར)དེབ་དང་པོ། ཤོག་ངོས70ན་གསལ།
①སྟག་འབུམ་རྒྱལ། 《ལྷིང་འཇགས་ཀྱི་རྩྭ་ཐང་།》 མཚོ་སྔོན་མི་རིགས་དཔེ་སྐྲུན་ཁང་གིས་1999ལོར་པར་དུབསྐྲུན། ཤོག་ངོས་144-147བར་གསལ།
①དོན་གྲུབ་རྒྱལ། 《དཔལ་དོན་གྲུབ་རྒྱལ་གྱི་གསུང་འབུམ།》 པོད་གཉིས་པ། མི་རིགས་དཔེ་སྐྲུན་ཁང་གིས་997ལོར་པར་དུབསྐྲུན། ཤོག་ངོས119-120བར་གསལ།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1